**บทที่ 2**

**แนวคิด ทฤษฎี และงานวิจัยที่เกี่ยวข้อง**

การวิจัยกระบวนการดำรงอยู่ของชาติพันธุ์บรูดงหลวงแบบร่วมสมัย ตำบลดงหลวงอำเภอดงหลวง จังหวัดมุกดาหาร ผู้วิจัยได้ทำการศึกษาแนวคิด ทฤษฎีและงานวิจัยที่เกี่ยวข้อง เพื่อกำหนดแนวทางในการศึกษางานวิจัยดังนี้

1. แผนพัฒนาเศรษฐกิจและสังคมแห่งชาติฉบับที่ ฉบับที่ 11 (พ.ศ. 2554 – 2559)

2. แนวคิดการเปลี่ยนแปลงทางสังคมและวัฒนธรรม

3. ทฤษฏีภาวะทันสมัย (Modernization Theory)

4. แนวคิดการมีส่วนร่วม

5. แนวคิดการพัฒนาชุมชน

6. แนวคิดในการศึกษาชุมชน

7. แนวคิดนวัตกรรม

8. แนวคิดภูมิปัญญาท้องถิ่น

9. แนวคิดหลักปรัชญาของเศรษฐกิจพอเพียง

10. หลักพุทธธรรม สัปปายะ 7

11. บริบทชุมชนตำบลดงหลวง

12. งานวิจัยที่เกี่ยวข้อง

13. กรอบแนวคิดในการวิจัย

14. Proposed Model

**แผนพัฒนาเศรษฐกิจและสังคมแห่งชาติฉบับที่ 11 (พ.ศ. 2554 – 2559)**

**1. แนวคิด**

สถานการณ์การเปลี่ยนแปลงการพัฒนาประเทศสู่ความสมดุลและยั่งยืน จะต้องให้ความสำคัญกับการเสริมสร้างทุนของประเทศที่มีอยู่ให้เข้มแข็งและมีพลังเพียงพอในการขับเคลื่อนกระบวนการพัฒนาประเทศ โดยเฉพาะการพัฒนาคนหรือทุนมนุษย์ให้เข้มแข็งพร้อมรับการเปลี่ยนแปลงโลกในยุคศตวรรษที่ 21 และการเสริมสร้างปัจจัยแวดล้อมที่เอื้อต่อการพัฒนาคุณภาพของคนทั้งในเชิงสถาบันระบบโครงสร้างของสังคมให้เข้มแข็งสามารถเป็นภูมิคุ้มกันการเปลี่ยนแปลงต่าง ๆ ที่จะเกิดขึ้นในอนาคตอย่างไรก็ตามสถานการณ์การพัฒนาที่ผ่านมาส่งผลกระทบต่อคนและสังคมไทยหลายประการ(คณะกรรมการพัฒนาการเศรษฐกิจและสังคมแห่งชาติ, 2554 : 39-44) ดังนี้

1. สังคมไทยเผชิญวิกฤตความเสื่อมถอยด้านคุณธรรม จริยธรรม มีการเปลี่ยนแปลงทางวัฒนธรรมที่หลากหลายและมีแนวโน้มเป็นสังคมปัจเจกมากขึ้น การเปลี่ยนแปลงอย่างรวดเร็วผ่านกระแสโลกาภิวัตน์และโลกไซเบอร์ ทำให้คนไทยมุ่งแสวงหาความสุขและสร้างอัตลักษณ์ส่วนตัวผ่านเครือข่ายสังคมออนไลน์ เกิดเป็นวัฒนธรรมย่อย ร่วมสมัย ที่หลากหลายในรูปแบบการรวมกลุ่มของบุคคลที่สนใจเรื่องเดียวกัน ขณะเดียวกับมีการคำนึงถึงประโยชน์ส่วนตนและพวกพ้องมากกว่าส่วนรวม ทั้งนี้จากการจัดอันดับคะแนนดัชนีชี้วัดภาพลักษณ์คอร์รัปชั่นทั่วโลก บ่งชี้ถึงความไม่สมดุลของธรรมาภิบาลการปกครอง และปัญหาคอร์รัปชั่นในประเทศ โดยในปี 2552 ประเทศไทยได้รับคะแนนความโปร่งใส ไม่ทุจริต และคนในประเทศยอมรับไม่ได้กับการทุจริตเพียง 3.4 คะแนน จากคะแนนเต็ม 10 คะแนน จัดอยู่ในลำดับที่ 84 จาก 160 ประเทศ และอยู่ในลำดับที่ 11 ของภูมิภาคเอเชีย ขณะที่ภาคส่วนต่าง ๆ ได้มีการส่งเสริมให้มีการรวมกลุ่มทำกิจกรรมต่าง ๆ แต่การมีส่วนร่วมในการทำกิจกรรมเพื่อประโยชน์ส่วนรวมยังอยู่ในระดับต่ำ โดยมีสัดส่วนมูลค่าเพิ่มขององค์กร ไม่แสวงหากำไรและอาสาสมัครต่อผลิตภัณฑ์มวลรวมในประเทศเพียงร้อยละ 1.6 ในช่วงปี 2549 - 2551 เมื่อเปรียบเทียบกับประเทศที่พัฒนาแล้วมีสัดส่วนอยู่ที่ร้อยละ 4-7 และ เมื่อพิจารณาจากการสำรวจข้อมูลความจำเป็นพื้นฐานด้านคนในครัวเรือนมีส่วนร่วมทำกิจกรรมสาธารณะของหมู่บ้านชุมชน พบว่า เพิ่มขึ้นจาก 7.7 ล้านครัวเรือนในปี 2551 เป็น 8.2 ล้านครัวเรือนในปี 2552 คิดเป็นร้อยละ 96.0 และ 98.4 ของครัวเรือนทั้งหมดตามลำดับนอกจากนี้ ความสัมพันธ์แบบเครือญาติที่มีความเอื้อเฟื้อเผื่อแผ่ช่วยเหลือเกื้อกูลกันเริ่มหมดไป จากโครงสร้างครอบครัวที่เปลี่ยนแปลงไปสู่ครัวเรือนที่อยู่คนเดียว ครัวเรือนที่อยู่ด้วยกัน แบบไม่ใช่ญาติ และครัวเรือนที่มีอายุรุ่นเดียวกัน สองรุ่น และรุ่นกระโดด (ตายาย - หลาน) หรือครัวเรือนที่เป็นเพศเดียวกัน พฤติกรรมการอยู่ร่วมกันของสมาชิกในครอบครัวเป็นแบบต่างคนต่างอยู่สัมพันธภาพระหว่างสมาชิกในครอบครัวมีความเปราะบางจนนำไปสู่ปัญหาทางสังคมเพิ่มขึ้น เช่น อัตราการหย่าร้างเพิ่มขึ้นจาก 4.5 คู่ต่อพันครัวเรือนในปี 2545 เป็น 5.5 คู่ต่อพันครัวเรือนในปี 2553 ปัญหาความรุนแรงในครอบครัวและความรุนแรงทางเพศต่อเด็กและสตรีเพิ่มขึ้น

2. สื่อมีอิทธิพลต่อการเปลี่ยนแปลงพฤติกรรมของประชาชนแต่ยังมีบทบาทในการส่งเสริมการพัฒนาคุณภาพคนค่อนข้างน้อยสื่อทางสังคมในปัจจุบันมีอิทธิพลอย่างมากต่อการเปลี่ยนแปลงพฤติกรรมของประชาชนแต่การเผยแพร่สื่อต่าง ๆ ยังไม่มีบทบาทต่อการส่งเสริมการเรียนรู้และคุณธรรมจริยธรรมสะท้อนได้จากรายการโทรทัศน์ในหนึ่งชั่วโมงของรายการที่ออกออากาศทั้งหมดมีภาพของความรุนแรงมากที่สุด 3.3 ครั้ง ภาพที่ตอกย้ำการสร้างอคติเชิงลบต่อผู้อื่น จำนวน 1.3 ครั้ง ภาษาก้าวร้าว 0.3 ครั้ง ความไม่เหมาะสมทางเพศ 0.1 ครั้ง ขณะที่การเผยแพร่ข้อมูลข่าวสารผ่านทางเว็บไซต์ต่าง ๆ ส่วนใหญ่มีเนื้อหาเกี่ยวกับเรื่องเพศและการใช้ภาษาที่ไม่เหมาะสมและบางส่วนเป็นเว็บไซต์ที่เข้าข่ายลามกอนาจาร ใช้ภาษาที่หยาบคาย รวมถึงเนื้อหาที่รุนแรง ขณะที่เกมคอมพิวเตอร์ซึ่งเป็นสื่อออนไลน์ที่มีอิทธิพลต่อเด็กและเยาวชนอย่างมาก พบว่า ปี 2550 ร้อยละ 42.2 ของเด็กและเยาวชนติดเกมออนไลน์ ซึ่งเกมส่วนใหญ่ที่นิยมเล่นเน้นการต่อสู้ ใช้ความรุนแรง มีเนื้อหาทางเพศและการใช้ภาษาในเกมที่ไม่เหมาะสมต่อการเรียนรู้และเสริมสร้างคุณธรรม จริยธรรม

3. บริบทการเปลี่ยนแปลงในกระแสโลกก่อให้เกิดความร่วมมือทางเศรษฐกิจทั้งในระดับทวิภาคีและระดับพหุภาคี รวมทั้งความร่วมมือในประชาคมอาเซียนความร่วมมือกับกลุ่มประเทศเพื่อนบ้านมีอิทธิพลต่อการเคลื่อนย้ายแรงงานเข้าสู่ประเทศไทย ทั้งแรงงานข้ามชาติที่เข้ามาในประเทศไทยอย่างถูกกฎหมายและผิดกฎหมาย ในปี 2553 มีแรงงานข้ามชาติที่ถูกกฎหมายจำนวน 378,078 คน และผิดกฎหมายจำนวน 955,595 คน ทั้งนี้ ในปี 2558 จะมีการเคลื่อนย้ายแรงงานที่มีทักษะฝีมืออย่างเสรีตามกรอบความร่วมมือประชาคมเศรษฐกิจอาเซียน โดยมีข้อตกลงร่วมกันถึงคุณสมบัติในสายวิชาชีพเพื่อให้มีการเคลื่อนย้ายแรงงานใน 7 สาขา ได้แก่ วิศวกรรม พยาบาล สถาปัตยกรรม วิชาชีพสำรวจ แพทย์ ทันตแพทย์ และนักบัญชี และในระยะต่อไปจะเปิดในสาขาอื่น ๆ รวมทั้งแรงงานกึ่งทักษะฝีมือด้วย ซึ่งจะมีผลทำให้ประเทศต้องมีเกณฑ์เพื่อเป็นมาตรฐานในการประเมินความสามารถของแรงงานที่จะมีการเคลื่อนย้ายแรงงานในภูมิภาคอาเซียน

**2. การประเมินความเสี่ยง**

การพัฒนาคนและสังคมที่ผ่านมาต้องเผชิญกับความท้าทายจากบริบทการเปลี่ยนแปลงทางด้านเศรษฐกิจและสังคมทั้งภายในและภายนอกประเทศ ที่ก่อให้เกิดความเสี่ยงต่อการเปลี่ยนแปลงเชิงโครงสร้าง สถาบันทางสังคม และปัจเจกบุคคล โดยมีความเสี่ยงที่สำคัญ ดังนี้ (คณะกรรมการพัฒนาการเศรษฐกิจและสังคมแห่งชาติ, 2554 : 42-43)

1. ความเสื่อมถอยทางคุณธรรม จริยธรรม และค่านิยมไทย ส่งผลให้สถาบันทางสังคมมีแนวโน้มอ่อนแอ คนในสังคมขาดความไว้เนื้อเชื่อใจและขาดการมีส่วนร่วมทางสังคมวิกฤตปัญหาด้านคุณธรรม จริยธรรม เป็นความเสี่ยงที่จะส่งผลให้ประชาชนอยู่ร่วมกันยากลำบาก มีความถี่ในการใช้ความรุนแรงแก้ไขปัญหามากขึ้น ทั้งปัญหาในระดับครอบครัวและปัญหาความคิดเห็นแตกต่างทาง การเมือง ประกอบกับกระบวนการยุติธรรมแก้ไขปัญหา ได้ไม่เต็มที่ทำให้ขาดความไว้เนื้อเชื่อใจกัน นอกจากนี้ กระแสวัฒนธรรมเสมือนจริงที่แพร่ เข้ามาผ่านโลกไซเบอร ทำให้มีการสร้างเครือข่ายทางสังคมมากขึ้น มีอิทธิพลต่อพฤติกรรม และวิจารณญาณในการเลือกรับ - ปรับ - ใช้วัฒนธรรม ส่งผลให้ค่านิยมไทยมีการปรับเปลี่ยนไปตามวัฒนธรรมที่รับมา เด็กและเยาวชนที่ยังไม่มีภูมิคุ้มกันที่ดีพอ หรือขาดการใช้วิจารณญาณกลั่นกรอง จะเสี่ยงต่อการรับวัฒนธรรมที่ไม่ดีงามมาใช้โดยง่าย นอกจากนี้ยังมีการใช้ประโยชน์จากวัฒนธรรมเสมือนจริงใน เชิงของการสร้างปัญหามากกว่าเชิงสร้างสรรค์ทำให้ความสัมพันธ์กับคนรอบข้างลดลง สร้างพื้นที่ส่วนตัวมากขึ้น นำไปสู่ความแตกแยก ในครอบครัว และการมีส่วนร่วมในสังคมลดลง

2. การเคลื่อนย้ายแรงงานอย่างเสรีส่งผลกระทบต่อการมีงานทำและคุณภาพชีวิตการแข่งขันทางการค้าอย่างรุนแรงการเคลื่อนย้ายเงินทุนของบรรษัทข้ามชาติ และการเคลื่อนย้ายแรงงานอย่างเสรี ทำให้มีความต้องการนำเข้าแรงงานจากต่างประเทศทั้งในส่วนแรงงานที่มีทักษะฝีมือมีความเชี่ยวชาญเฉพาะทาง และแรงงานไร้ฝีมือ ซึ่งจะส่งผลกระทบต่อภาวะการมีงานทำของแรงงานไทย นอกจากนี้ การเข้ามาของแรงงานข้ามชาติยังส่งผลกระทบต่อความมั่นคงของคนไทยทั้งในด้านความปลอดภัยในชีวิตและทรัพย์สินด้านสุขภาพโดยเฉพาะโรคติดต่ออุบัติใหม่อุบัติซ้ำก่อให้เกิดภาระค่าใช้จ่ายของภาครัฐเพิ่มสูงขึ้นขณะที่แรงงานข้ามชาติผิดกฎหมายและผู้ติดตามแรงงานข้ามชาติ รวมทั้งการออกลูกหลานโดย ไร้สัญชาติ ทำให้เกิดปัญหาในเรื่องการรับรองสถานะ และการให้บริการต่าง ๆ ส่งผลต่อประเด็นปัญหามนุษยธรรม และความขัดแย้งระหว่างประเทศ

**3. การสร้างภูมิคุ้มกัน**

จากสถานการณ์การเปลี่ยนแปลงและปัจจัยเสี่ยงในอนาคตที่คาดว่าจะเป็นอุปสรรคสำคัญในการพัฒนาคน การยึดหลักปรัชญาของเศรษฐกิจพอเพียงเป็นแนวทางในการดำเนินชีวิต บนหลักการพื้นฐานสำคัญที่คนไทยต้องมีความรู้ ใฝ่เรียนรู้ ตัดสินใจด้วยความระมัดระวัง มีสำนึกในศีลธรรมและจริยธรรม ดำเนินชีวิตด้วย ความเพียร อดทน มีสติใช้ปัญญา จะนำไปสู่ความพอประมาณ ความมีเหตุผล และการมีภูมิคุ้มกันต่อผลกระทบจากการเปลี่ยนแปลง สามารถดำเนินชีวิตอย่างสมดุลทุกด้าน จึงจำเป็นต้องสร้างภูมิคุ้มกันให้คนและสังคมไทย ในประเด็นสำคัญ ดังนี้ (คณะกรรมการพัฒนาการเศรษฐกิจและสังคมแห่งชาติ, 2554 : 43-45)

1. คนไทยมีการเรียนรู้ตลอดชีวิต ให้มีการเรียนรู้อย่างต่อเนื่องทั้งในเรื่องการศึกษาทักษะการทำงาน และการดำเนินชีวิต เพื่อเป็นภูมิคุ้มกันสำคัญในการดำรงชีวิตและปรับตัวให้ทันกับการเปลี่ยนแปลงของโลกในยุคศตวรรษที่ 21

2. คนไทยตระหนักถึงคุณค่าวัฒนธรรมและภูมิปัญญาไทย สร้างจิตสำนึกที่ดีมีค่านิยมที่พึงประสงค์ อยู่ร่วมกันด้วยความรัก ความสามัคคี เป็นน้ำหนึ่งใจเดียวกัน บนความแตกต่างหลากหลายทางวัฒนธรรม เพื่อเป็นฐานในการก้าวไปสู่สังคมที่มีความใส่ใจและแบ่งปันต่อผู้อื่น ตลอดจนนำไปสู่การสร้างและพัฒนานวัตกรรมและผลิตภัณฑ์ทางวัฒนธรรมที่เชื่อมต่อกับเศรษฐกิจสร้างสรรค์ของประเทศในอนาคต

3. สถาบันทางสังคมมีความเข้มแข็ง ทำหน้าที่และบทบาทของตนเองได้อย่างเหมาะสมกับสถานการณ์ที่มีการเปลี่ยนแปลงตลอดเวลา ทั้งสถาบันครอบครัว สถาบันศาสนา สถาบันการศึกษาและชุมชนให้เป็นสถาบันหลักในการพัฒนาความรู้ ปลูกฝังคุณธรรม จริยธรรม ค่านิยมที่ดีงาม

**4. วัตถุประสงค์และเป้าหมายการพัฒนา**

4.1 วัตถุประสงค์

4.1.1 เพื่อพัฒนาคุณภาพคนไทยทุกกลุ่มวัยให้มีความพร้อมทั้งกาย ใจ สติปัญญา มีระเบียบวินัย มีจิตสำนึกวัฒนธรรมที่ดีงามและรู้คุณค่าความเป็นไทย มีโอกาสและสามารถเรียนรู้ตลอดชีวิต มีภูมิคุ้มกันต่อการเปลี่ยนแปลง และเป็นพลังทางสังคมในการพัฒนาเศรษฐกิจและสังคมของประเทศ

4.1.2 เพื่อยกระดับการพัฒนาคุณภาพการศึกษาไทยให้ได้มาตรฐานสากลและเพิ่มโอกาสทางการศึกษาและการเรียนรู้ในรูปแบบที่หลากหลาย

4.1.3 เพื่อเสริมสร้างสภาพแวดล้อมทางครอบครัว ชุมชน และสังคมให้มั่นคงและเอื้อต่อการพัฒนาคนอย่างสอดคล้องกับบริบทการเปลี่ยนแปลงทางเศรษฐกิจและสังคม ในอนาคต

4.2 เป้าหมาย

4.2.1 คนไทยทุกคนมีคุณภาพเพิ่มขึ้นทั้งทางร่างกาย จิตใจ และสติปัญญารวมทั้งมีอนามัยการเจริญพันธุ์ที่เหมาะสมในทุกช่วงวัย

4.2.2 คุณภาพการศึกษาได้รับการยกระดับสู่มาตรฐานสากล ต่อยอดองค์ความรู้สู่นวัตกรรม และโอกาสการเข้าถึงการศึกษาและการเรียนรู้ในรูปแบบที่หลากหลายเพิ่มมากขึ้น

4.2.3 โอกาสในการเข้าถึงระบบสุขภาพที่มีคุณภาพเพิ่มขึ้น และปัจจัยเสี่ยงต่อสุขภาพลดลงอย่างเป็นองค์รวม

4.2.4 สถาบันทางสังคม โดยเฉพาะสถาบันครอบครัว สถาบันการศึกษาสถาบันศาสนา และสถาบันชุมชน มีบทบาทในการบ่มเพาะและหล่อหลอมเด็ก เยาวชนและ คนไทยให้เป็นคนดีมีคุณธรรมและจริยธรรมอย่างเข้มแข็งมากขึ้น

4.3 แนวทางการพัฒนา

จากสถานการณ์การเปลี่ยนแปลงและแนวโน้มในอนาคต สะท้อนให้เห็นความเสี่ยงที่อาจเกิดทั้งการเปลี่ยนแปลงเชิงโครงสร้าง สถาบันทางสังคม และปัจเจกบุคคล จำเป็นต้องเตรียมคนให้พร้อมรับการเปลี่ยนแปลงทั้งในระดับโลกและภูมิภาคโดยเฉพาะในประชาคมอาเซียน ดังนั้นช่วงแผนพัฒนา ฉบับที่ 11 จึงมุ่งเน้นการพัฒนาคนทุกช่วงวัยให้เข้าสู่สังคมแห่งการเรียนรู้ตลอดชีวิตอย่างยั่งยืนให้ความสำคัญกับการนำหลักคิดหลักปฏิบัติตามปรัชญาของเศรษฐกิจพอเพียงมาเสริมสร้างศักยภาพของคนในทุกมิติ ทั้งด้านร่างกายที่สมบูรณ์แข็งแรง มีสติปัญญาที่รอบรู้ และมีจิตใจที่สำนึกในศีลธรรม คุณธรรม จริยธรรม และความเพียรมีภูมิคุ้มกันต่อการเปลี่ยนแปลงรวมทั้งการเสริมสร้างสภาพแวดล้อมในสังคม และหนุนเสริมสถาบันทางสังคมให้แข็งแกร่งและเอื้อต่อการพัฒนาคน ดังนี้

1. การปรับโครงสร้างและการกระจายตัวประชากรให้เหมาะสม ส่งเสริมให้ คนไทยมีบุตรที่มีคุณภาพและมีการกระจายตัวประชากรที่สอดคล้องกับศักยภาพและโอกาสของพื้นที่

2. การพัฒนาคุณภาพคนไทยให้มีภูมิคุ้มกันต่อการเปลี่ยนแปลง มีการเรียนรู้สู่การปฏิบัติอย่างต่อเนื่อง มีการสั่งสมทุนทางปัญญา เชื่อมโยงการค้นคว้าวิจัยและพัฒนาสู่การเสริมสร้างขีดความสามารถในการประกอบสัมมาชีพ และการดำรงชีวิตที่เหมาะสมในแต่ละช่วงวัย

3. การส่งเสริมการลดปัจจัยเสี่ยงด้านสุขภาพอย่างเป็นองค์รวม สร้างเสริมสุขภาวะควบคู่กับการพัฒนาคุณภาพระบบบริการสาธารณสุข

4. การส่งเสริมการเรียนรู้ตลอดชีวิต สร้างโอกาสการเรียนรู้อย่างต่อเนื่องให้คนทุกกลุ่ม ทุกวัยสามารถเข้าถึงแหล่งเรียนรู้และองค์ความรู้ที่หลากหลาย ทั้งที่เป็นวัฒนธรรมภูมิปัญญาและองค์ความรู้ใหม่

5. การเสริมสร้างความเข้มแข็งของสถาบันทางสังคม ส่งเสริมให้ทุกภาคส่วน นำค่านิยมและวัฒนธรรมที่ดีงามของไทยเป็นฐานในการพัฒนาคนและสังคม

6. พัฒนาชุมชนท้องถิ่นให้เข้มแข็งและสามารถสร้างภูมิคุ้มกันให้คน ในชุมชน

7. สนับสนุนการค้นหาอัตลักษณ์อันโดดเด่นของชุมชน การสร้างกระบวนการเรียนรู้ และปลูกฝังความเป็นอัตลักษณ์ของชุมชน โดยอนุรักษ์และฟื้นฟูภูมิปัญญาท้องถิ่นรวมทั้งส่งเสริมกลไกเชิงสถาบันในชุมชนท้องถิ่นให้มีส่วนร่วมสร้างความเข้าใจใน พหุวัฒนธรรม สามารถอยู่ร่วมกันอย่างสันติสุข มีความมั่นคงทางวัฒนธรรมและดำรงไว้ซึ่ง อัตลักษณ์ของชุมชน

8. สนับสนุนให้คนในชุมชนมีส่วนร่วมคิดและร่วมกำหนดแนวทางการพัฒนาชุมชนท้องถิ่น บนหลักการพึ่งพาตนเอง ที่คำนึงถึงศักยภาพ ทรัพยากร ภูมิปัญญาวิถีชีวิตวัฒนธรรม และสิ่งแวดล้อมในชุมชนเป็นหลัก โดยให้ความสำคัญกับการจัดการการเรียนรู้ ในชุมชนการศึกษาถอดองค์ความรู้ของชุมชนและชุมชนต้นแบบการจัดการตนเองได้ ตามบริบทของพื้นที่และการถ่ายทอดภูมิปัญญาที่ช่วยพัฒนาทักษะในการประกอบอาชีพ

9. ส่งเสริมการขยายผลและพัฒนาศักยภาพของคนสามวัย เพื่อเป็นแหล่งเรียนรู้และสร้างความเข้าใจที่จะนำไปสู่การพัฒนาคุณภาพชีวิตในการอยู่ร่วมกับครอบครัวชุมชนอย่างอบอุ่นและเข้มแข็งควบคู่กับการสร้างเครือข่ายความร่วมมือระหว่างชุมชนกับเครือข่ายภาคประชาสังคม และภาคส่วนต่าง ๆ ในการพัฒนาระบบเฝ้าระวังปัญหาทาง ด้านสังคมและวัฒนธรรมโดยเฉพาะในกลุ่มเด็กและเยาวชนในชุมชน

10. ส่งเสริมภาคประชาสังคมและองค์กรธุรกิจเอกชนในการทำงานเป็นเครือข่ายเชื่อมโยงกับกลไกภาครัฐ และร่วมกันสร้างจิตสำนึกรับผิดชอบต่อสังคม รวมทั้งการส่งเสริมภาคเอกชนที่ประกอบกิจการเพื่อสังคมที่สร้างสมดุลระหว่างผลประโยชน์ขององค์กรและผลประโยชน์ของชุมชนและสังคม โดยเฉพาะส่งเสริมให้ภาคเอกชนเข้ามามีส่วนร่วมในการจัดการเรียนรู้และจัดหาที่อยู่อาศัยให้กับแรงงานในสถานประกอบการหรือบริเวณใกล้เคียง การยกย่ององค์กรธุรกิจเอกชนที่มีความรับผิดชอบต่อสังคมให้เป็นแบบอย่างที่ดีต่อสาธารณะ ตลอดจนการยกย่องคนดีในสังคมให้เป็นต้นแบบและตัวอย่างที่ดีผ่านสื่อต่าง ๆ อย่างต่อเนื่อง

11. ฟื้นฟูบทบาทของสถาบันศาสนาในการส่งเสริมศีลธรรมและเป็นที่พึ่ง ในวิถีชีวิตโดยสนับสนุนให้สถาบันศาสนาเผยแพร่แก่นของศาสนาที่ถูกต้องและจัดพื้นที่ในการปฏิบัติธรรมอย่างทั่วถึงรวมทั้งมีการสร้างนวัตกรรมและกิจกรรมส่งเสริมการเรียนรู้ของเด็กและเยาวชนให้มีศีลธรรม คุณธรรม จริยธรรมตามหลักคำสอนทางศาสนา

12. ส่งเสริมความร่วมมือของสถาบันครอบครัว สถาบันการศึกษา สถาบันศาสนาในการปลูกฝังกระบวนการคิดที่อยู่บนฐานของศีลธรรม การยอมรับความแตกต่างสำนึกความเป็นพลเมือง และวัฒนธรรมประชาธิปไตย รวมทั้งการใช้ประโยชน์ ทุนทางสังคมในการหล่อหลอมและสร้างค่านิยมที่ดี การฟื้นฟูวัฒนธรรมที่ดีงาม

13. สร้างเสริมความเข้มแข็งของเครือข่ายสังคมออนไลน์ให้เป็นพลังสำคัญที่มีบทบาทต่อการสะท้อนความต้องการของประชาชน รวมทั้งให้ข้อคิดเห็นอย่างสร้างสรรค์ โดยจัดสรรพื้นที่ออนไลน์เพื่อการเรียนรู้ตามความสนใจ วิเคราะห์แนวทางการใช้ประโยชน์ ในการใช้สื่อออนไลน์และมีการจัดระบบระเบียบการบริหารจัดการอย่างเข้มงวด

14. สร้างค่านิยมให้คนไทยภาคภูมิใจในวัฒนธรรมไทย และยอมรับ ความแตกต่างของความหลากหลายทางวัฒนธรรม เพื่อลดปัญหาความขัดแย้งทางความคิด และสร้างความเป็นเอกภาพในสังคม ตลอดจนสร้างเครือข่ายความร่วมมือทางวัฒนธรรมร่วมกับประชาคมโลก โดยเฉพาะประชาคมอาเซียน เพื่อให้เกิดการไหลเวียนทางวัฒนธรรม ในรูปแบบการแลกเปลี่ยนเรียนรู้ เพื่อส่งเสริมความเข้าใจระหว่างประชาชนในการเรียนรู้ประวัติศาสตร์ วัฒนธรรม และการรับรู้ข้อมูลข่าวสารซึ่งกันและกัน

จะเห็นได้ในการพัฒนาประเทศควรพัฒนาไปพร้อมกันทุก ๆ ด้านซึ่งเป้าหมายหลักในการพัฒนาคือพัฒนาศักยภาพของคนให้เข้มแข็งสามารถปรับตัวท่ามกลางการเปลี่ยนแปลงทางเศรษฐกิจและสังคมที่เกิดขึ้นอย่างรวดเร็วได้ สามารถพัฒนาตนเองและมีส่วนร่วมในการพัฒนาประเทศและสังคมส่วนรวมได้ โดยการสร้างภูมิคุ้มแก่ชุมชนโดยจัดให้มีการเรียนรู้อย่างต่อเนื่องตลอดชีวิต ส่งเสริมให้ตระหนักถึงคุณค่าทางวัฒนธรรมและภูมิปัญญา สร้างสถาบันทางสังคมให้มีความเข้มแข็ง พัฒนาความรู้ ปลูกฝังคุณธรรม จริยธรรม ค่านิยมที่ดีงาม ยึดหลักปรัชญาของเศรษฐกิจพอเพียงเป็นแนวทางในการดำเนินชีวิต จะนำไปสู่ความพอประมาณ ความมีเหตุผล และการมีภูมิคุ้มกันต่อผลกระทบจากการเปลี่ยนแปลง สามารถดำเนินชีวิตอย่างสมดุลทุกด้าน

**แนวคิดการเปลี่ยนแปลงทางสังคมและวัฒนธรรม**

**1. แนวคิด**

แนวคิดการเปลี่ยนแปลงทางสังคมและวัฒนธรรมความหมายของการเปลี่ยนแปลงทางสังคมนักสังคมวิทยาได้ให้ความหมายของการเปลี่ยนแปลงทางสังคม (Social Change) ไว้หลายท่านและคล้ายคลึงกัน ดังนี้

ผจงจิตต์ อธิคมนันทะ (2531 : 8) ได้ให้คําจํากัดความไว้ว่า การเปลี่ยนแปลงทางสังคม ได้แก่ การเปลี่ยนแปลงในโครงสร้างและความสัมพันธ์ของสังคม รวมถึงการกระจายอายุ อัตราการเกิดการตายของประชากร ด้านความสัมพันธ์ ได้แก่ การเปลี่ยนแปลงความสัมพันธ์ของเพื่อนบ้าน ความสัมพันธ์ของสามีภรรยา เป็นต้น

จุมพล หนิมพานิช (2538 : 126) ให้ความหมายไว้ว่า “การเปลี่ยนแปลงทางสังคม”หมายถึง การเปลี่ยนแปลงที่เกิดขึ้นในโครงสร้างสังคม ได้แก่ ระเบียบแบบแผนต่าง ๆ เช่นแบบแผนความสัมพันธ์ในสังคม ตลอดจนสถานภาพและบทบาทของสมาชิกในสังคม หรือการเปลี่ยนแปลงระเบียบแบบแผนความสัมพันธ์ระหว่างสมาชิกในสังคม เป็นการเปลี่ยนแปลงโครงสร้าง หน้าที่หรือกระบวนการต่าง ๆ ของความสัมพันธ์ระหว่างโครงสร้างและหน้าที่อย่างใดอย่างหนึ่ง และมักจะเป็นการเปลี่ยนแปลงที่เกิดขึ้นในช่วงเวลาใดเวลาหนึ่งหรือสมัยใด สมัยหนึ่ง

เฉลียว ฤกษ์รุจิพิมล (2541 : 179 – 180) ได้ให้ความหมายว่า “การเปลี่ยนแปลงทางสังคม” หมายถึงการเปลี่ยนรูปแบบของโครงสร้างทางสังคมและพฤติกรรมทางสังคม และอธิบายว่าตัวอย่างของการเปลี่ยนแปลงรูปแบบของโครงสร้างทางสังคม เช่น การเปลี่ยนแปลงจากระบบครอบครัวขยายเป็นครอบครัวเดี่ยว การเปลี่ยนแปลงระบบการเมืองจากเผด็จการเป็นประชาธิปไตย การเปลี่ยนแปลงโครงสร้างการจัด ช่วงชั้นทางสังคมจากระบบไพรเป็นระบบอุตสาหกรรม และการเปลี่ยนแปลงโครงสร้างทางเศรษฐกิจจากระบบเกษตรกรรมเป็นระบบอุตสาหกรรม เป็นต้น

สุพัตรา สุภาพ (2542 : 178) กล่าวว่า การเปลี่ยนแปลงทางสังคม หมายถึงการเปลี่ยนแปลงที่เกิดขึ้นกับพฤติกรรมของบุคคลในสังคม โดยเฉพาะพฤติกรรมสังคม หรือการกระทําทางสังคม อันสืบเนื่องมาจากการมีความสัมพันธ์ทางสังคมต่อกันมากกว่าอย่างอื่นจากคําจํากัดความต่าง ๆ ข้างต้น

สุพิศวง ธรรมพันธา (2548 : 67, อ้างถึงใน Smelser, 1988 : 383) ได้ให้ความหมายและอธิบายว่า “ การเปลี่ยนแปลงทางสังคม ” หมายถึง การเปลี่ยนแปลงที่เกี่ยวข้องกับจํานวนประชากร พฤติกรรมของสมาชิกในสังคม โครงสร้างสังคม และแบบแผนของความสัมพันธ์ระหว่างสมาชิกและแบบแผนทางวัฒนธรรม

สรุปได้ว่า การเปลี่ยนแปลงทางสังคม หมายถึงการเปลี่ยนแปลงที่เกิดขึ้นกับโครงสร้างของสังคมนั้น ๆ อันเป็นผลมาจากการเปลี่ยนแปลงพฤติกรรมทางสังคม หรือการกระทําทางสังคม ทําให้ความสัมพันธ์ทางสังคม เกิดมีความแตกต่างกันขึ้นในช่วงเวลาใดเวลาหนึ่งความสัมพันธ์ระหว่างการเปลี่ยนแปลงทางสังคมกับการเปลี่ยนแปลงทางวัฒนธรรม

ความหมายของการเปลี่ยนแปลงทางวัฒนธรรม นักสังคมวิทยาได้ให้ความหมายของการเปลี่ยนแปลงทางวัฒนธรรมไว้หลายท่านดังนี้

ณรงค์ เส็งประชา (2541 : 207) ให้ความหมายไว้ว่า “การเปลี่ยนแปลงทางวัฒนธรรม” เป็นการเปลี่ยนแปลงสิ่งที่มนุษย์กําหนดให้มีขึ้นทั้งสิ่งที่เป็นวัตถุและไม่ใช่วัตถุที่นําเอามาใช้เป็นองค์ประกอบในการดําเนินชีวิตร่วมกันในสังคม

สุริชัย หวันแก้ว (2550 : 156 – 157) ได้ให้ความหมายไว้ว่า “การเปลี่ยนแปลงทางวัฒนธรรม”หมายถึง การเปลี่ยนแปลงที่เกิดขึ้นในด้านต่าง ๆ ที่มนุษย์ประดิษฐ์และสร้างขึ้น และที่สําคัญก็คือ ทําให้เกิดการเปลี่ยนแปลงในด้านค่านิยม บรรทัดฐานและระบบสัญลักษณ์ต่าง ๆ ในสังคมนั้น ๆ เช่น การเปลี่ยนแปลงของค่านิยมจากสถานภาพและบทบาทชายเป็นใหญ่มาเป็นหญิงและชายเท่าเทียมกัน ค่านิยมในการเลือกคู่ ค่านิยมในการแต่งงานเปลี่ยนแปลง เป็นต้น

จากความหมายที่กล่าวมาแล้ว พอสรุปได้ว่า การเปลี่ยนแปลงทางวัฒนธรรมหมายถึง การเปลี่ยนแปลงที่เกิดขึ้นกับระเบียบวิธีการปฏิบัติในสังคม ทั้งสิ่งที่เป็นวัตถุ อันได้แก่ เทคโนโลยีหรือสิ่งประดิษฐ์ต่าง ๆ และสิ่งที่ไม่เป็นวัตถุ อันได้แก่ จารีต ประเพณีค่านิยม กฎหมาย และศาสนา เป็นต้น

**2. ลักษณะของการเปลี่ยนแปลงทางสังคมและวัฒนธรรม**

2.1 การเปลี่ยนแปลงที่เกิดขึ้นในสังคมหนึ่ง หรือในวัฒนธรรมหนึ่งเป็นไปอย่างรวดเร็วและสม่ำเสมอ

2.2 การเปลี่ยนแปลงนั้นไม่ได้เป็นไปชั่วครั้งชั่วคราว หรือเป็นการเปลี่ยนแต่เฉพาะเรื่องนั้น ๆ โดยลําพังการเปลี่ยนแปลงจะเกิดขึ้นในลักษณะของลูกโซ่ คือมีผลต่อเนื่องกันไป เมื่อเป็นเช่นนี้ ผลของการเปลี่ยนแปลงก็มีแนวโน้มที่จะขยายออกไปในอาณาบริเวณกว้างหรือแผ่ออกไปทั่วโลก

2.3 การเปลี่ยนแปลงอาจเกิดได้ทุกสถานที่ และมีความสําคัญต่อสังคมและวัฒนธรรมนั้น ๆ การเปลี่ยนแปลงที่เกิดขึ้นและผลของมันย่อมมีความสัมพันธ์กัน คือ ก่อให้เกิดการเปลี่ยนแปลงในด้านอื่น ๆ ติดตามมาอีก

2.4 การเปลี่ยนแปลงสมัยปัจจุบัน เป็นผลมาจากการวางแผนการเอาไว้หรือเป็นผลที่มีมากขึ้น ในขณะเดียวกันกับการเลิกใช้กระบวนการบางอย่างที่เกิดขึ้นอย่างรวดเร็ว

2.5 การเปลี่ยนแปลงมีผลกระทบกระเทือนถึงประสบการณ์ของปัจเจกบุคคล และการทำหน้าที่ทางสังคมอย่างกว้างขวาง คนทุกคนย่อมมีประสบการณ์เปลี่ยนแปลงอยู่เสมอ

**3. รูปแบบของการเปลี่ยนแปลงทางสังคมและวัฒนธรรม**

การเปลี่ยนแปลงทางสังคมและวัฒนธรรม มีรูปแบบที่สําคัญ 2 ประการ คือ

1. การเปลี่ยนแปลงแบบวัฏจักร คือ สังคมและวัฒนธรรมจะเปลี่ยนแปลงเป็นวัฏจักรหรือหมุนเวียนเป็นวงกลมสลับกันระหว่างความเจริญรุ่งเรืองกับความเสื่อมถอย เช่น อาณาจักรบางอาณาจักรเคยมีอํานาจยิ่งใหญ่แล้วค่อย ๆ หมดอํานาจลง และอาจฟื้นกลับสู่ความรุ่งเรืองได้อีกครั้ง เช่น อียิปต์ จีน อินเดีย กรีก โรมัน สเปน และอังกฤษ เป็นต้นหรือการหมุนเวียนกันขึ้นครองอํานาจระหว่างกลุ่มชนชั้นนําประเภทอนุรักษ์นิยม กับกลุ่มหัวก้าวหน้า เป็นต้น

2. การเปลี่ยนแปลงแบบวิวัฒนาการ คือ สังคมและวัฒนธรรมจะเปลี่ยนแปลงไปสู่ความก้าวหน้าหรือความซับซ้อนมากขึ้นเสมอ เช่น จากสังคมดั้งเดิมเป็นสังคมสมัยใหม่จากสังคมชนบทเป็นสังคมเมือง จากสังคมเกษตรกรรมเป็นสังคมอุตสาหกรรม จากสังคม เทวนิยม เป็นสังคมแบบวิทยาศาสตร์ เป็นต้น

**4. สาเหตุของการเปลี่ยนแปลงทางสังคมและวัฒนธรรม**

การเปลี่ยนแปลงทางสังคมและวัฒนธรรม เกิดจากสาเหตุสําคัญดังต่อไปนี้

1. การสั่งสมทางวัฒนธรรม หมายถึง การที่หน่วยต่าง ๆ ของสังคมได้สั่งสมวัฒนธรรมติดต่อกันเป็นเวลานาน เช่น ความรู้ทางวิทยาศาสตร์ติดต่อกันมาตั้งแต่สมัยกรีกโบราณ จนกระทั่งถึงทุกวันนี้ เป็นเหตุให้วิทยาศาสตร์ในทวีปยุโรปเจริญก้าวหน้าในด้านต่าง ๆ โดยเฉพาะ อย่างยิ่งทางด้านเทคโนโลยี ทําให้สังคมปัจจุบันเปลี่ยนแปลงไปจากเดิมอย่างมากมาย

2. ความสัมพันธ์ใกล้ชิดกับวัฒนธรรมอื่น การรับและการถ่ายทอดทางวัฒนธรรมโดยเฉพาะสังคมที่อยู่ใกล้ชิดกัน โอกาสที่จะแลกเปลี่ยนวัฒนธรรมกันมีมากขึ้น เช่น สังคมไทยอยู่ใกล้ชิดกับสังคมจีน การที่ไทยจะยอมรับเอาวัฒนธรรมจากจีนเป็นไปได้ง่ายและรวดเร็ว

3. การติดต่อกับวัฒนธรรมอื่นโดยตรง คือ การที่บุคคลในสังคมได้ติดต่อกับบุคคลในอีกสังคมหนึ่ง ทําให้บุคคลนั้นได้เรียนรู้สิ่งใหม่ แนวความคิดใหม่ แล้วนํามาสู้สังคมของตน เช่น คนไทยไปต่างประเทศหรือคนต่างประเทศมาประเทศไทย ก็จะมีการแลกเปลี่ยนทางวัฒนธรรม อันเป็นเหตุให้มีการเปลี่ยนแปลงทางสังคมวัฒนธรรมขึ้นได้

4. ปัจจัยทางสิ่งแวดล้อมเปลี่ยนแปลง สิ่งแวดล้อมโดยเฉพาะสิ่งแวดล้อมทางภูมิศาสตร์ เช่น ที่ตั้ง ภูมิประเทศ ภูมิอากาศ ทรัพยากรธรรมชาติ มีผลต่อการเปลี่ยนแปลงทางสังคมและวัฒนธรรม ถ้าสิ่งเหล่านี้เกิดการเปลี่ยนแปลงก็จะทําให้สังคมและวัฒนธรรมเปลี่ยนแปลงด้วย

5. ปัจจัยทางประชากร การเปลี่ยนแปลงทางคุณภาพ ขนาดของประชากร การเพิ่ม การลดจํานวนประชากร การย้ายถิ่น การเปลี่ยนแปลงอัตราส่วนของเพศชายและหญิงอัตราส่วนของคนหนุ่มและคนสูงอายุ ซึ่งเพิ่มภาวะทางประชากรจะมีผลอย่างสําคัญต่อการเปลี่ยนแปลงในเรื่องการจัดระเบียบทางสังคม การเปลี่ยนแปลงด้านขนบธรรมเนียมประเพณีต่าง ๆ

6. ปัจจัยทางเศรษฐกิจ กิจกรรรมทางเศรษฐกิจ คือ การผลิต การบริโภค การจําหน่าย และการแบ่งปันผลประโยชน์ รวมทั้งระบบเศรษฐกิจและโครงสร้างทางเศรษฐกิจมีผลอย่างมากต่อการเปลี่ยนแปลงทางสังคมและวัฒนธรรม กล่าวคือ สังคมและวัฒนธรรม จะเปลี่ยนแปลงไปตาม ปัจจัยทางเศรษฐกิจที่เปลี่ยนแปลงไป

7. ปัจจัยทางการเมือง การเกิดสงคราม หรืออิทธิพลของผู้นําในสังคม เช่น คาร์ลมาร์กซ เลนิน มหาตมะคานธี เป็นต้น ทําให้เกิดการเปลี่ยนแปลงทางสังคมและ วัฒนธรรมได้

8. ปัจจัยทางศาสนาและอุดมการณ์ ความคิด ความเชื่อ อุดมการณ์และศาสนาอาจเป็นปัจจัยสําคัญต่อการเปลี่ยนแปลงได้ เช่นจรรยาแบบโปรเตสแตนต์ เป็นรากฐานของกําเนิดระบบทุนนิยมในยุโรปตะวันตก เป็นต้น

9. วิกฤติการณ์ในสังคม การเกิดความวุ่นวายและความยุ่งยากในสังคม ทําให้เกิดการเปลี่ยนแปลงทางสังคมและวัฒนธรรมได้ เช่น เศรษฐกิจตกต่ำ ภัยธรรมชาติ โรคระบาดเป็นต้น

10. ความเจริญก้าวหน้าด้านวิทยาศาสตร์และเทคโนโลยี ทําให้เกิดการศึกษาค้นคว้า วิจัย และประดิษฐ์คิดค้นสิ่งใหม่ ๆ ขึ้นในสังคมเสมอ เป็นสาเหตุสําคัญให้สังคมและวัฒนธรรมเปลี่ยนแปลงอยู่ตลอดเวลาและในทุก ๆ ด้านทั้งวัฒนธรรมที่เป็นวัตถุและไม่ใช่วัตถุ

11. ปัจจัยทางจิตวิทยา นักจิตวิทยาเชื่อว่า สาเหตุของการเปลี่ยนแปลงทางสังคมและวัฒนธรรม เนื่องมาจากความรู้สึกของมนุษย์ในสังคมที่ชอบการเปลี่ยนแปลงอยู่เสมอ ชอบค้นคว้าสิ่งแปลก ๆ ใหม่ ๆ ชอบหาประสบการณ์ใหม่ จึงทําให้เกิดการเปลี่ยนแปลงทางสังคมและวัฒนธรรมขึ้น

12. ความสนใจและความต้องการของคนส่วนใหญ่ในสังคม จนกลายเป็นประชามติหรือเสียงส่วนใหญ่ ก็จะทําให้เกิดการเปลี่ยนแปลงได้ เช่น ประชาชนนัดประชุมกันเพื่อเรียกร้องให้รัฐบาลช่วยเหลือให้มีไฟฟ้า ประปา จนรัฐบาลต้องให้ความช่วยเหลือตามที่ต้องการ

**5. กระบวนการเปลี่ยนแปลงทางสังคมและวัฒนธรรม**

ผจงจิตต์ อธิคมนันทะ (2531 : 19) ได้กล่าวว่าการเปลี่ยนแปลงทางสังคมและวัฒนธรรม จะขึ้นอยู่กับกระบวนการเปลี่ยนแปลงทางความคิดของมนุษย์ ซึ่งมีกระบวนการอีกหลายอย่างที่มีอิทธิพลต่ออกระบวนการเปลี่ยนแปลงของความคิดของมนุษย์ คือ

1. การขอยืมวัฒนธรรมของสังคมอื่น (Cultural Borrowing) เป็นการยืมหรือรับเอาแนวความคิด ค่านิยม เทคโนโลยี และวัตถุต่าง ๆ ของสังคมอื่น เข้ามาใช้โดยพิจารณาว่าวัฒนธรรมเหล่านั้น มีความเหมาะสมกับสังคมของเราหรือไม่ เช่น การที่สังคมไทยรับเอาเทคนิคการผลิตสินค้าโดยเครื่องจักร เข้ามาทําให้เกิดการเปลี่ยนแปลงในวิธีการผลิตสินค้าในประเทศไทย อย่างมาก

2. การประดิษฐ์ (Invention) เป็นการนําเอาความรู้ทางเทคโนโลยี หรือความรู้ทางวิชาการที่มีอยู่แล้วมาผสมผสานกับความรู้ใหม่แล้วนําเอาประดิษฐ์เป็นของใหม่ขึ้นมา เช่นการนําเอาเครื่องยนต์ที่ประดิษฐ์ขึ้นมาไปใส่ในเรือ ทําให้เกิดการประดิษฐ์เรือยนต์ขึ้นมา เป็นต้นนอกจากจะมีการประดิษฐ์ทางด้านวัตถุแล้ว ก็ยังมีการประดิษฐ์ทางด้านสังคม เช่น การจัดตั้งรัฐบาล วัฒนธรรมและการเมือง เป็นต้น การประดิษฐ์เป็นนกระบวนการเปลี่ยนแปลงแบบค่อยเป็นค่อยไป และมีการผสมผสานปรับปรุงที่ต่อเนื่องกัน เพื่อให้เหมาะสมกับความต้องการของสังคมมนุษย์ซึ่งมีความต้องการไม่สิ้นสุด

3. การค้นพบ (Discovery) หมายถึง การค้นพบข้อเท็จจริงที่ไม่เคยรู้จักมาก่อนหรือเป็นการค้นพบสิ่งที่มีอยู่แล้ว และสามารถนําเอาสิ่งที่ค้นพบนั้นมาใช้ให้เกิดประโยชน์แก่สังคมได้ เช่น การค้นพบแก๊สในอ่าวไทย การค้นพบหินน้ำมันในจังหวัดตาก ฯลฯ ซึ่งจะก่อให้เกิด ประโยชน์ทางด้านเศรษฐกิจแก่ประเทศไทยมาก การค้นพบเป็นปัจจัยที่ทําให้เกิดการเปลี่ยนแปลงทางสังคมมาก เพราะผลของการค้นพบในด้านต่าง ๆ ได้ถูกนํามาใช้ในสังคม จึงทําให้ความเป็นอยู่และความสัมพันธ์ของคนในสังคมเปลี่ยนแปลงไปจากเดิมมาก

4. การกระจายทางวัฒนธรรม (Cultural Diffusion) หมายถึง การที่วัฒนธรรมจากสังคมหนึ่งกระจายไปสู่สังคมอื่น ส่วนใหญ่ของการกระจายการเปลี่ยนแปลงทางสังคม มักจะมีสาเหตุมาจากการกระจายของวัฒนธรรมของสังคมหนึ่ง ไปสู่อีกสังคมหนึ่ง หรือการกระจายกันภายในสังคมนั้นก็ได้ เช่น การที่คนไทยนําเอาจังหวะตลุงเท็มโป ซึ่งเป็นจังหวะดนตรีของภาคใต้ มาดัดแปลงและนํามาใช้กันทั้งประเทศ การกระจายทางวัฒนธรรมจะเกิดขึ้นเมื่อมีการปะทะสังสรรค์ระหว่างวัฒนธรรมของแต่ละสังคม ตัวอย่างการกระจายทางวัฒนธรรมตะวันตกที่เข้ามาสู่สังคมไทย เช่น การรับเอาเครื่องแต่งกายชุดสากลของผู้ชายไทย หรือการนุ่งกระโปรงของหญิงไทย เป็นต้น

5. นวัตกรรมหรือสิ่งประดิษฐ์ใหม์ ๆ (Innovation) หมายถึง พฤติกรรมหรือสิ่งของซึ่งเป็นที่สร้างขึ้นหรือประดิษฐ์ขึ้นมาใหม่ โดยไม่เคยมีมาก่อน มีรูปแบบ หรือปริมาณแตกต่างกัน ไปจากเดิมแนวโน้มของกระบวนการเปลี่ยนแปลงทางสังคมในสังคมปัจจุบัน มีกระบวนการเปลี่ยนแปลงทางสังคมที่สําคัญเกิดขึ้นหลายลักษณะได้แก่

5.1 การทําให้เป็นอุตสาหกรรม (Industrialization) หมายถึง กระบวนการพัฒนาการเทคโนโลยี โดยการใช้วิทยาศาสตร์การประยุกต์ในการขยายผลิตกรรมขนาดใหญ่ด้านกําลังเศรษฐกิจ เพื่อตลาดการค้าอันกว้างใหญ่โดยการใช้แรงงานที่ชํานาญเฉพาะอย่าง

5.2 การทําให้เป็นเมือง (Urbanization) หมายถึง กระบวนการที่ชุมชนกลายเป็นเมือง หรือการเคลื่อนย้ายของผู้คน หรือการดําเนินกิจการงานเข้าสู่บริเวณเมือง หรือการขยายตัวของเมืองออกไปทางพื้นที่ การเพิ่มจํานวนประชากร หรือการดําเนินกิจการต่าง ๆ มากขึ้น เช่น การขยายวิถีชีวิตแบบชาวเมือง โดยการผ่านการแพร่ของไฟฟ้า ถนนหนทางและโทรทัศน์

5.3 การทําให้ประชาธิปไตย (Democratization) ประชาธิปไตย หมายถึง ปรัชญาหรือระบบสังคมแบบหนึ่งที่เน้นการที่ประชากรมีส่วนร่วม และควบคุมกิจการของชุมชนในฐานะเป็นตัวเอง โดยไม่คํานึงถึงยศ สถานภาพ หรือทรัพย์สมบัติ

5.4 การแพร่ของการจัดองค์กรระบบราชการ (Bureaucratization) หมายถึง การแพร่ของระบบบริหารงาน โดยมีเจ้าหน้าที่ตามลําดับขั้น ซึ่งแต่ละคนต้องรับผิดชอบต่อผู้บังคับบัญชาของตน โดยปกติมักจะมีอยู่ในองค์การรัฐบาลในสาขาต่าง ๆ มีในธุรกิจ การอุตสาหกรรมการเกษตร สหภาพแรงงาน องค์การศาสนา และธนาคาร แต่การที่มีกฎเฉพาะระเบียบตายตัวใช้ทั่วไป อาจทําให้ล่าช้าไม่เต็มใจรับผิดชอบ

5.5 กระบวนการสร้างคนชายขอบ (Marginalization) หมายถึง การเปลี่ยนแปลงทางสังคมที่ยังผลให้เกิดความเหลื่อมล้ำมากยิ่งขึ้น โดยขณะที่เกิดความทันสมัย ในส่วนหนึ่งในสังคม แต่ก็ทําให้คนอีกส่วนหนึ่งอยู่ห่างไกลจากการที่มีส่วนรับผลประโยชน์ของการเปลี่ยนแปลงไปทุกที ตัวอย่างเช่น การพัฒนาเมืองให้เจริญในด้านต่าง ๆ ขณะเดียวกัน ก็สร้างแหล่งสลัมสําหรับคนจํานวนมากด้วย การพัฒนาชนบทให้ทันสมัยด้วยไฟฟ้า และถนน แต่ขณะเดียวกันก็เพิ่มคนที่ยากจนข้นแค้น จนต้องอพยพจากบ้านในชนบทไปรับจ้างในรูปแบบต่าง ๆ มากขึ้น

5.6 กระบวนการโลกาภิวัตน์ (Globalization) หมายถึง การที่สังคมโลกในปัจจุบันมีระบบการติดต่อสื่อสารกันอย่างมีประสิทธิภาพและทั่วถึง จนกระทั่งกล่าวได้ว่าเป็นยุคของการที่โลกไร้พรมแดน การติดต่อระหว่างสังคมต่าง ๆ จึงกระทําได้ง่ายและรวดเร็ว ทําให้การรักวัฒนธรรมระหว่างสังคมต่าง ๆ เกิดขึ้นได้ง่ายและรวดเร็ว จึงทําให้การเปลี่ยนแปลงทางสังคมและวัฒนธรรมเกิดขึ้นได้ง่ายและรวดเร็วเช่นเดียวกัน

**6. ผลของการเปลี่ยนแปลงทางสังคมและวัฒนธรรม**

การเปลี่ยนแปลงทางสังคมและวัฒนธรรม มีผลต่อมนุษย์และสังคมหลายประการดังนี้

1. ทําให้มนุษย์เกิดความสะดวกสบายในด้านต่าง ๆ เช่น การประดิษฐ์เครื่องมือเครื่องใช้และสิ่งต่าง ๆ ขึ้นเพื่อใช้งานแทนมนุษย์เป็นต้น

2. ทําให้เกิดการขยายตัวทางด้านการผลิตสินค้าและสิ่งต่าง ๆ มากขึ้น สินค้าอุปโภคและบริโภคจึงมีเพียงพอแก่สมาชิกในสังคม

3. ทําให้เกิดการวางแผนพัฒนาสังคม เพื่อความเป็นอยู่ที่สะดวกสบายขึ้น

4. ทําให้มนุษย์ในแต่ละสังคมเกิดการเรียนรู้และแลกเปลี่ยนวัฒนธรรมกันขึ้น และมีผลทําให้วิถีชีวิตของมนุษย์เปลี่ยนแปลงไปจากเดิม

5. ทําให้เกิดความล้าหลังทางวัฒนธรรมขึ้นได้ หากอัตราการเปลี่ยนแปลงระหว่างวัฒนธรรมทางวัตถุกับวัฒนธรรมที่ไม่ใช่วัตถุเกิดขึ้นไม่เท่ากัน เช่น มีถนน มีรถยนต์ ที่ทันสมัยแต่คนในสังคมไม่ปฏิบัติตามกฎหมายจราจร เป็นต้น

6. ทําให้เกิดความไม่เป็นระเบียบทางสังคม เพราะเมื่อเกิดการเปลี่ยนแปลงทางสังคมและวัฒนธรรมขึ้นนั้น คนในสังคมบางส่วนสามารถปรับตัวให้เข้ากับการเปลี่ยนแปลงได้แต่บางส่วนไม่สามารถปรับตัวได้ จึงนําไปสู่การต่อต้านการเปลี่ยนแปลง ก่อให้เกิดความขัดแย้งกันขึ้น และนําไปสู่ความไม่เป็นระเบียบทางสังคมขึ้น

7. ทําให้เกิดปัญหาสังคมขึ้นได้ ถ้าหากว่าการเปลี่ยนแปลงทางสังคมและวัฒนธรรมนั้น ทําให้คนในสังคมมีพฤติกรรมที่เบี่ยงเบนไปจากปกติ เช่น มลพิษ อาชญากรรมยาเสพติด เป็นต้น

8. ทําให้สังคมที่มีวัฒนธรรมเหนือกว่าได้เปรียบสังคมที่มีวัฒนธรรมด้อยกว่า หรือเกิดการด้อยพัฒนาและการพึ่งพาขึ้น ซึ่งทําให้สังคมในโลกขาดความเสมอภาคและความเป็นธรรม

**7. ผลกระทบต่อการดำเนินชีวิต**

วัฒนธรรมย่อมมีการเปลี่ยนแปลงอยู่เสมอไม่ว่าจะเป็นชนชาติใด เนื่องจากปัญหาที่มนุษย์ประสบอยู่ในสังคมเป็นประจำ ประกอบกับมีความต้องการจะปรับปรุงวิถีชีวิตของตนเองและครอบครัวใหมีสภาพดีขึ้นกว่าเดิม จะเห็นว่าวัฒนธรรมกับสังคมต้องไปด้วยกันเสมอ มีผลเกี่ยวเนื่องกัน โดยเฉพาะในระบบความสัมพันธ์ของมนุษย์ที่อยู่ร่วมกันในสังคม ซึ่งสิ่งเหล่านี้ก็มีความสัมพันธ์กับโครงสร้างของสังคมด้วย เช่นการรับเอาแบบอย่างความเป็นอยู่ ในเรื่องอาหารการกิน การแต่งกาย การพักผ่อนหย่อนใจ ฯลฯโดยสิ่งเหล่านี้ไม่ถือเป็นการเปลี่ยนแปลงทางสังคมเว้นเสียแต่การเปลี่ยนแปลงทางวัฒนธรรม มีผลสะท้อนให้เกิด การเปลี่ยนแปลงในระบบความสัมพันธ์ของบุคคลแตกต่างไปจากที่เคยเป็นอยู่มาแต่เดิม เช่น

1. แต่เดิมความสัมพันธ์เป็นแบบใกล้ชิด เช่น การลงแขกทางการเกษตรแต่เมื่อมีเทคโนโลยีเข้ามาความสัมพันธืของคนในสังคมก็น้อยลง

2. ในอดีตสร้างบ้านเหมาะกับธรรมชาติต่อมาเลียนแบบตะวันตกเมื่ออากาศร้อนก็ต้องพึ่งแอร์คอนดิชั่น สิ่งแวดล้อมก็เปลี่ยนไป

  3. การละเล่นในอดีต เช่น รำวง คนมีความสัมพันธ์กันซึ่งแตกต่างจาการดูคอนเสิร์ตในปัจจุบันที่มีส่วนร่วมแต่ขาดความสัมพันธ์

**8. สาเหตุการเปลี่ยนแปลง**

8.1 ความต้องการปรุงแต่งวัฒนธรรม สังคมของตนให้เจริญงอกงามขึ้น มีการคิดค้นวัฒนธรรมใหม่ ดัดแปลงให้เหมาะสมกับสังคมปัจจุบัน จึงทำให้เกิดการเปลี่ยนแปลงทางวัฒนธรรม เช่น การแต่งกาย

8.2 การเปลี่ยนแปลงของธรรมชาติ เช่นสภาพดินฟ้าอากาศ ความแห้งแล้ง น้ำท่วม อากาศร้อนจัด หนาวจัดการเสื่อมสภาพของดิน การเปลี่ยแปลงดังกล่าวทำให้มนุษย์คิดค้นสิ่งประดิษฐใหม่ ๆ เพื่อควบคุมการเปลี่ยนแปลงไป เช่น การสร้างเขื่อนเพื่อป้องกันน้ำท่วมแต่เป็นการทำลายป่าไม้และสัตว์ป่าการดัดแปลงธรรมชาติ เช่น ตู้เย็น แอร์คอนดิชั่น ปล่อยสาร CFC ทำใหโลกร้อนเกิดสภาวะเรือกระจก ทำให้โลกเปลี่ยนแปลงไป สภาพสังคมวัฒนธรรมก็เปลี่ยนแปลงไป

8.3 การเปลี่ยนแปลงตามความต้องการของมนุษย์ โดยมนุษย์มีเชาว์ปัญญาสูง ทำให้เกิดการนึกคิดนำไปสู่การเปลี่ยนแปลง มนุษย์จำเป็นต้องแสวงหาสิ่งตอบแทนสนองความต้องการของงานที่เพิ่มขึ้น

8.4 การเปลี่ยนแปลงสิ่งแวดล้อมทางสังคม เช่น ประชากรมีจำนวนมากขึ้น ทำให้มีการแข่งขันกันสูง เกิดความขัดแย้งทางชนชั้น (Class Conflict) เพิ่มมากขึ้น อันเป็นปัญหาที่มนุษย์ต้องหาวิธีการสร้างระเบียบ เพื่อแก้ไขความยุ่งยากดังกล่าว ดังนั้น วัฒนธรรมของมนุษย์ย่อมเปลี่ยนแปลงไปด้วยเมื่อเกิดความขัดแย้งทางความคิด ตามหลักประชาธอปไตยคนในสังคมมีสิทธิชุมนุม แต่ต้องโดยสงบแต่ถ้าเกิดความวุ่นวายก็ต้องออกกฎหมายเพื่อควบคุมให้เกิดความสงบซึ่งสังคมในอดีตมักใช้สันติวิธีการประนีประนอม แตกต่างจากปัจจุบัน

8.5 การแลกเปลี่ยนวัฒนธรรมจากสังคมอื่น ซึ่งเกิดจากความเจริญในด้านการสื่อสารการคมมนาคมติดต่อถึงกันเป็นอย่างสะดวกรวดเร็วการแลกเปลี่ยนวัฒนธรรมจากสังคมอื่นจึงเป็นไปอย่างกว้างขวางจะเห็นได้ว่าปัจจุบัน แฟชั่น การแต่งกาย เปลี่ยนไปอย่างรวดเร็วมาก เพราะความเจริญก้าวหน้า ของการสื่อสารนั่นเอง

8.6 การพัฒนาการความรู้และเทคโนโลยีใหม่ ๆ ทำให้เกิดการเปลี่ยนแปลงทางทัศนคติความเชื่อแบบเดิมหันไปนิยมแบบใหม่ เพื่อต้องการให้เป็นผู้ที่เรียกว่า ทันสมัยไม่ล้าหลังมีการปรับปรุงแนวคิดใหม่ ๆ อยู่เสมอ

8.7 วัฒนธรรมอาจเปลี่ยนแปลงได้เนื่องจากความประสงค์ของผู้มีอำนาจ เช่น คำผูดที่ว่า "เชื่อผู้นำ"ในสมัยจอมพล ป. พิบูลสงคราม อดีตนายยกรัฐมนตรีของไทย ปี พ.ศ. 2481 – 2487

8.8 การมองเห็นประโยชน์และความจำเป็นของสิ่งนั้น ๆ ทำให้รับเอาวัฒนธรรม นั้น ๆ มาใช้ในการดำเนินชีวิต

สรุป ความสัมพันธ์ระหว่างการเปลี่ยนแปลงทางสังคมกับการเปลี่ยนแปลงทางวัฒนธรรมเนื่องจากสังคมและวัฒนธรรม เป็นสิ่งที่จะต้องเกี่ยวข้องสัมพันธ์กันอยู่ตลอดเวลา จนแทบจะแยกออกจากกันไม่ได้ ดังนั้น การเปลี่ยนแปลงที่เกิดขึ้นในสังคมมนุษย์จึงยากที่จะแยกออกให้เห็นได้ชัดเจนว่าอะไรคือการเปลี่ยนแปลงทางสังคม และอะไรคือการเปลี่ยนแปลงทางวัฒนธรรม แต่การเปลี่ยนแปลงทางสังคม กับการเปลี่ยนแปลงทางวัฒนธรรมไม่ใช่เรื่องเดียวกันกล่าวคือ การเปลี่ยนแปลงทางสังคมเป็นการเปลี่ยนแปลงในด้านบรรทัดฐานและสถานภาพบทบาท ซึ่งเกิดขึ้น ในระบบสังคมหรือโครงสร้างของสังคม ส่วนการเปลี่ยนแปลงทางวัฒนธรรมเป็นการเปลี่ยนแปลง ทางด้านชีวิตความ เป็นอยู่ หรือวิถีแห่งการดํารงชีวิต ซึ่งครอบคลุมวัฒนธรรมทั้งที่เป็นวัตถุและมิใช่วัตถุของมนุษย์ การเปลี่ยนแปลงทั้งสองอย่างจําเป็นต้องพึ่งพาอาศัยซึ่งกันและกัน เพราะเมื่อมีการเปลี่ยนแปลงทางสังคม ก็จะทําให้วัฒนธรรมของสังคมแห่งนั้นเปลี่ยนแปลงไปด้วย ในทํานองเดียวกัน เมื่อมีการเปลี่ยนแปลงทางวัฒนธรรม ก็จะมีการเปลี่ยนแปลงทางสังคมควบคูมไปด้วย สังคมและวัฒนธรรมยมีการเปลี่ยนแปลงอยู่ตลอดเวลา เพราะความต้องการของมนุษย์ไม่มีที่สิ้นสุดแต่การเปลี่ยนแปลงจะเร็วหรือช้านั้นขึ้นอยู่กับปัจจัยที่มาเกี่ยวข้อง เช่น ระดับการศึกษาของคนในสังคมการสื่อสารคมนาคม ความคิดริเริ่มสร้างสรรค์ การนำมาเปลี่ยนแปลงวัฒนธรรมกับสังคมเป็นของคู่กัน ต้องไปด้วยกันเสมอ

**ทฤษฏีภาวะทันสมัย (Modernization Theory)**

แนวคิดและทฤษฏีที่เกี่ยวข้องกับการพัฒนาสังคมที่ผ่านมาอยู่บนฐานความคิดของการพัฒนาสังคมกระแสหลักที่ให้ความสำคัญกับการเจริญเติบโตทางเศรษฐกิจโดยรวมศูนย์กลางการพัฒนาไว้ที่ส่วนกลาง ทิศทางในการพัฒนาส่วนใหญ่จึงถูกกำหนดจากรัฐบาลและเอกชนโดยอาศัยระบบทุนนิยมเป็นหลักและจากการที่แนวคิดการพัฒนากระแสหลักให้ความสนใจเพียงการสร้างโครงสร้างพื้นฐาน (Infrastructure Development) แบบตะวันตก การพัฒนา จึงเป็นกระบวนการสร้างความทันสมัย (Modernization) ที่มุ่งเน้นในเชิงปริมาณหรือการเติบโตทางวัตถุเพียงด้านเดียว ประเทศที่พัฒนาแล้วอย่างประเทศโลกตะวันตกจึงเข้ามามีบทบาทอย่างกว้างขวางในการกำหนดรูปแบบและทิศทางในการพัฒนา และถ่ายทอดแนวคิดดังกล่าวลงสู่ประเทศโลกที่สาม (The Third World) ซึ่งนับเป็นการเข้ามามีบทบาทสำคัญต่อการกำหนดทิศทางการพัฒนาของสังคมโลกเป็นอย่างยิ่งและเป็นที่มาของการแพร่กระจายระบบเศรษฐกิจแบบทุนเสรีนิยม การพัฒนาของประเทศโลกที่สามจึงเป็นไปในรูปแบบการพัฒนาแบบพึ่งพา(Dependency Development) แทบทั้งสิ้นเช่น โครงการช่วยเหลือแบบให้เปล่าต่าง ๆ หรือการส่งผู้เชี่ยวชาญมาให้คำแนะนำ อย่างไรก็ตามเป็นที่น่าสังเกตว่า ผลที่เกิดจากการลอกเลียนแบบของประเทศด้อยพัฒนาเป็นไปในทิศทางตรงกันข้ามกับประเทศต้นแบบ ที่เกิดขึ้นคือเกิดปัญหา ต่าง ๆ ตามมาอีกมากมาย ทั้งในแง่การสูญเสียทรัพยากรธรรมชาติ การถูกครอบงำทางความคิดความล้มเหลวในการจัดการศึกษา ตลอดจนปัญหาสังคม (วชิรวัชร งามละม่อม, 2558)

**1. ทฤษฎีภาวะทันสมัย (Modernization Theory)**

ลักษณะที่สำคัญของสังคมที่เปลี่ยนแปลงไปสู่ความทันสมัยประกอบด้วย (พัชรินทร์ สิรสุนทร, 2547)

1. การเปลี่ยนแปลงวิถีการดำเนินชีวิตและเทคโนโลยีในการดำรงชีวิตจากแบบเรียบง่ายในสังคมจารีตไปสู่การดำรงชีวิตที่อาศัยความรู้และเทคโนโลยีระดับสูงมีความเป็นวิทยาศาสตร์มากขึ้น

2. เปลี่ยนแปลงระบบการผลิตจากเกษตรกรรมแบบยังชีพ หรือการทำการเกษตรในที่ดินแปลงเล็กเพื่อบริโภคในครัวเรือนเป็นการผลิตขนาดใหญ่เพื่อขายมีการจ้างแรงงานภายนอกครอบครัวหรือชุมชนแทนการใช้แรงงานในครอบครัว

3. มีระบบอุตสาหกรรมในโรงงานและการใช้เครื่องจักรกลเพิ่มมากขึ้น

4. วิถีชีวิตของคนเปลี่ยนแปลงจากความสัมพันธ์แบบไม่เป็นทางการเป็นแบบเป็นทางการ

5. เกิดเมืองเพิ่มขึ้นและมีการขยายตัวของสังคมเมือง

6. มีการสร้างโครงสร้างพื้นฐาน เช่น ถนน สาธารณูปโภค โรงเรียน โรงพยาบาล

7. เกิดชนชั้นกลางและผู้ประกอบการ (Entrepreneur) เพิ่มขึ้น

8. มีการเปลี่ยนแปลงระบบความเชื่อของคนจากอำนาจเหนือธรรมชาติ ครอบครัวและชุมชนนิยม เป็นความคิดเชิงเหตุผล ปัจเจกชนนิยมและวัตถุนิยม

9. โครงสร้างของครอบครัวเปลี่ยนแปลงจากครอบครัวขยายเป็นครอบครัวเดี่ยว

10. สถาบันทางสังคมต่าง ๆ มีความสลับซับซ้อนเพิ่มมากขึ้น

11. การจัดระเบียบทางสังคมใช้กฎหมาย ระเบียบ ข้อบังคับที่เป็นลายลักษณ์อักษรมากขึ้นแทนที่บรรทัดฐานและวิถีประชาที่ใช้กันในสังคมจารีต

แนวคิดทฤษฎีภาวะทันสมัยแบ่งสังคมออกเป็นสองรูปแบบกล่าวคือ สังคมประเพณีที่ด้อยพัฒนากับสังคมทันสมัยที่พัฒนาแล้ว ดังนั้นการพัฒนาจึงเป็นกระบวนการสร้างความทันสมัย (Modernization) เป็นการเปลี่ยนแปลงในลักษณะทางเดียว และเปลี่ยนอย่างค่อยเป็นค่อยไป เพื่อให้ระบบต่าง ๆ ในสังคมมีโอกาสได้ปรับตัวไปพร้อมกับการรักษาสมดุลยภาพ (Equilibrium) และความมั่นคง (Stability) ของสังคมซึ่งรูปแบบของการพัฒนา (Development Models) ก็คือรูปแบบของสังคมเมืองที่ทันสมัยและพุ่งประเด็นไปที่เป้าหมายแรกของ การพัฒนานั่นคือความเจริญทางเศรษฐกิจ(Development Equates Economic Growth) โดยใช้ดัชนีชี้วัดที่สำคัญของการพัฒนา (Development Indicators) นั่นก็คือ รายได้ประชาชาตินั่นเอง สังคมมีการเปลี่ยนแปลงอยู่ตลอดเวลาแต่ เฉพาะการเปลี่ยนแปลงที่ดีขึ้น (Change for the Better) เท่านั้นจึงจะเรียกว่า การพัฒนา ซึ่งต้องเกิดมาจากการวางแผน และการกำหนดทิศทางการเปลี่ยนที่พึงประสงค์ และต้องสอดคล้องกับค่านิยมของสังคมด้วย การพัฒนาเศรษฐกิจจะเกิดขึ้นได้ต้องอาศัย กระบวนการสร้างความทันสมัย (Modernization Process) โดยมุ่งสร้างการเปลี่ยนแปลงให้เกิดขึ้นสองระดับ คือระดับสังคมและระดับบุคคล การพัฒนาไปสู่ความทันสมัยนั้น อาจกล่าวได้ว่ามีทั้งข้อดีและข้อเสีย ประเทศด้อยพัฒนาทั้งหลายที่ได้รับอิทธิพลจากการแผ่ขยายอำนาจของประเทศตะวันตก เกิดการเปลี่ยนแปลงจากสังคมเกษตรกรรมไปสู่สังคมอุตสาหกรรม มีการพัฒนาโครงสร้างพื้นฐานอย่างรวดเร็ว เช่นถนน สาธารณูปโภคต่าง ๆ โรงพยาบาล และโรงเรียน การเปลี่ยนแปลงที่เกิดขึ้นอย่างรวดเร็วนี้ไม่สอดคล้องกับขนบธรรมเนียม วัฒนธรรม และลักษณะทางกายภาพของท้องถิ่น ปัญหาที่ตามมาคือความเสื่อมโทรมของทรัพยากรธรรมชาติ การใช้ทรัพยากรธรรมชาติอย่างฟุ่มเฟือยและไม่เห็นคุณค่า การเกิดมลภาวะ ปัญหาทางเศรษฐกิจและปัญหาสังคมต่าง ๆ อีกมากมายโดยสรุป กระบวนการสร้างความทันสมัย (Modernization Process) มีลักษณะดังต่อไปนี้

(ชนิตา รักษ์พลเมือง, 2545 )

1. เป็นกระบวนการเปลี่ยนแปลงเชิงปฏิรูป (Revolutionary Process)

2. เป็นกระบวนการที่สลับซับซ้อน (Complex Process)

3. เป็นกระบวนการที่เป็นระบบ (Systemic Process)

4. เป็นกระบวนการในระดับโลก (Global Process)

5. เป็นกระบวนการที่ใช้เวลายาวนาน (Lengthy Process)

6. เป็นกระบวนการที่มีขั้นตอน (Phased Process)

7. เป็นกระบวนการสร้างความเป็นเอกพันธุ์ (Homogenizing Process)

8. เป็นกระบวนการที่ไม่ย้อนกลับ (Irreversible Process)

9. เป็นกระบวนการก้าวหน้า (Progressive Process)

**แนวคิดการมีส่วนร่วม**

**1. ความหมาย**

Reeder (1974 : 39) กล่าวว่า[การมีส่วนร่วม](https://www.gotoknow.org/posts/tags/%E0%B8%81%E0%B8%B2%E0%B8%A3%E0%B8%A1%E0%B8%B5%E0%B8%AA%E0%B9%88%E0%B8%A7%E0%B8%99%E0%B8%A3%E0%B9%88%E0%B8%A7%E0%B8%A1)ของประชาชน หมายถึง [การมีส่วนร่วม](https://www.gotoknow.org/posts/tags/%E0%B8%81%E0%B8%B2%E0%B8%A3%E0%B8%A1%E0%B8%B5%E0%B8%AA%E0%B9%88%E0%B8%A7%E0%B8%99%E0%B8%A3%E0%B9%88%E0%B8%A7%E0%B8%A1) ในการปะทะสังสรรค์ทางสังคม ซึ่งรวมทั้ง[การมีส่วนร่วม](https://www.gotoknow.org/posts/tags/%E0%B8%81%E0%B8%B2%E0%B8%A3%E0%B8%A1%E0%B8%B5%E0%B8%AA%E0%B9%88%E0%B8%A7%E0%B8%99%E0%B8%A3%E0%B9%88%E0%B8%A7%E0%B8%A1)ของปัจเจกบุคคล และ[การมีส่วนร่วม](https://www.gotoknow.org/posts/tags/%E0%B8%81%E0%B8%B2%E0%B8%A3%E0%B8%A1%E0%B8%B5%E0%B8%AA%E0%B9%88%E0%B8%A7%E0%B8%99%E0%B8%A3%E0%B9%88%E0%B8%A7%E0%B8%A1) ของกลุ่ม

Cemer (อ้างถึงใน Lundy, 1999 : 125) กล่าวว่า คือ การให้โอกาสให้ประชาชนเป็นฝ่ายตัดสิน กําหนดความต้องการของตนเองเป็นการเสริมพลังอํานาจใหประชาชน ระดมขีดความสามารถในการจัดการทรัพยากร การตัดสินใจ และควบคุมกิจกรรมต่าง ๆ มากกว่าที่จะเป็นฝ่ายตั้งรับการพัฒนาเพียงฝ่ายเดียว

สายทิพย์ สุคติพันธ์ (2534 : 83) กล่าวว่า เป็นการเปลี่ยนแปลงกลไกในการพัฒนาจากการพัฒนาโดยรัฐ มาเป็นการพัฒนาที่ประชาชนมีบทบาทหลัก การมีส่วนร่วมของประชาชน จึงหมายถึงการคืนอํานาจ (Empowerment) ในการกําหนดการพัฒนาใหประชาชนต้องมีส่วนร่วมในการริเริ่มและดําเนินกิจกรรมที่เกี่ยวข้องกับสภาพความเป็นอยู่การพัฒนา การแก้ไขปัญหา การกําหนดอนาคตของประชาชนเอง

อภิศักดิ์ ธีระ วิสิษฐ์( 2552 : 67) การมีส่วนร่วมของชุมชน (Community Participation) หมายถึง การสร้างความร่วมมือ ร่วมใจในการทำงานซึ่งเป็นกระบวนการที่ต้องบูรณาการ ความร่วมมือกับผู้มีส่วนได้ส่วนเสีย และหน่วยงานที่เกี่ยวข้องกับกิจกรรมการพัฒนานั้น หัวใจสำคัญที่นำไปสู่ความสำเร็จในการมีส่วนร่วมของประชาชนคือ การสร้างความเป็นเจ้าของของกิจกรรม

**2. กระบวนการมีส่วนรวม**

กระบวนการมีส่วนร่วมนับเป็นหัวใจสําคัญของการพัฒนาในทุกระดับเป็นการเปิดโอกาสใหประชาชนร่วมคิด วิเคราะห์ ตัดสินใจ การวางแผน การปฏิบัติตามแผน การติดตามประเมินผลในกิจกรรม/โครงการของชุมชน เป็นการสร้าง ปลูกฝังจิตสํานึกในความเป็นเจ้าของกิจกรรมและโครงการกระบวนการมีส่วนร่วมของประชาชนในงานพัฒนานั้น ประชาชนจะต้องเข้ามามีส่วนร่วมในทุกขั้นตอนของการปฏิบัติงาน โดยมีนักวิชาการจากภายนอกเป็นผู้ส่งเสริม/สนับสนุนทั้งในด้านข้อมูลข่าวสารและเทคโนโลยีที่เหมาะสม

ทศพล กฤตยพิสิฐ (2537 : 13) กล่าวถึงการมีส่วนร่วมในการพัฒนา ซึ่งเป็นการวัดเชิงคุณภาพออกเป็น 5 ขั้นตอน ดังนี้

ขั้นตอนที่ 1 การมีส่วนร่วมในขั้นการริเริ่มการพัฒนา เป็นขั้นตอนที่ประชาชน เข้ามามีส่วนร่วมในการค้นหาปัญหา/สาเหตุของปัญหาภายในชุมชน ตลอดจนมีส่วนร่วมในการตัดสินใจกําหนดความต้องการของชุมชน และจัดลําดับความสําคัญของความต้องการของชุมชน

ขั้นตอนที่ 2 การมีส่วนร่วมในขั้นการวางแผนในการพัฒนาซึ่งเป็นขั้นตอนของการกําหนดนโยบาย วัตถุประสงค์ของโครงการ วิธีการตลอดจนแนวทางการดําเนินงานและทรัพยากรที่จะใช้

ขั้นตอนที่ 3 การมีส่วนร่วมในขั้นตอนการดําเนินการพัฒนา เป็นส่วนที่ประชาชนมีส่วนร่วมในการสรางประโยชน์ให้กับชุมชน โดยได้รับการสนับสนุนด้านงบประมาณ เทคโนโลยี ฯลฯ จากองค์กรภาคีพัฒนา

ขั้นตอนที่ 4 การมีส่วนร่วมในขั้นตอนรับผลประโยชน์จากการพัฒนา ซึ่งเป็นทั้งการได้รับผลประโยชน์ทางด้านวัตถุและทางด้านจิตใจ

ขั้นตอนที่ 5 การมีส่วนร่วมในขั้นประเมินผลการพัฒนาเป็นการประเมินว่าการที่ประชาชนเข้าร่วมพัฒนา ได้ดําเนินการสําเร็จตามวัตถุประสงค์เพียงใด การประเมินอาจประเมิน แบบย่อย (Formative Evaluation) เป็นการประเมินผลความก้าวหน้าเป็นระยะ ๆ หรืออาจประเมินผลรวม (Summative Evaluation) ซึ่งเป็นการประเมินผลสรุปรวมยอด

**3. ลักษณะของการมีส่วนร่วม**

Cohen and Uphoff (1977) กล่าวว่า การมีส่วนร่วมของประชาชนในงานพัฒนาโดยทั่วไป ประชาชนอาจเข้าร่วมในกระบวนการตัดสินใจว่าจะทําอะไร เข้าร่วมในการนําโครงการไปปฏิบัติโดยเสียสละทรัพยากรต่าง ๆ เช่น แรงงาน วัสดุ เงิน หรือร่วมมือในการจัดกิจกรรมเฉพาะด้าน เข้าร่วมในผลที่เกิดจากการพัฒนาและร่วมในการประเมินผลโครงการ นอกจากลักษณะการมีส่วนร่วมดังที่กล่าวมาแล้ว ยังมีผลการศึกษาอีกบางส่วนที่กล่าวถึงลักษณะการมีส่วนร่วม โดยแบ่งตามบทบาทและหน้าที่ของผู้เข้าร่วมกิจกรรมการพัฒนา (Lee J Cary, 1970) ดังนี้

1. เป็นสมาชิก (Membership)

2. เป็นผู้เข้าประชุม (Aterdance at Meeting)

3. เป็นผู้บริจาคเงิน (Financial Contribution)

4. เป็นประธาน (Leader)

5. เป็นกรรมการ (Membership in Committees)

กล่าวโดยสรุปลักษณะการมีส่วนร่วมอาจแบ่งโดย

1. การสนับสนุนทรัพยากร คือ การสนับสนุนเงิน วัสดุอุปกรณ์แรงงาน การช่วย ทํากิจกรรม รวมประชุม รวมแสดงความคิดเห็น

2. อํานาจหน้าที่ของผู้เข้าร่วม คือ ความเป็นผู้นํา เป็นกรรมการ เป็นสมาชิก

**4. ปัจจัยส่งเสริมการมีส่วนร่วมของประชาชน**

การที่จะให้ประชาชนมีส่วนร่วม นอกจากการปลูกฝังจิตสํานึกแล้วจะต้องมีการส่งเสริมและกระตุ้นให้เกิดการมีส่วนร่วมอย่างกว้างขวางซึ่งควรพิจารณาถึงปัจจัยต่าง ๆ ดังนี้

1. ปัจจัยเกี่ยวกับกลไกของภาครัฐ ทั้งในระดับนโยบายมาตรการ และการปฏิบัติ ที่เอื้ออํานวย รวมทั้งการสร้างช่องทางการมีส่วนร่วมของประชาชน จําเป็นที่จะต้องทําใหการพัฒนาเป็นระบบเปิดมีความเป็นประชาธิปไตย มีความโปร่งใส รับฟังความคิดเห็นของประชาชน และมีการตรวจสอบได้

2. ปัจจัยด้านประชาชน ที่มีจิตสํานึกต่อปัญหาและประโยชน์ร่วมมีสํานึกต่อความ สามารถและภูมิปัญญาในการจัดการปัญหาซึ่งเกิดจากประสบการณ์และการเรียนรู้ ซึ่งรวมถึงการ สร้างพลังเชื่อมโยงในรูปกลุ่มองค์กร เครือข่ายและประชาสังคม

3. ปัจจัยด้านนักพัฒนาและองค์กรพัฒนา ซึ่งเป็นผู้ที่มีบทบาทในการส่งเสริมกระตุ้น สร้างจิตสํานึก เอื้ออํานวยกระบวนการพัฒนาสนับสนุนข้อมูลข่าวสารและทรัพยากรและร่วมเรียนรู้กับสมาชิกชุมชน

**5. อุปสรรคของการมีส่วนร่วม**

จากการศึกษาของ ชาย รมิตานนท์ (ทวีทอง หงส์วิวัฒน์, 2527) พบว่าอุปสรรคในการมีส่วนร่วมของกลุ่มมี 3 ด้าน คือ

1. อุปสรรคด้านการเมือง เกิดจากการไม่ได้กระจายอํานาจหน้าที่ความรับผิดชอบ ให้แก่ประชาชน โครงสร้างอํานาจทางการเมือง การปกครอง การบริหาร เศรษฐกิจ ตกอยูในกํามือ ของทหาร นายทุน และข้าราชการ

2. อุปสรรคด้านเศรษฐกิจ เกิดจากการขาดความสามารถในการพี่งตนเอง อํานาจการต่อรองมีน้อย กระบวนการผลิต ปัจจัยการผลิตอย์ภายใต้ระบบอุปถัมภ์

3. อุปสรรคด้านวัฒนธรรม ขนบประเพณีในแต่ละพื้นที่ที่ทําให้ประชาชนไม่สามารถเข้ามามีส่วนร่วมได้เนื่องจากขัดต่อขนบธรรมเนียมประเพณีของชุมชน/เผ่า ฯลฯ

นอกจากนี้ ปรัชญา เวสารัชช์ (2526) กล่าวว่าปัญหาที่เกิดจากโครงสร้างทางสังคมเป็นอุปสรรคต่อการมีส่วนร่วมของประชาชน คือ

1. ความแตกต่างในสังคม ด้านรายได้ อํานาจ และฐานะทางเศรษฐกิจ

2. ระบบการเมืองถูกควบคุมโดยคนกลุ่มน้อย

3. ขาดกลไกที่มีประสิทธิภาพในการแจกแจงทรัพยากร

**แนวคิดการพัฒนาชุมชน**

**1. หลักปรัชญาการพัฒนาชุมชน**

ทนงศักดิ์ คุ้มไข่น้ำ และคณะ (2548 : 6) ได้กล่าวถึงปรัชญาการพัฒนาชุมชน ไว้ว่าการพัฒนาชุมชนมีหลักปรัชญาอันเป็นมูลฐานสำคัญ ดังนี้

1. มนุษย์ทุกคนมีพลังในเรื่องความคิดริเริ่ม และความเป็นผู้นำซ่อนเร้นอยู่ในตัวพลังเหล่านี้สามารถเจริญเติบโต และนำออกมาใช้ได้ ถ้าได้รับการพัฒนา

2. บุคคลแต่ละคนถ้าหากมีโอกาสแล้ว ย่อมมีความสามารถที่จะเรียนรู้ เปลี่ยนแปลงทัศนะ ประพฤติปฏิบัติ และพัฒนาขีดความสามารถให้มีความรับผิดชอบต่อสังคมสูงขึ้นได้

3. บุคคลแต่ละคนย่อมมีความสำคัญและมีความเป็นเอกลักษณ์ที่ไม่เหมือนกันจึงมีสิทธิอันพึงได้รับการปฏิบัติด้วยความยุติธรรมอย่างบุคคลมีเกียรติในฐานะที่เป็นมนุษย์ปุถุชนผู้หนึ่ง

4. บุคคลแต่ละคนย่อมมีสิทธิ และสามารถที่จะกำหนดวิถีการดำรงชีวิตของตนไปในทิศทางที่ตนต้องการ

5. การพัฒนาพลังและขีดความสามารถของคนในชุมชนทุกด้าน เป็นสิ่งที่พึงปรารถนา และมีความสำคัญยิ่งต่อชีวิตความเป็นอยู่ของคนทุกคนและชุมชนโดยส่วนรวม

**2. แนวความคิดพื้นฐานในการพัฒนาชุมชน**

การศึกษาแนวความคิดพื้นฐานของงานพัฒนาชุมชนเป็นสิ่งสำคัญที่จะทำให้พัฒนากรสามารถทำงานกับประชาชนได้อย่างถูกต้อง และทำให้งานมีประสิทธิภาพ แนวคิดพื้นฐานในการพัฒนาชุมชนในระดับการปฏิบัติ มีดังนี้

1. การมีส่วนร่วมของประชาชน (People Participation) เป็นหัวใจของงานพัฒนาชุมชน โดยยึดหลักของการมีส่วนร่วมที่ว่า ประชาชนมีส่วนร่วมในการคิด ตัดสินใจวางแผนงาน การปฏิบัติการและร่วมบำรุงรักษา

2. การช่วยเหลือตนเอง (Aided Self – Help) เป็นแนวทางในการพัฒนาที่ยึดเป็นหลักการสำคัญประการหนึ่ง คือ ต้องพัฒนาให้ประชาชนพึ่งตนเองได้มากขึ้น โดยมีรัฐคอยให้การช่วยเหลือ สนับสนุน ในส่วนที่เกินขีดความสามารถของประชาชน ตามโอกาสและหลักเกณฑ์ที่เหมาะสม

3. ความคิดริเริ่มของประชาชน (Initiative) ในการทำงานกับประชาชนต้องยึดหลักการที่ว่า ความคิดริเริ่มต้องมาจากประชาชน ซึ่งต้องใช้วิถีแห่งประชาธิปไตย และ หาโอกาสกระตุ้นให้การศึกษา ให้ประชาชนเกิดความคิด และแสดงออกซึ่งความคิดเห็นอันเป็นประโยชน์ต่อหมู่บ้าน ตำบล

4. ความต้องการของชุมชน (Felt – Needs) การพัฒนาชุมชนต้องให้ประชาชน และองค์กรประชาชนคิด และตัดสินใจบนพื้นฐานความต้องการของชุมชนเอง เพื่อให้เกิดความคิดที่ว่างานเป็นของประชาชน และจะช่วยกันดูแลรักษาต่อไป

5. การศึกษาภาคชีวิต (Life – Long Education) งานพัฒนาชุมชนถือเป็นกระบวนการให้การศึกษาภาคชีวิตแก่ประชาชน เพื่อนำไปสู่การพัฒนาคน การให้การศึกษาต้องใหการศึกษาอย่างต่อเนื่องกันไป ตราบเท่าที่บุคคลยังดำรงชีวิตอยู่ในชุมชน

**3. หลักการดำเนินงานพัฒนาชุมชน**

จากปรัชญา และแนวคิดพื้นฐานของการพัฒนาชุมชนได้นำมาใช้เป็นหลักในการดำเนินงานพัฒนาชุมชน ดังต่อไปนี้

1. ยึดหลักความมีศักดิ์ศรี และศักยภาพของประชาชน และเปิดโอกาสให้ประชาชนใช้ศักยภาพที่มีอยู่ให้มากที่สุด นักพัฒนาต้องเชื่อมั่นว่าประชาชนนั้นมีศักยภาพที่จะใช้ความรู้ ความสามารถที่จะปรับปรุง พัฒนาตนเองได้ จึงต้องให้โอกาสประชาชนในการคิด วางแผนเพื่อแก้ปัญหาชุมชนด้วยตัวของเขาเองนักพัฒนาควรเป็นผู้กระตุ้น แนะนำ ส่งเสริม

2. ยึดหลักการพึ่งตนเองของประชาชน นักพัฒนาต้องยึดมั่นเป็นหลักการสำคัญว่าต้องสนับสนุนให้ประชาชนพึ่งตนเองได้ โดยการสร้างพลังชุมชนเพื่อพัฒนาชุมชนส่วนรัฐบาลจะช่วยเหลือ สนับสนุนอยู่เบื้องหลัง และช่วยเหลือในส่วนที่เกินขีดความสามารถของประชาชน

3. ยึดหลักการมีส่วนร่วมของประชาชน เป็นการเปิดโอกาสให้ประชาชนร่วมคิด ตัดสินใจ วางแผน ปฏิบัติตามแผน และติดตามประเมินผลในกิจกรรม หรือโครงการใด ๆ ที่จะทำในชุมชน เพื่อให้ประชาชนได้มีส่วนร่วมอย่างแท้จริงในการดำเนินงาน อันเป็นการปลูกฝังจิตสำนึกในเรื่องความเป็นเจ้าของโครงการ หรือกิจกรรม

4. ยึดหลักประชาธิปไตย ในการทำงานพัฒนาชุมชนจะต้องเริ่มด้วยการพูดคุย ประชุม ปรึกษาหารือร่วมกัน คิดร่วมกัน ตัดสินใจ และทำร่วมกัน รวมถึงรับผิดชอบร่วมกันภายใต้ความช่วยเหลือซึ่งกันและกันตามวิถีทางแห่งประชาธิปไตยองค์การสหประชาชาติ ได้กำหนดหลักการดำเนินงานพัฒนาชุมชนไว้ 10 ประการ คือ

4.1 ต้องสอดคล้องกับความต้องการที่แท้จริงของประชาชน

4.2 ต้องเป็นโครงการเอนกประสงค์ที่ช่วยแก้ปัญหาได้หลายด้าน

4.3 ต้องเปลี่ยนแปลงทัศนคติไปพร้อม ๆ กับการดำเนินงาน

4.4 ต้องให้ประชาชนมีส่วนร่วมอย่างเต็มที่

4.5 ต้องแสวงหาและพัฒนาให้เกิดผู้นำในท้องถิ่น

4.6 ต้องยอมรับให้โอกาสสตรี และเยาวชนมีส่วนร่วมในโครงการ

4.7 รัฐต้องเตรียมจัดบริการให้การสนับสนุน

4.8 ต้องวางแผนอย่างเป็นระบบ และมีประสิทธิภาพทุกระดับ

4.9 สนับสนุนให้องค์กรเอกชน อาสาสมัครต่าง ๆ เข้ามีส่วนร่วม

4.10 ต้องมีการวางแผนให้เกิดความเจริญแก่ชุมชนที่สอดคล้องกับความเจริญในระดับชาติด้วย

**4. กระบวนการทำงานพัฒนาชุมชน**

4.1 การศึกษาชุมชน เป็นการเสาะแสวงหาข้อมูลต่าง ๆ ในชุมชน เช่น ข้อมูลด้านเศรษฐกิจ สังคม การเมือง การปกครอง และสภาพความเป็นอยู่ของคนในชุมชน เพื่อทราบปัญหาและความต้องการของชุมชนที่แท้จริง วิธีการในการศึกษาชุมชนอาจต้องใช้หลายวิธีประกอบกันทั้งการสัมภาษณ์ การสังเกต การสำรวจ และการศึกษาข้อมูลจากเอกสารต่าง ๆ ที่มีอยู่ในชุมชนด้วย เพื่อให้ได้ข้อมูลที่ตรงกับความเป็นจริงมากที่สุด กลวิธีที่สำคัญที่นักพัฒนาต้องใช้ในขั้นตอนนี้ คือ การสร้างความสัมพันธ์กับคนในชุมชน เพราะถ้าหากปราศจากสัมพันธภาพที่ดีระหว่างพัฒนากรกับชาวบ้าน แล้วเป็นการยากที่จะได้รู้ และเข้าใจปัญหาความต้องการจริง ๆ ของชาวบ้าน ความสัมพันธ์อันดี จนถึงขั้นความสนิทสนม รักใคร่ ศรัทธา จึงเป็นสิ่งที่จำเป็นที่จะต้องปลูกฝังให้เกิดขึ้นกับคนในชุมชน

4.2 การให้การศึกษาแก่ชุมชน เป็นการสนทนา วิเคราะห์ปัญหาร่วมกับประชาชนเป็นการนำข้อมูลต่าง ๆ ที่ได้จากขั้นตอนการศึกษาชุมชน มาวิเคราะห์ถึงปัญหาความต้องการและสภาพที่เป็นจริง ผลกระทบ ความรุนแรง และความเสียหายต่อชุมชน กลวิธีที่สำคัญในขั้นตอนนี้คือ การกระตุ้นให้ประชาชนได้รู้ เข้าใจ และตระหนักในปัญหาของชุมชน ซึ่งในปัจจุบันก็คือ การจัดเวทีประชาคม เพื่อค้นหาปัญหาร่วมกันของชุมชน

4.3 การวางแผน / โครงการ เป็นขั้นตอนให้ประชาชนร่วมตัดสินใจ และกำหนดโครงการ เป็นการนำเอาปัญหาที่ประชาชนตระหนัก และยอมรับว่าเป็นปัญหาของชุมชนมาร่วมกันหาสาเหตุ แนวทางแก้ไข และจัดลำดับความสำคัญของปัญหา และให้ประชาชนเป็นผู้ตัดสินใจที่จะแก้ไขภายใต้ขีดความสามารถของประชาชน และการแสวงหาความช่วยเหลือจากาภายนอกกลวิธีที่สำคัญในขั้นตอนนี้ คือ การให้ความรู้เกี่ยวกับกระบวนการแก้ไขปัญหา วิธีการวางแผน การเขียนโครงการ โดยใช้เทคนิคการวางแผนแบบให้ประชาชนมีส่วนร่วม

4.4 การดำเนินงานตามแผนและโครงการ โดยมีผู้รับผิดชอบในการดำเนินการ ตามแผนและโครงการที่ได้ตกลงกันไว้ กลวิธีที่สำคัญในขั้นตอนนี้ คือ การเป็นผู้ช่วยเหลือสนับสนุนใน 2 ลักษณะ คือ

4.4.1 เป็นผู้ปฏิบัติงานทางวิชาการ เช่น แนะนำการปฏิบัติงาน ให้คำปรึกษาหารือในการแก้ไขปัญหาที่เกิดขึ้นจากการปฏิบัติงาน

4.4.2 เป็นผู้ส่งเสริมให้ชาวบ้านเข้ามามีส่วนร่วมในการปฏิบัติงาน

4.5 การติดตามประเมินผล เป็นการติดตามความก้าวหน้าของงานที่กำลังดำเนินการตามโครงการ เพื่อการปรับปรุงแก้ไขปัญหา อุปสรรคที่พบได้อย่างทันท่วงที กลวิธีที่สำคัญในขั้นตอนนี้ คือ การติดตามดูแลการทำงานที่ประชาชนทำ เพื่อทราบผลความก้าวหน้าและปัญหาอุปสรรค แล้วนำผลการปฏิบัติงานตามโครงการ หรือกิจกรรมไปเผยแพร่เพื่อให้ผู้เกี่ยวข้องได้ทราบสามารถกระทำได้โดย

4.5.1 แนะนำให้ผู้นำท้องถิ่นหรือชาวบ้าน ติดตามผลและรายงานผลด้วยตนเอง เช่น รายงานด้วยวาจา รายงานเป็นลายลักษณ์อักษร การจัดนิทรรศการ เป็นต้น

4.5.2 พัฒนากรเป็นผู้รายงานผลการปฏิบัติงานด้วยตนเอง เช่น รายงานด้วยวาจาต่อผู้บังคับบัญชาและผู้เกี่ยวข้อง เสนอผลการปฏิบัติงานต่อที่ประชุม ทำบันทึกรายงานตามแบบฟอร์มต่าง ๆ ของทางราชการ

**แนวคิดในการศึกษาชุมชน**

**1. แนวคิด**

ชยันต์ วรรธนะภูติ (2536 : 34 – 36) กล่าวถึงกรอบคิดในการศึกษาชุมชน และการเปลี่ยนแปลง ว่าต้องมีความเข้าใจในด้านต่าง ๆ คือ ความคิดพื้นฐานในการศึกษาชุมชน คือการมีกรอบในการศึกษาเพื่อความรู้เท่าทันสภาพชุมชนที่มีเปลี่ยนแปลง มีความเข้าใจในฐานะ และความหมายของชุมชนหมู่บ้าน มีข้อพิจารณาในการศึกษาชุมชน และการศึกษาการเปลี่ยนแปลงทางสังคมและวัฒนธรรมของชุมชนหมู่บ้าน ซึ่งกรอบแนวคิดเหล่านี้ เป็นหลักการพื้นฐานเป็น เครื่องมือและข้อสังเกตทางทฤษฎี ซึ่งถือว่าเป็นสิ่งที่สำคัญ และเป็นเครื่องมือส่วนหนึ่งในการศึกษาการเปลี่ยนแปลงสังคม และวัฒนธรรม โดยนักสังคมศาสตร์ที่ศึกษาการเปลี่ยนแปลงจำเป็นต้องอาศัยกรอบคิดทางทฤษฎี ซึ่งมักจะแบ่งออกเป็น 2 แนวใหญ่ คือ กรอบคิดทางทฤษฎีโครงสร้างและหน้าที่ และกรอบแนวคิดทฤษฎีเศรษฐศาสตร์การเมือง นอกจากนี้ยังต้องอาศัยปัจจัยและเงื่อนไขอื่นอีกในการศึกษาชุมชน คือ มีความคิดพื้นฐานว่า ปรากฏการณ์ทางสังคมมีความสลับซับซ้อน หลากหลาย และปรากฏการณ์สังคมที่หลากหลายนี้ เป็นปรากฏการณ์ของความสัมพันธ์ทางสังคมที่มีลักษณะเคลื่อนไหวและเปลี่ยนแปลงอยู่เสมอ

การศึกษาชุมชน และการมองปรากฏการณ์ทางสังคม ก็คือการมองข้อมูลชุดหนึ่งที่เกิดขึ้นภายใต้กรองเวลาและสถานที่ที่บุคคลผู้นั้นสนใจ โดยอาศัยแนวความคิด ทฤษฎี เป็นเครื่องมือนำทางในการมองหาข้อมูล เพื่อให้ได้มาซึ่งข้อมูลที่มีความหมายและสามารถอธิบายปรากฏการณ์ทางสังคมนั้นได้ ดังนั้น การศึกษาชุมชนหรือปรากฏการณ์และการเปลี่ยนแปลงทางสังคม เพื่อต้องการที่จะอธิบายกระบวนการ เงื่อนไข กลไกในการเปลี่ยนแปลงนั้น ซึ่งนักวิชาการได้พยายามพัฒนาวิธีการศึกษาขึ้นมาศึกษาเพิ่มเติม นอกจากแนวความคิดทฤษฎีเกี่ยวกับการเปลี่ยนแปลง นักวิชาการโดยเฉพาะนักมานุษยวิทยา ได้กำหนดหลักการเบื้องต้นขึ้น ในการศึกษาปรากฏการณ์ทางสังคมไว้ 4 ประการ ดังที่ ชยันต์ วรรธนะภูติ (2536 : 23 – 27) ได้สรุปว่า

ประการที่หนึ่ง ถือว่าปรากฏการณ์ทางสังคมและวัฒนธรรมมี 2 ระดับ คือ ปรากฏการณ์ที่อยู่ในระดับผิวหน้า ซึ่งเป็นสิ่งสังเกตเห็น พรรณนาหรือจำแนกปรากฏการณ์เหล่านี้ให้เห็นเป็นหมวดหมู่อย่างมีความหมายได้ โดยหลักการแล้วการพรรณนาปรากฏอย่างละเอียดจะช่วยให้เข้าใจสภาพการดำรงอยู่และกระบวนการเปลี่ยนแปลงที่เกิดขึ้น ตลอดจนความสัมพันธ์ของปรากฏการณ์ ยิ่งอธิบายมากเท่าใด ยิ่งเข้าใจปรากฏการณ์มากขึ้นเท่านั้น ในลักษณะที่สองปรากฏการณ์ที่อยู่เบื้องหลังของปรากฏการณ์ผิวหน้า คือ พยายามที่จะศึกษาปรากฏการณ์ ค้นหาสาเหตุที่อยู่เบื้องหลัง หรือที่ลึกลงไป เป็นการมองหาสาเหตุไม่ว่าจะเป็นทางด้านชีวภาพหรือทางสังคมวัฒนธรรม เพื่อเข้าใจปรากฏการณ์เบื้องหลัง เพื่อหาความสัมพันธ์ของสิ่งต่างในเชิงเหตุเผลหรือที่มีความเชื่อมโยงเกี่ยวพันทางประวัติศาสตร์เบื้องหลังที่มา เป็นต้น ซึ่งเป็นการศึกษาหาความเป็นจริงทางสังคมในทุกด้าน

ประการที่สอง นักวิชาการมองปรากฏการณ์ทางสังคมว่า เป็นปรากฏการณ์ที่มีความสลับซับซ้อน มีมิติ ด้านเศรษฐกิจ สังคม วัฒนธรรม และการเมืองที่เกี่ยวข้องสัมพันธ์ ซึ่งกันและกัน โดยการมองปรากฏการณ์ที่เกิดขึ้นอย่างสัมพันธ์กับปรากฏการณ์อื่น หรือเป็นการมองอย่างองค์รวมรอบด้านสัมพันธ์กันทั้งทางด้านประวัติศาสตร์ เศรษฐกิจ สังคม วัฒนธรรม และการเมือง เป็นการมองเพื่อทราบและเข้าใจถึงความสัมพันธ์ระหว่างปรากฏการณ์นั้นกับปรากฏการณ์อื่น ๆ ว่ามีอยู่อย่างไร

ประการที่สาม โดยเหตุที่ความหมายของปรากฏการณ์ในสังคมหนึ่งถูกกำหนดขึ้นและเข้าใจความหมายรู้กันในกลุ่มคน ซึ่งอยู่ในสภาพแวดล้อมและวัฒนธรรมเดียวกัน ดังนั้น นักมานุษยวิทยาจึงต้องตั้งคำถามว่า ความจริงที่เห็นเป็นความจริงของใคร ความเป็นจริงในสายตาของคนในสังคมที่ถูกศึกษาย่อมจะแตกต่างไป จากความเป็นจริงในสายตาของผู้ศึกษา ดังนั้นการยอมรับความเป็นจริงทางสังคมถูกสร้างและกำหนดโดยคนในสังคม การแสวงหาความเป็นจริง และความหมายของสังคมย่อมจะต้องอาศัยกฎเกณฑ์ หรือรหัสของคนในสังคมนั้น เป็นเครื่องตัดสิน และช่วยอธิบายทั้งนี้เพราะผู้ศึกษาชุมชน หรือนักวิจัยย่อมมีฐานะทางชนชั้นที่แตกต่างออกไป และเป็นคนนอก จากสังคมอื่นที่มีบรรทัดฐานแตกต่างกัน ซึ่งถ้าหากไม่ระวังแล้ว ผู้ศึกษามักจะใช้เกณฑ์ของตนเป็นเครื่องตัดสิน หรืออธิบายปรากฏการณ์นั้น และย่อมทำให้การศึกษาแบบนี้ไม่สามารถสะท้อนความเป็นจริงของสังคมนั้นได้ ดังนั้น จึงต้องมีการศึกษาชุมชนในลักษณะของการมีส่วนร่วมมากขึ้น

ประการที่สี่ การศึกษาการเปลี่ยนแปลงสังคมและวัฒนธรรม ย่อมต้องอาศัยการเปรียบเทียบ เพื่อให้เข้าใจการเปลี่ยนแปลงที่เกิดขึ้นในสังคมหนึ่ง ๆ แตกต่างหรือเหมือนกันอย่างไร มิติของการเปรียบเทียบย่อมช่วยให้ผู้ศึกษาสามารถหาข้อสรุปเชิงสากลเกี่ยวกับปรากฏการณ์นั้นได้ โดยการเปรียบเทียบสังคมมากกว่าหนึ่งแห่ง การเปรียบเทียบข้อเหมือนหรือข้อแตกต่าง และการศึกษาโดยการให้รายละเอียดเกี่ยวกับ บริบท หรือเงื่อนไขของสังคมนั้น จะช่วยให้เข้าใจปรากฏการณ์นั้นอย่างชัดเจนมากขึ้น

นอกจากนี้ ชยันต์ วรรธนะภูติ (2536 : 37) ยังเสนอกรอบคิดเพื่อทำความเข้าใจชุมชนในมิติต่าง ๆ เช่น

1. ความสัมพันธ์ของสังคมหมู่บ้านที่เชื่อมโยงกับระบบการเมืองการปกครอง

2. ลักษณะของระบบเศรษฐกิจของสังคมหมู่บ้านที่กำลังถูกผนึกเข้ากับระบบตลาดและระบบทุนนิยม

3. ลักษณะโครงสร้างทางสังคม โครงสร้างอำนาจ องค์กรชาวบ้านที่เป็นลักษณะเฉพาะของสังคมหมู่บ้าน

4. ลักษณะของวัฒนธรรม ความคิด และจิตสำนึกของสมาชิกชุมชน

จากหลักการดังกล่าว การศึกษาชุมชน จะต้องมีความละเอียดรอบคอบ มิใช่เพียงแค่การไปเก็บข้อมูลในชุมชนเพื่อจะพรรณนาว่าชุมชนมีประชากรจำนวนเท่าใด ประกอบอาชีพอะไร มีประเพณีวัฒนธรรมอย่างไร มีปัญหาอะไรในการดำเนินชีวิต มีระดับการพัฒนาอย่างไร ซึ่งเป็นเหมือนการบรรยายให้เห็นองค์ประกอบด้านต่าง ๆ ในลักษณะเป็นภาพนิ่งเท่านั้น

กาญจนา แก้วเทพ (2538 : 202) ได้เสนอหลักการวิเคราะห์และศึกษาชุมชนที่มีแนวทางเพื่อเป็นเครื่องมือช่วยในการวิเคราะห์ คือ

1. ต้องมีมิติทางด้านประวัติศาสตร์ กล่าวคือมองดูตั้งแต่อดีตจนถึงปัจจุบัน ว่ามีอะไรเปลี่ยนแปลงคลี่คลายมาได้อย่างไร และอะไรเป็นปัจจัยกำหนดการเปลี่ยนแปลง

2. การวิเคราะห์ในเชิงโครงสร้าง คือการวิเคราะห์ที่อยู่บนพื้นฐานความเข้าใจที่ว่า เหตุการณ์ต่าง ๆ ที่เกิดขึ้น มิได้เกิดขึ้นโดยบังเอิญ แต่หากเกิดขึ้นอย่างมีระบบ ระเบียบโครงสร้างที่แน่นอน มีองค์ประกอบย่อยของเหตุการณ์นั้น มีกลไก และเงื่อนไขที่สืบทอดเหตุการณ์นั้น

3. วิเคราะห์ / สำรวจปัญหา ความสามารถ และศักยภาพทั้งหมดในการแก้ไขปัญหา

4. เครือข่าย กลไกเงื่อนไขที่เสริมสร้างสืบทอดหรือทำลายเหตุการณ์นั้น ๆ

นอกจากนี้แนวคิดการศึกษาและการพัฒนาชุมชนในอดีต มีความเชื่อเบื้องต้นว่าจำเป็นที่องค์กรพัฒนาจากภายนอกจะต้องนำทรัพยากรทุกชนิด นับตั้งแต่เงินทุนวิธีการทำงานความรู้ วิธีการจัดองค์กรหรือแม้แต่คุณค่าจิตสำนึกในการพัฒนาเข้าสู่ชุมชน แต่ในความเป็นจริงประชาชนในชุมชนนั้นมิได้ว่างเปล่าอย่างที่เราหรือนักพัฒนาคิด ในกลุ่มประชาชนหรือชุมชนมีทรัพยากรส่วนหนึ่งที่ดำรงอยู่แล้ว ไม่ว่าจะเป็นศักยภาพพลังสร้างสรรค์ ภูมิธรรม ภูมิปัญญา วิธีการจัดองค์กร บุคลากร แม้แต่แนวคิดในการพัฒนาตนเองและชุมชนให้ดีขึ้น การขาดเพียงทุนทรัพย์นั้นมิได้หมายความว่า ชุมชนจะขาดเสียทุกอย่าง การจนเงินทุนนั้น มิได้หมายถึงการจนปัญญา จนใจ หรืออับจนไปเสียทุกอย่าง ดังนั้น การศึกษาชุมชนจึงเป็นการศึกษาในส่วนที่ขาดหายไปร่วมกัน ไม่ละทิ้งของเก่า ไม่มัวเมาสิ่งใหม่ เพื่อพัฒนาสิ่งที่ดีร่วมกัน จากความเป็นจริงที่มีอยู่ จึงมีการปรับเปลี่ยนหลักการทำงาน แนวความคิดในการศึกษาและพัฒนาชุมชน จากบนลงล่าง มาเป็นจากล่างขึ้นบน (Bottom – up Approach) พร้อมกับได้มีการเปลี่ยนยุทธศาสตร์การพัฒนาจากการนำความรู้จากภายนอกเข้าไปแทนที่ความรู้ภายในชุมชน (Strategies of Substitution) มาเป็นการพยายามประสานความรู้ทั้งจากภายนอกและภายในเข้าด้วยกัน เพื่อให้เป็นประโยชน์สูงสุดแก่ชุมชน โดยที่องค์กรพัฒนาและองค์กรชาวบ้านจะมีบทบาทร่วมมือประสานกันบนพื้นฐานความเท่าเทียมกันไม่มีใครเหนือใคร ไม่มีใครนำใคร (กาญจนา แก้วเทพ, 2538 : 13)

จากหลักการและแนวความคิดดังกล่าว จึงเป็นที่มาของการศึกษาชุมชนในแนว ต่าง ๆ เช่นเศรษฐศาสตร์การเมือง แนววัฒนธรรมชุมชน รวมถึงแนวความคิดของการพัฒนาที่ยั่งยืน ที่แต่ละแนวคิด ก็อาศัยกรอบแนวคิดดังกล่าวเป็นข้อสมมติฐาน หรือเป็นหลักการเบื้องต้นในการประยุกต์เพื่อศึกษาชุมชน

**2. การศึกษาชุมชนแบบมีส่วนร่วม**

เป็นกระบวนการที่สมาชิกในชุมชนได้มีส่วนร่วมในการวิเคราะห์ชุมชนตนเองให้ความสำคัญกับความรู้ที่มาจากประสบการณ์และสถานการณ์จริงในชีวิตประจำวัน เน้นการระดมพลังในชุมชนเพื่อแก้ไขปัญหา เพราะปัญหาในชุมชนมีความซับซ้อนและเชื่อมโยงกันหลายปัจจัยจึงเป็นการยากที่แก้ปัญหาเพียงจุดใดจุดหนึ่งด้วยคนคนเดียว ดังนั้นการแก้ปัญหาของชุมชนที่เหมาะสม จึงเป็นการระดมพลังชุมชนและทรัพยากรที่มีในชุมชนให้คนในชุมชนทุกคนทุกฝ่ายร่วมกันศึกษาวิเคราะห์ปัญหาและสาเหตุ หาความเชื่อมโยงของปัญหา ร่วมกันวิเคราะห์ทางเลือกที่ เหมาะสมแก่การปฏิบัติและลงมือปฏิบัติจริง ร่วมกันรับผิดชอบ การแก้ปัญหาชุมชนจึงเกิดจาก ความเชื่อมั่นในศักยภาพของชุมชนเองว่าชุมชนมีภูมิปัญญาที่หลากหลาย ที่สามารถแก้ไขปัญหาของตนเองได้ โดยผ่านกระบวนการวิเคราะห์ข้อมูลร่วมกันรับฟังเหตุผล ตัดสินใจและหาข้อสรุปเพื่อหาแนวทางแก้ปัญหาชุมชนด้วยตนเอง ผ่านกระบวนการต่าง ๆ ของชุมชนเช่นการพูดคุย การสนทนากลุ่ม และการประชุมระดมสมอง ผู้วิจัยเป็นเพียงผู้สนับสนุนให้คนในชุมชนเป็น ผู้แก้ปัญหาด้วยตัวเอง เป็นผู้กระตุ้นให้เกิด การแลกเปลี่ยนเรียนรู้ร่วมกัน (ปาริชาติ วลัยเสถียร, 2546) โดยมีขั้นตอนดังนี้

1. ขั้นตอนและเทคนิคการประเมินชุมชนแบบมีส่วนร่วม

1.1 กำหนดประเด็นที่ต้องการศึกษา ผู้วิจัยจะต้องกำหนดประเด็นปัญหา ที่ต้องการทำการศึกษาไว้ก่อนทำกิจกรรม เพื่อเป็นแนวทางในการตั้งคำถามขณะดำเนินกิจกรรม

1.2 เครื่องมือปฏิบัติกิจกรรม มีการคัดเลือกกลุ่มเป้าหมายที่มีคุณสมบัติเหมาะสมเข้าร่วมประชุม และค้นหาปัญหาร่วมกัน สร้างความคุ้นเคยโดยการแนะนำตัวกระตุ้นให้สมาชิกแสดงความคิดเห็น

1.3 ดำเนินการเก็บข้อมูล สำรวจข้อมูลพื้นฐานโดยใช้แบบสอบถาม การสังเกต การสัมภาษณ์เชิงลึก การสนทนากลุ่ม จากนั้นเก็บข้อมูลตามแนวทางการสนทนา

1.4 จดบันทึก รวบรวมข้อมูลจากการทำกิจกรรมควรจดบันทึกไว้ทันทีมิฉะนั้นอาจเกิดการสูญหาย

1.5 ตรวจสอบและวิเคราะห์ข้อมูล สามารถทำได้ทันทีขณะที่ทำกิจกรรมกำลังดำเนินอยู่ เพราะกลุ่มจะแสดงความคิดเห็นอยู่ตลอดเวลา และมีการตรวจสอบข้อมูล โดยกลุ่มผู้ให้ข้อมูลเอง

1.6 จัดเวทีให้ชุมชนได้อธิบายแลกเปลี่ยนหรือแก้ไขข้อมูลอย่างสม่ำเสมอ เพื่อเป็นการตรวจสอบข้อมูลในเบื้องต้น

1.7 จัดเวทีนำไปสู่การอภิปรายเพื่อหากลยุทธ์ในการแก้ปัญหา

1.8 หลีกเลี่ยงการใช้เทคนิคที่ยากต่อการเข้าใจ ควรใช้วิธีที่ทำให้เข้าใจได้ง่าย มีความเหมาะสมในแต่ละชุมชน หรือแต่ละกลุ่ม ประชาชนที่เข้าร่วมกิจกรรมในแต่ละครั้ง

2. บทบาทและคุณสมบัติของผู้วิจัย

2.1 ความสัมพันธ์ที่ดีกับชุมชน สร้างความไว้ใจ/มั่นใจให้กับชุมชนว่าไม่มีเจตนาอื่นแอบแฝง หรือตกเป็นเครื่องมือของผู้วิจัย

2.2 เข้าใจแนวคิดเกี่ยวกับการพัฒนา เช่น การพัฒนาที่ยั่งยืนการพึ่งตนเอง การมีส่วนร่วม กระบวนการเรียนรู้ ฯลฯ

2.3. มีบทบาทเป็นผู้อำนวยความสะดวกในกระบวนการเรียนรู้

2.4. มองสิ่งต่าง ๆ ในเชิงบวกและมีความคิดสร้างสรรค์

2.5 ยึดมั่นในหลักการประชาธิปไตยความเสมอภาค เสรีภาพ ความยุติธรรม การแบ่งบทบาทหน้าที่ของคนในสังคม

2.6 พัฒนาความรู้/ทักษะที่จำเป็นให้แก่ตนเอง มีความอดทน และอยู่ร่วมกระบวนการตั้งแต่ต้นจนจบ

2.7 เวทีพูดคุยที่ไม่เป็นทางการ เรียบง่ายเป็นธรรมชาติและต้องนัดหมายล่วงหน้า

3. ความสำเร็จในการประเมินชุมชนแบบมีส่วนร่วม

เกิดจากการที่มีคนมาร่วมในกระบวนการที่มาจากทุกกลุ่ม ทุกเพศ และทุกบริบทโดยเฉพาะอย่างยิ่งคนที่ด้อยโอกาสทางสังคม นอกจากนี้ผู้ศึกษาต้องเข้าใจแนวคิดกระบวนการและเชื่อมั่นในหลักการของ การมีส่วนร่วมเป็นอย่างดีและเข้าใจในบทบาทหน้าที่ที่สอดคล้องกับภารกิจใหม่ของตนเอง และเป็นผู้มีสัมพันธภาพที่ดีต่อชุมชนมีบุคลิกภาพที่ยืดหยุ่น รับฟังความคิดเห็นไม่ครอบงำ ไม่ชี้นำหรือตัดสินความคิดของผู้ร่วมศึกษา และต้องสร้างบรรยากาศของการประชุมสนทนาเป็นไปอย่างเรียบง่าย และเป็นกันเอง ซึ่งจะส่งผลให้ได้มาของข้อมูลที่เป็นจริงตรงตามสภาพปัญหาที่เกิดขึ้น

4. ข้อจำกัดการศึกษาชุมชนแบบมีส่วนร่วม

การดำเนินการศึกษาที่เกิดขึ้นจากการลงพื้นที่ในการสร้างสัมพันธภาพ สนทนากลุ่ม ร่วมประชุม จนเกิดความคุ้นเคยในชุมชน อาจสร้างความคาดหวังให้ชุมชนว่า จะได้รับความช่วยเหลือจากคนภายนอกหรือการจัดการประชุมที่ต้องมีการแสดงความคิดเห็น การวิเคราะห์ ปัญหาและสาเหตุอย่างตรงไปตรงมา อาจมีความเกรงใจผู้มีอิทธิพลในพื้นที่หรือผู้นำในชุมชน จนไม่กล้าแสดงความคิดเห็นที่แท้จริงหรือปัญหาบางอย่างมีความยุ่งยากซับซ้อนจนชุมชนไม่สามารถวิเคราะห์หรือดำเนินการแก้ไขปัญหานั้นได้ และที่สำคัญคือความสามารถของผู้ศึกษาที่จะนำเสนอปัญหาของชุมชนและกระตุ้นให้คนคิดอย่างเป็นระบบ

ดังนั้นการศึกษาชุมชนแบบมีส่วนร่วม จึงเป็นเทคนิคที่มีความสำคัญและจำเป็นที่เสริมการเรียนรู้ของคนในชุมชน โดยการร่วมศึกษาข้อมูล รวบรวม แลกเปลี่ยน และวิเคราะห์ข้อมูลในชุมชน อันเป็นการพัฒนาศักยภาพของคนในชุมชนในการร่วมกันแก้ไขปัญหา หาแนวทางแก้ไขโดยคนในชุมชน อันเป็นแนวทางพัฒนาชุมชนที่สอดคล้องกับบริบทอย่างแท้จริง

**แนวคิดนวัตกรรม**

**1. ความหมาย**

คำว่า นวัตกรรม มีการให้นิยามคำจำกัดความที่แตกต่างกันออกไป มีผู้ให้ความหมายของนวัตกรรม ดังนี้

Smiths (2002 : 861-886) นิยาม นวัตกรรมว่าเป็นความสำเร็จของการผสมเชื่อมโยงในเรื่องวัสุอุปกรณ์และความคิดให้เป็นประโยชน์ในเชิงสังคมและเศรษฐกิจ

Herkema (2003 : 340-346) ให้ความหมายนวัตกรรมว่า เป็นการใช้ความคิดหรือพฤติกรรมที่เกิดขึ้นใหม่ในองค์การ และนวัตกรรมสามารถเป็นได้ทั้งผลิตภัณฑ์ใหม่หรือเทคโนโลยีใหม่ ซึ่งอาจจะเกิดจากการเปลี่ยนแปลงในลักษณะเฉียบพลันหรือค่อยเป็นค่อยไป

พจนานุกรมฉบับราชบัณฑิตยสถาน (2542 : 273) ระบุว่า นวัตกรรม เป็นคำนาม หมายถึง สิ่งที่ทำขึ้นใหม่หรือแปลกจากเดิม ซึ่งอาจจะเป็นความคิด วิธีการ หรืออุปกรณ์

สำนักงานนวัตกรรมแห่งชาติ (2555 : 2) ให้คำจำกัดความ นวัตกรรม คือสิ่งใหม่ที่เกิดจากการใช้ความรู้และความคิดสร้างสรรค์ที่มีประโยชน์ต่อเศรษฐกิจและสังคม

จากความหมายของนวัตกรรมข้างต้นสรุปได้ว่า นวัตกรรม หมายถึง วิธีการหรือกระบวนการใหม่ ๆ ที่เกิดจากการใช้ความรู้และความคิดสร้างสรรค์ที่มีประโยชน์ต่อสังคม ชุมชน และท้องถิ่น

**2. ทฤษฎีและกระบวนการพัฒนานวัตกรรม**

ทฤษฎีที่เกี่ยวข้องกับการพัฒนานวัตกรรม สามารถแบ่งได้เป็น 5 ทฤษฎี (สำนักงานนวัตกรรมแห่งชาติ, 2555 : 7-9) ดังนี้

ทฤษฎีการผลักดันด้วยเทคโนโลยี (Technology Push Theory) หรือนวัตกรรมมีกำเนิดจากวิทยาศาสตร์ อาจเรียกว่าทฤษฎีวิศวกรรมของนวัตกรรม (Engineering Theory of Innovation) นิยามกระบวนการการพัฒนานวัตกรรม ว่าเป็นโอกาสในการปรับปรุงสินค้า หรือกระบวนการผลิต ซึ่งเกิดขึ้นจากการประยุกต์ใช้งานวิจัย

  ข้อจำกัดของทฤษฎีการผลักดันด้วยเทคโนโลยี คือ การที่ไม่สามารถนำทฤษฎีดังกล่าวไปสู่การปฏิบัติได้จริง เนื่องจากงานวิจัยในห้องปฏิบัติการไม่อาจช่วยแก้ไขปัญหาในกระบวนการผลิตได้เสมอไป และการมุ่งผลิตอุปทานมากเกินกว่าอุปสงค์ เป็นเหตุให้ตลาด อยู่ในภาวะไม่สมดุล นักวิชาการจึงมีการปรับเปลี่ยน แนวคิดเกี่ยวกับกระบวนการพัฒนานวัตกรรมว่าควรเริ่มจากตลาดก่อให้เกิดเป็นแนวคิดทฤษฎีใหม่ที่เรียกว่า ทฤษฎีการผลักดัน จากตลาดในการพัฒนานวัตกรรม (Market Pull Theory) มีลักษณะสำคัญที่แตกต่างจากทฤษฎีการผลักดันด้วย อุปทานตรงที่มิได้ให้ความสำคัญเฉพาะเทคโนโลยี แต่เน้นถึงความสามารถด้านการปรับปรุงองค์การและกระบวนการบริหารจัดการซึ่งเป็นปัจจัยที่สำคัญและส่งผลต่อความสำเร็จต่อการ พัฒนานวัตกรรม

ทฤษฎีด้านนวัตกรรมมีการพัฒนาอย่างต่อเนื่อง จนกระทั่งในราวทศวรรษที่ 1989 มีการพัฒนาเป็นทฤษฎีใหม่อีกทฤษฎีหนึ่งเรียกว่า ทฤษฎีการเชื่อมโยงในห่วงโซ่ (Chain-link Theories) ซึ่งอธิบายรูปแบบการพัฒนานวัตกรรรมว่าเกิดจากความเชื่อมโยงระหว่างความรู้กับตลาด ในทศวรรษที่ 1990 นักวิชาการกลุ่มหนึ่งได้สร้างทฤษฎีขึ้นมาใหม่อีกทฤษฎีหนึ่งคือระบบของนวัตกรรม (Systems of Innovation) เพื่ออธิบายการเชื่อมโยงทางเทคโนโลยี และกระบวนการจัดการนวัตกรรม นักวิชาการกลุ่มนี้ตั้งสมมติฐานว่า องค์กรนวัตกรรมจะเชื่อมโยงเข้ากับหน่วยงานต่าง ๆ หลากหลายผ่านเครือข่ายความร่วมมือในลักษณะต่าง ๆ และการแลกเปลี่ยนข้อมูลข่าวสาร ทฤษฎีนี้เน้นความสำคัญของที่มาของข้อมูลดังกล่าวว่ามาจากภายนอกองค์กร

ทฤษฎีล่าสุดที่มีการกล่าวถึงคือ ทฤษฎีเครือข่ายความร่วมมือทางสังคม (Social Network Theory) ของการจัดการนวัตกรรม ซึ่งให้ความสำคัญกับความรู้ในกระบวนการพัฒนานวัตกรรม โดยเห็นว่านวัตกรรมขององค์กรเกิดจากการสั่งสมความรู้ทางเทคนิคอย่างต่อเนื่องและการใช้เทคโนโลยีการสื่อสาร เพื่อให้กระบวนการแสวงหาความรู้เป็นไปอย่างมีประสิทธิภาพ

การขับเคลื่อนนวัตกรรรมสามารถดำเนินการได้ 2 ทาง คือ การขับเคลื่อนจากภายในและภายนอกในมุมมองการขับเคลื่อนนวัตกรรมจากภายในองค์กรนั้น นวัตกรรมอาจถูกขับเคลื่อนจากความคิดของผู้บริหารระดับสูงที่ทำการวิเคราะห์อนาคตและประเมินจำนวนทรัพยากรที่มีอยู่ ตลอดจนความพร้อมของฝ่ายการตลาดและความพร้อมของพนักงานภายในองค์กรการขับเคลื่อนนวัตกรรมขององค์กรอาจเกิดจากการร่วมลงทุน (Joint Venture) หรือการร่วมมือกันทางอุตสาหกรรมเพื่อพัฒนานวัตกรรมออกสู่ตลาด

**3. รูปแบบของนวัตกรรม**

รูปแบบของนวัตกรรม ( Forms of Innovation ) สามารถจำแนกได้หลายรูปแบบอย่างไรก็ตาม หากจำแนกรูปแบบของนวัตกรรมตามวัตถุประสงค์การนำไปใช้ จะสามารถแบ่งเป็น 3 รูปแบบ (สำนักงานนวัตกรรมแห่งชาติ, 2555 : 3-4) ได้แก่ นวัตกรรมผลิตภัณฑ์ นวัตกรรมบริการ นวัตกรรมกระบวนการ

นวัตกรรมผลิตภัณฑ์ (Product Innovation) นวัตกรรมในรูปของสินค้าหรือผลิตภัณฑ์โดยเฉพาะสินค้าอุปโภคบริโภค นวัตกรรมผลิตภัณฑ์นับเป็นรูปแบบการใช้นวัตกรรมที่เห็นได้อย่างชัดเจน ตัวอย่างเช่น สินค้าหรือผลิตภัณฑ์ใหม่ที่ไม่เคยมีในตลาดมาก่อน รวมถึงสินค้าหรือผลิตภัณฑ์เดิมที่พัฒนาให้มีความโดดเด่นแตกต่างไปจากสินค้าอื่นที่มีอยู่ในตลาด

นวัตกรรมบริการ (Service Innovation) เป็นรูแบบการใช้นวัตกรรมที่ไม่สามารถมองเห็นได้อย่างชัดเจน เช่นกรณีนวัตกรรมผลิตภัณฑ์ ทั้งนี้นวัตกรรมบริการโดยส่วนใหญ่มักอยู่ในรูปวิธีการใหม่ในการให้บริการแก่ลูกค้าหรือผู้บริโภค ตัวอย่างเช่น การนำเทคโนโลยีสารสนเทศและอินเทอร์เน็ตมาสรรค์สร้างเป็นนวัตกรรมบริการใหม่ ๆ อาทิ การซื้อ/ขายสินค้าผ่านการประมูลทางเว็บไซต์ เป็นต้น

นวัตกรรมกระบวนการ (Process Innovation) เป็นรูปแบบการใช้นวัตกรรม ที่ไม่สามารถมองเห็นได้อย่างชัดเจน เพราะเป็นการปรับเปลี่ยนแนวทาง กระบวนการ หรือวิธีการในรูปแบบที่แตกต่างไปจากเดิม ตัวอย่างเช่น ระบบพาณิชย์อิเล็กทรอนิกส์ระหว่างธุรกิจ (B2B e-commerce) ที่ช่วยลดความจำเป็นในการจัดทำเอกสารของภาคธุรกิจ อันส่งผลต่อการลดค่าใช้จ่ายในการดำเนินธุรกิจได้อย่างมาก เป็นต้น

**4. ประเภทของนวัตกรรม**

นวัตกรรมแบ่งออกได้เป็น 4 ประเภท (สำนักงานนวัตกรรมแห่งชาติ, 2555 : 4-5) ตามระดับความใหม่ขององค์ประกอบ (Component) หรือระบบ (System) ที่เกี่ยวข้อง ดังแสดงในตารางที่ 1

Incremental Innovation เป็นการปรับปรุงสิ่งที่มีอยู่แล้วให้มีคุณภาพดีขึ้นหรือปรับปรุงให้เกิดประสิทธิภาพสูงขึ้น โดยการพัฒนาองค์ประกอบของสิ่ง ๆ นั้น อย่างไรก็ตาม การพัฒนาองประกอบดังกล่าวเป็นเพียงแค่การปรับปรุงองค์ประกอบเท่านั้น มิได้เป็นการเปลี่ยนแปลงองค์ประกอบใหม่ โดยนวัตกรรมส่วนมากที่พบเห็นในปัจจุบันเป็นนวัตกรรมประเภท Incremental Innovation กล่าวคือเป็นการปรับปรุงองค์ประกอบต่าง ๆ ให้ดีขึ้นเรื่อย ๆ เป็นลำดับ โดยไม่มีการเปลี่ยนแปลงระบบการทำงานโดยรวม ตัวอย่างเช่น การพัฒนาโมเดลใหม่ของสินค้าที่วางตลาดอยู่เดิม โดยพัฒนาจากรุ่นแรกไปสู่รุ่นที่ 2 หรือรุ่นที่ 3 ตามลำดับ

Modular Innovation เป็นการนำองค์ประกอบใหม่มาใช้ โดยไม่มีการเปลี่ยนแปลงระบบการทำงาน โดยรวมที่ใช้อยู่เดิม ตัวอย่างเช่น อุปกรณ์อิเล็กทรอนิกส์ที่เดิม ใช้กระแสไฟฟ้าเป็นแหล่งพลังงานต่อมาได้เปลี่ยนไปใช้แหล่งพลังงานอื่นแทน โดยที่ไม่มี การเปลี่ยนแปลงระบบการทำงานหรือวิธีการใช้อุปกรณ์อิเล็กทรอนิกส์นั้น

Architectural Innovation เป็นการปรับปรุงหรือนำระบบการทำงานรูปแบบใหม่เข้ามาใช้โดยอาจเป็นการปรับองค์ประกอบต่าง ๆ ให้ดีขึ้น หรืออาจคงรูปแบบเป็นลักษณะเดิม ทั้งนี้คุณลักษณะสำคัญของนวัตกรรมแบบ Architectural Innovation คือ การปรับโครงสร้าง (Reconfiguration) ของระบบที่มีอยู่เดิม เพื่อเชื่อมโยงองค์ประกอบต่าง ๆ ในรูปแบบใหม่ในกรณีที่มีการพัฒนาองค์ประกอบให้ดีขึ้น ก็จะเป็นการปรับปรุงเพียงเล็กน้อยเท่านั้น

Radical Innovation เป็นการพัฒนาทั้งองค์ประกอบและระบบการทำงานใหม่ทั้งหมด กล่าวคือใช้องค์ประกอบใหม่ในระบบการทำงานที่อออกแบบขึ้นใหม่ซึ่งแตกต่างจากเดิมอย่างชัดเจน

**แนวคิดภูมิปัญญาท้องถิ่น**

**1. ความหมายของภูมิปัญญาท้องถิ่น**

ยศ สันตสมบัติ (2542 : 48)ให้ความหมายของคำว่า ภูมิปัญญาท้องถิ่น หมายถึง ความรู้ที่พัฒนาขึ้นในบริบททางกายภาพ และวัฒนธรรมของปฏิสัมพันธ์ระหว่างคนกับระบบนิเวศชุดหนึ่ง จึงทำให้ภูมิปัญญาท้องถิ่นมีความผูกพันอย่างแนบแน่นระหว่าง ภูมิปัญญา กับ ท้องถิ่น ความรู้ กับระบบนิเวศ โดยมีการพัฒนาและสืบต่อกันมาบนพื้นฐานของสัมพันธภาพอันแนบแน่นระหว่างชุมชนกับธรรมชาติ ทั้งนี้ ภูมิปัญญาท้องถิ่นไม่อาจพัฒนาและดำรงอยู่ได้หากปราศจากซึ่งรากเหง้าทั้งทางด้านของธรรมชาติและวัฒนธรรม

นันทน อินทนนท์ (2546 ) ให้ความหมายของคาว่า ภูมิปัญญาท้องถิ่น(Traditional Knowledge) หมายถึง การสั่งสม องค์ความรู้ที่จำเป็นต่อการดำรงชีวิตของกลุ่มคนที่อาศัยรวมกันเป็นชุมชนโดยเฉพาะอย่างยิ่งความรู้ที่เกี่ยวข้องกับการใช้ประโยชน์จากทรัพยาธรรมชาติเพื่อการผลิตอาหารและยารักษาโรค ความรู้ในลักษณะเช่นนี้ได้มีการถ่ายทอดกันมาเป็นระยะเวลาหลายชั่วคนและมีการแลกเปลี่ยนความรู้จากชุมชนหนึ่งไปยังอีกชุมชนหนึ่งอยู่เสมอ เพื่อประโยชน์ในเชิงพาณิชย์

วิสุทธิ์ ใบไม้ (2550 : 47) ให้ความหมายของคำว่า ภูมิปัญญาท้องถิ่น หมายถึง ขุมปัญญาในชุมชนรากหญ้า เพื่อพัฒนาเชื่อมโยงกับความรู้วิทยาการสมัยใหม่และแปลงเป็นองค์ความรู้ดั้งเดิมที่ ฝังลึกอยู่ในปัญญาชนคนรากหญ้า หรือปราชญ์ชาวบ้านที่เป็นคลังปัญญาของชุมชนท้องถิ่นให้ออกมาเป็นบทเรียนและองค์ความรู้และสามารถเข้าถึงได้

กรมทรัพยากรน้ำ (2551 : 17) ให้ความหมายของคำว่า ภูมิปัญญาท้องถิ่น หมายถึง ความรู้ ความเชื่อ ความสามารถของมนุษย์ในการแก้ปัญหา ปรับตัว จัดความสัมพันธ์และการดำรงชีวิตให้ผสมผสานสอดคล้องกับสภาพแวดล้อมทางธรรมชาติ สังคม วัฒนธรรม และวิถีชีวิตของกลุ่มชนเป็นการเรียนรู้จากประสบการณ์ของตนเองและบรรพบุรุษที่ถ่ายทอดสืบต่อกันมาจึงเป็นความรู้แบบองค์รวม (Holistic) ที่มีความเกี่ยวพันอย่างใกล้ชิดกับระบบสังคมวัฒนธรรม รวมถึงความเชื่อทางศาสนาหรือสิ่งศักดิ์สิทธิ์

ศิริมงคล ทนทอง (2553 : 46) กล่าวว่า ภูมิปัญญาชาวบ้านหรือภูมิปัญญาท้องถิ่น หมายถึง เกณฑ์หลักของการมองชีวิต การใช้ชีวิตอย่างมีความสุข ซึ่งมีความหมายทั้งในแง่ของปัจเจคบุคคลและในแง่ของสังคมหมู่บ้าน

สำนักพัฒนาเกษตรกร กรมส่งเสริมการเกษตร (2555) ให้ความหมายของคำว่า ภูมิปัญญาท้องถิ่น หมายถึงองค์ความรู้ ความเชื่อ ความสามารถของคนในท้องถิ่นที่ได้จากการสั่งสมประสบการณ์และการเรียนรู้มาเป็นระยะเวลายาวนาน มีลักษณะเป็นองค์รวม และมีคุณค่าทางวัฒนธรรม

องค์การทรัพย์สินทางปัญญาโลก (World Intellectual Property Organization: WIPO, 2009) ได้ให้ความหมายของคำว่า ภูมิปัญญาท้องถิ่น Traditional knowledge หมายถึง เนื้อหาหรือสาระของความรู้ซึ่งเป็นผลของกิจกรรมเชิงปัญญาและการเข้าใจบริบทดั้งเดิม รวมทั้งวิธีปฏิบัติ ทักษะ การประดิษฐ์คิดค้นสิ่งใหม่ การปฏิบัติและการเรียนรู้ซึ่งประกอบเป็นระบบภูมิปัญญาและความรู้ที่มีอยู่ในวิถีชีวิตดั้งเดิมของคนหรือชุมชน หรือเป็นระบบความรู้ที่ถูกถ่ายทอด ตีความจาก ชนรุ่นหนึ่งไปสู่ชนอีกรุ่นหนึ่ง ซึ่งมิได้จากัดแต่เพียงวิทยาการทางด้านเทคนิค แต่ยังให้หมายรวมถึง การเกษตร สิ่งแวดล้อม ความรู้ทางด้านยาและการรักษาโรค และความรู้ในการใช้ทรัพยากรพันธุกรรมด้วย

สรุป ภูมิปัญญาท้องถิ่น หมายถึง องค์ความรู้ที่เกิดจากการสังเกต ประสบการณ์ ความเชื่อ การเรียนรู้ รวมถึงความรู้ความเข้าใจเกี่ยวกับธรรมชาติของมนุษย์ ที่ได้สั่งสมและสืบทอดต่อกันมา เพื่ออาศัยหรือใช้ประโยชน์จากธรรมชาติ อันเป็นศักยภาพหรือความสามารถ วิธีการ เครื่องมือเพื่อใช้ในการป้องกันและแก้ปัญหาของการดำรงชีวิตให้มีความสงบในการพัฒนาคุณภาพชีวิตของมนุษย์ให้ดีขึ้น นอกจากนั้นภูมิปัญญาท้องถิ่นยังมีความสัมพันธ์กับวิถีชีวิต สังคมและวัฒนธรรม ของชุมชนโดยมีการสืบทอดต่อกันมาหลายชั่วอายุคนเป็นระยะเวลายาวนานจนเป็นแบบแผนที่ได้รับการยอมรับโดยทั่วไป

**2. ประเภทและองค์ประกอบของภูมิปัญญาท้องถิ่น**

กรมทรัพย์สินทางปัญญา (2555) ได้แบ่งประเภทประเภทภูมิปัญญาท้องถิ่นเป็น 3 ประเภท

1. องค์ความรู้ของชุมชนท้องถิ่น (Local Wisdom) หมายถึงองค์ความรู้วิธีการ ทักษะนวตกรรม แนวปฎิบัติหรือการเรียนรู้ที่เป็นผลมาจากกิจกรรมทางปัญญาในรูปแบบดั้งเดิมของชุมชนท้องถิ่น มีการสืบทอดและพัฒนาจากรุ่นอดีตสู่รุ่นปัจจุบันผ่านกาลเวลา เช่น องค์ความรู้เกี่ยวกับการทำไวน์กระชายดำ การทำมีดอรัญญิก การทอผ้าไหม เป็นต้น

2. การแสดงออกซึ่งศิลปวัฒนธรรมพื้นบ้าน (Expression of Folklore) หมายถึง การแสดงออกซึ่งองค์ความรู้และวัฒนธรรมประเพณีพื้นบ้านที่แสดงถึงเอกลักษณ์ทางวัฒนธรรมของชุมชนที่ปรากฏหรือแสดงให้เห็นในรูปแบบต่าง ๆ เช่น การแสดงออกทางวาจา (ตำนาน กวีนิพนธ์ ปริศนา เรื่องเล่า) การแสดงออกทางดนตรี (เพลง ดนตรี) การแสดงออกทางกาย (การเต้น การแสดงละคร พิธีกรรม) การแสดงออกในสิ่งที่จับต้องได้ (งานศิลปะรวม ภาพวาด งานจิตกรรม) เป็นต้น

3. ทรัพยากรพันธุกรรม (Genetic Resource) หมายความรวมถึงทรัพยากรพันธุกรรม สิ่งมีชีวิตหรือส่วนหนึ่งส่วนใดของสิ่งมีชีวิต หรือองค์ประกอบที่เกี่ยวกับสิ่งมีชีวิตของระบบนิเวศ ซึ่งมีประโยชน์หรือคุณค่าตามความเป็นจริงและตามศักยภาพ เช่น พืชสมุนไพรประจำท้องถิ่นที่สามารถนำมาผลิตยารักษาโรคต่าง ๆ ได้ เป็นต้น

เนื่องจากขอบเขตของภูมิปัญญาท้องถิ่นครอบคลุมความรู้หลายด้าน องค์การทรัพย์สินทางปัญญาโลก จึงได้แบ่งภูมิปัญญาท้องถิ่น ออกเป็นหมวดต่าง ๆ ดังนี้

1. องค์ความรู้ทางเกษตรกรรม (Agriculture Knowledge)

2. องค์ความรู้ทางวิทยาศาสตร์ (Scientific Knowledge)

3. องค์ความรู้ทางเทคนิค

4. องค์ความรู้ทางยาและการรักษาโรค

5. องค์ความรู้เกี่ยวข้องกับความหลากหลายทางชีวภาพ (Biodiversity -related Knowledge)

6. การแสดงออกของศิลปวัฒนธรรมแบบประเพณี (Traditional Culture Expression: TCEs) หรือ การแสดงออกของคติชน (Expression of Folklore)

**3. ประเภทของภูมิปัญญาไทย**

ศูนย์วิจัยวิศวกรรมและเทคโนโลยีชีวภาพแห่งชาติ สานักงานพัฒนาวิทยาศาสตร์และเทคโนโลยีแห่งชาติ แบ่งประเภทของภูมิปัญญาไทยได้เป็น 9 หมวด ดังต่อไปนี้

1. ภาษา และวรรณกรรม

2. การเกษตร

3. ความเชื่อ ประเพณี พิธีกรรม

4 การแสดง ดนตรี การละเล่น

5. ศิลปกรรม

6. อาหารและโภชนาการ

7. การแพทย์แผนไทย

8. จิตรกรรม หัตถกรรม

9. การบริหารจัดการทรัพยากรธรรมชาติและสิ่งแวดล้อม

สารานุกรมไทยสาหรับเยาวชน ฯ เล่มที่ 23 (2541) ได้การกำหนดสาขาภูมิปัญญาไทย ในภาพรวมภูมิปัญญาไทย สามารถแบ่งได้เป็น 10 สาขาดังนี้

1. สาขาเกษตรกรรม หมายถึง ความสามารถในการผสมผสานองค์ความรู้ทักษะ และเทคนิคด้านการเกษตรกับเทคโนโลยี โดยการพัฒนาบนพื้นฐานคุณค่าดั้งเดิม ซึ่งคนสามารถพึ่งพาตนเองในภาวะการณ์ต่าง ๆ ได้

2. สาขาอุตสาหกรรมและหัตถกรรม หมายถึง การรู้จักประยุกต์ใช้เทคโนโลยีสมัยใหม่ในการแปรรูปผลิตผล เพื่อชะลอการนำเข้าตลาด เพื่อแก้ปัญหาด้านการบริโภคอย่างปลอดภัย ประหยัดและเป็นธรรม อันเป็นกระบวนการที่ทำให้ชุมชนท้องถิ่นสามารถพึ่งพาตนเองทางเศรษฐกิจได้

3. สาขาการแพทย์แผนไทย หมายถึง ความสามารถในการจัดการป้องกันและรักษาสุขภาพของคนในชุมชน โดยเน้นให้ชุมชนสามารถพึ่งพาตนเองทางด้านสุขภาพและอนามัยได้

4. สาขาการจัดการทรัพยากรธรรมชาติและสิ่งแวดล้อม มีความสามารถเกี่ยวกับการจัดการทรัพยากรธรรมชาติและสิ่งแวดล้อม ทั้งการอนุรักษ์ การพัฒนา และการใช้ประโยชน์จากคุณค่าของทรัพยากรธรรมชาติและสิ่งแวดล้อมอย่างสมดุลและยั่งยืน

5. สาขากองทุนและธุรกิจชุมชน หมายถึง ความสามารถในการบริหารจัดการด้านการสะสมและบริหารกองทุน และธุรกิจในชุมชน ทั้งที่เป็นเงินตราและโภคทรัพย์ เพื่อส่งเสริมชีวิตความเป็นอยู่ของสมาชิกในชุมชน

6. สาขาสวัสดิการ หมายถึง ความสามารถในการจัดสวัสดิการในการประกันคุณภาพชีวิตของคน ให้เกิดความมั่นคงทางเศรษฐกิจ สังคมและวัฒนธรรม

7. สาขาศิลปกรรม หมายถึง ความสามารถในการผลิตผลงานทางด้านศิลปะสาขาต่าง ๆ เช่น จิตรกรรม ประติมากรรม วรรณกรรม ทัศนศิลป์ คีตศิลป์ ศิลปะมวยไทย เป็นต้น

8. สาขาการจัดการองค์กร หมายถึง ความสามารถในการบริหารจัดการดำเนินงานขององค์กรชุมชนต่าง ๆ ให้สามารถพัฒนา และบริหารองค์กรของตนเองได้ตามบทบาทและหน้าที่ของ องค์การ เช่น การจัดการองค์กรของกลุ่มแม่บ้าน กลุ่มออมทรัพย์ กลุ่มประมงพื้นบ้านเป็นต้น

9. สาขาภาษาและวรรณกรรม หมายถึง ความสามารถผลิตผลงานเกี่ยวกับด้านภาษาทั้งภาษาถิ่น ภาษาโบราณ ภาษาไทยและการใช้ภาษา ตลอดทั้ง ด้านวรรณกรรมทุกประเภท เช่น การจัดทาสารานุกรมภาษาถิ่น การปริวรรต หนังสือโบราณ การฟื้นฟูการเรียนการสอนภาษาถิ่นของท้องถิ่นต่าง ๆ เป็นต้น

10. สาขาศาสนาและประเพณี หมายถึง ความสามารถประยุกต์และปรับใช้หลักธรรมคาสอนทางศาสนา ความเชื่อ และประเพณีดั้งเดิมที่มีคุณค่าให้เหมาะสมต่อการประพฤติปฏิบัติให้บังเกิดผลดีต่อบุคคลและสิ่งแวดล้อม

**4. องค์ประกอบของภูมิปัญญาท้องถิ่น**

ยศ สันตสมบัติ (2542 : 49) ภูมิปัญญาท้องถิ่นยังสามารถแบ่งแยกเพื่อวิเคราะห์องค์ประกอบของภูมิปัญญาท้องถิ่นออกได้เป็น 4 ระดับ ดังนี้

1. องค์ความรู้ในเรื่องของอาหารและยาความรู้ที่เป็นพื้นฐานเริ่มต้นอันเป็นรากฐานของแห่งชีวิตอยู่ของมนุษย์ จนอาจเรียกได้ว่าเป็นความรู้เชิงเทคนิคที่เกี่ยวกับอาหารและยา เช่น พืช ผัก หรือสัตว์ชนิดใดสามารถกินได้อะไรกินไม่ได้ และรู้ว่าแต่ละชนิดมีคุณและโทษอย่างไร ควรเลือกกินส่วนใดของพืชผัก ทั้งนี้ องค์ความรู้ต่าง ๆ มักจะได้รับการถ่ายทอดจากรุ่นหนึ่งไปสู่อีกรุ่นหรืออาจอยู่ในระเบียบแบบแผน ความเชื่อในสิ่งศักดิ์สิทธิ์ ปรากฎการณ์เหนือธรรมชาติ มีผลให้เกิดลักษณะเฉพาะตัวโดยการประกอบพิธีกรรมผ่านบุคคลที่มีความสามารถหรือมีลักษณะพิเศษ เช่น หมอสมุนไพร พ่อมดหมอผีคนทรง หัวหน้าเผ่า เป็นผู้รักษาอาการเจ็บป่วยด้วยการใช้สมุนไพรและใช้คาถาอาคมร่วมกัน

2. องค์ความรู้ในเรื่องระบบการผลิตและการจัดการทรัพยากรเป็นความรู้ในเชิงเทคนิค ซึ่งมีความสลับซับซ้อนมากกว่า องค์ความรู้ทางด้านอาหารและยา โดยองค์ความรู้นี้ได้ถูกพัฒนาขึ้นเพื่อใช้ในการจัดการระบบการผลิตเพื่อการดำรงชีวิตของมนุษย์ เช่น การคัดเลือกและเก็บสายพันธุ์พืชสำหรับใช้ในการเพาะปลูก หรือคัดเลือกสายพันธุ์สัตว์โดยการขยายพันธุ์ ตามธรรมชาติ การบริหารจัดการน้ำ การอนุรักษ์ป่า ทำให้เกิดความสัมพันธ์ทางสังคมสาหรับการจัดสรรให้มนุษย์สามารถเข้าถึงทรัพยากรที่มีอยู่จากัดอย่างทั่วถึง ตลอดจนส่งเสริมให้เกิดการอนุรักษ์และควบคุมดูแลทรัพยากรที่นับวันจะสูญสิ้นไปด้วย

3. ภูมิปัญญาพื้นบ้านที่ปรากฎในรูปความเชื่อ พิธีกรรม จารีตประเพณีและวิถีปฏิบัติความเชื่อ พิธีกรรม จารีตประเพณีและวิถีปฏิบัติเป็นส่วน หนึ่งของภูมิปัญญาท้องถิ่นเพื่อการบริหารจัดการทางด้านระบบการผลิตและการจัดการทรัพยากร โดยการกาหนดเป็นพิธีกรรมจารีตประเพณี ซึ่งมีแบบแผนปฏิบัติ สร้างความผูกพันทางด้านศีลธรรม และการอยู่ร่วมกันแบบพึ่งพาอาศัยซึ่งกันและกันระหว่างชุมชนกับระบบนิเวศ อาจกล่าวได้ว่าเป็นการผสมผสานกันระหว่างหลักการที่เป็นเหตุผล กับการใช้ความเชื่อและพิธีกรรมเพื่อเป็นมาตรการ ควบคุมชุมชนในการจัดการเกี่ยวกับทรัพยากรนั้นเอง

4. วิธีคิดความเชื่อและพิธีกรรมของชุมชนได้มีการสั่งสมกันมาอย่างยาวนานหลายชั่วอายุคนจนตกผลึกกลายเป็นวิธีคิดและการแสดงออกถึงคุณค่าทางวัฒนธรรม ซึ่งอาจสะท้อนถึงความชาญฉลาดของบรรพบุรุษเพื่อปลูกฝังจิตสานึกการอนุรักษ์ทรัพยากร เช่น ความเชื่อว่ามีสิ่งศักดิ์สิทธิ์สิงสถิตย์อยู่กับต้นไม้ การตัดต้นไม้ย่อมเป็นการลบลู่ สิ่งศักดิ์สิทธิ์หากจาเป็นต้องตัดต้นไม้ จะต้องทำพิธีกรรมเพื่อขออนุญาตสิ่งศักดิ์สิทธิ์เสียก่อน ดังนั้น หากจะเข้าใจในสิ่งที่เป็นภูมิปัญญาท้องถิ่นในแต่ละกลุ่มชาติพันธุ์ จึงต้องพิจารณาภูมิปัญญาท้องถิ่นในลักษณะที่เป็นวิธีคิด เพราะเป็นสิ่งสะท้อนให้เห็นถึงอัตลักษณ์ทางวัฒนธรรมของแต่ละกลุ่มชาติพันธุ์ต่าง ๆ นั้นเอง

**5 วิธีการสืบทอดภูมิปัญญา**

วิธีการสืบทอดภูมิปัญญามีดังนี้ (กรมส่งเสริมวัฒนธรรม, 2555)

การอนุรักษ์ คือ การบำรุงรักษาสิ่งที่ดีงามไว้เช่น ประเพณีต่าง ๆ หัตถกรรม และคุณค่าหรือการปฏิบัติตนเพื่อความสัมพันธ์อันดีกับคนและสิ่งแวดล้อม

การฟื้นฟู คือ การรื้อฟื้นสิ่งที่ดีงามที่หายไป เลิกไป หรือกำลังจะเลิก ให้กลับมาเป็นประโยชน์ เช่นการรื้อฟื้นดนตรีไทย

การประยุกต์ คือ การปรับหรือการผสมผสานความรู้เก่ากับความรู้ใหม่เข้าด้วยกัน ให้เหมาะสมกับสมัยใหม่ เช่น การใช้ยาสมุนไพรในโรงพยาบาล ประสานกับการรักษาสมัยใหม่ การทำพิธีบวชต้นไม้ เพื่อให้เกิดสำนึกการอนุรักษ์ธรรมชาติ รักษาป่ามากยิ่งขึ้น การประยุกต์ประเพณีการทำบุญข้าวเปลือกที่วัด มาเป็นการสร้างธนาคารข้าว เพื่อช่วยเหลือผู้ที่ขาดแคลน

การสร้างใหม่ คือ การค้นคิดใหม่ที่สัมพันธ์กับความรู้ดั้งเดิม เช่น การประดิษฐ์โปงลาง การคิดโครงการพัฒนาเพื่อแก้ไขปัญหาของชุมชน โดยอาศัยคุณค่าความเอื้ออาทรที่ชาวบ้านเคยมีต่อกันมาหารูปแบบใหม่ เช่น การสร้างธนาคารข้าว ธนาคารโคกระบือ การรวมกลุ่มแม่บ้าน เยาวชน เพื่อทำกิจกรรมกันอย่างมีระบบมากยิ่งขึ้น

**แนวคิดหลักปรัชญาของเศรษฐกิจพอเพียง**

แนวคิดเศรษฐกิจพอเพียง (Self – Sufficient Economy) ตามแนวพระราชดำริของพระบาทสมเด็จพระเจ้าอยู่หัวฯ เป็นปรัชญาที่สะท้อนให้เห็นถึงแนวคิดหลักซึ่งจะเป็นแนวทางในการรอดพ้นจากภาวะวิกฤติได้ โดยได้ทรงพระราชทานแก่พสกนิกรให้ปฏิบัติชีวิตที่เรียบง่ายตามแนวทางเศรษฐกิจพอเพียงเพื่อที่จะสามารถอยู่รอดจากวิกฤติเศรษฐกิจ

**1. ความหมาย**

สุเมธ ตันติเวชกุล (2544 : 286-287) ให้ความหมายของเศรษฐกิจพอเพียงว่า หมายถึง เศรษฐกิจที่สามารถอุ้มชูตัวเองได้ (Relative Self - Sufficiency) อยู่ได้โดยไม่ต้องเดือดร้อน โดยต้องสร้างพื้นฐานทางเศรษฐกิจของตนเองให้ดีเสียก่อน คือ ตั้งตัวให้มีความพอกินพอใช้ไม่ใช่มุ่งหวังแต่จะทุ่มเทสร้างความเจริญทางด้านเศรษฐกิจให้รวดเร็วแต่เพียงอย่างเดียว เพราะผู้ที่มีอาชีพและฐานะเพียงพอที่จะพึ่งตนเองย่อมสามารถสร้างความเจริญก้าวหน้าและฐานะทางเศรษฐกิจขั้นที่สูงขึ้นไปตามลำดับต่อไปได้

อำพล เสนาณรงค์ (2546 : 6) ได้ให้ความหมายของเศรษฐกิจพอเพียง หมายถึง การพยายามพึ่งตนเองช่วยตนเองให้มากที่สุดเท่าที่จะทำได้ให้พอมีพอกินโดยเฉพาะอาหาร และที่อยู่อาศัยส่วนที่ไม่สามารถผลิตเองได้ก็แลกเปลี่ยนหรือซื้อจากภายนอกบ้างแต่ควรซื้อ และใช้ของจากที่ผลิตเองได้ในท้องถิ่นหรือในประเทศมากที่สุดพยายามก่อหนี้ให้น้อยที่สุด และ ควรมีชีวิตความเป็นอยู่ที่เรียบง่ายพอใจในสิ่งที่ได้รับมาโดยชอบธรรมไม่ฟุ้งเฟ้อฟุ่มเฟือยเพื่อให้รายจ่ายไม่เกินรายรับ

อภิชัย พันธเสน (2546 : 9) กล่าวถึงเศรษฐกิจพอเพียงว่าโดยเนื้อแท้ก็คือพุทธเศรษฐศาสตร์เนื่องจากเป็นปรัชญาที่ชี้ถึงแนวทางการดำรงอยู่และปฏิบัติตนของประชาชนในทุกระดับให้ดำเนินไปในทางสายกลางโดยกล่าวได้ถึงทางสายกลางว่าเป็นเส้นทางที่จะนำไปสู่การสร้างสติปัญญาซึ่งเป็นปัจจัยในการผลิตที่สำคัญที่สุดโดยมีเป้าหมายอยู่ที่การเข้าสู่นิพพานในท้ายที่สุด

ประเวศ วะสี (2546 : 4-7 อ้างถึงใน เพ็ญนภา หัสรังค์, 2553) ได้ให้ความหมาย ของเศรษฐกิจพอเพียงว่า คือเศรษฐกิจที่มีรูปแบบเป็นทางสายกลางหรือเศรษฐกิจแบบมัชฌิมาปฏิปทาเพราะเชื่อมโยงทุกเรื่องเข้ามาด้วยกันทั้งเศรษฐกิจจิตใจสังคมวัฒนธรรมและสิ่งแวดล้อมที่แท้จริงคำว่าเศรษฐกิจเป็นคำที่มีความหมายในทางที่ดีที่หมายถึงความเจริญ ที่เชื่อมโยงกายใจสังคมวัฒนธรรมและสิ่งแวดล้อมเข้าด้วยกันแต่ได้มีการนำเอาคำว่าเศรษฐกิจ ไปใช้ในลักษณะแยกส่วนที่หมายถึงการแสวงหาเงินเท่านั้นเมื่อแยกเป็นส่วน ๆ ก็ทำลายส่วนอื่น ๆ จนเสียสมดุลและวิกฤติสรุปได้ว่าเศรษฐกิจพอเพียงหมายถึงการดำเนินชีวิตที่ตั้งอยู่บนทางสายกลางเน้นให้คนรู้จักพึ่งตนเองก่อนโดยใช้ทุนต่าง ๆ เช่นทุนทางสังคมทุนทรัพยากร ที่มีอยู่ให้เกิดประโยชน์สูงสุดโดยที่ต้องรู้จักพอประมาณมีเหตุผลเตรียมพร้อมรับการเปลี่ยนแปลงที่อาจเกิดขึ้นภายใต้เงื่อนไขของความรู้ควบคู่คุณธรรมเศรษฐกิจพอเพียงหมายถึงพอเพียงในอย่างน้อย 7 ประการด้วยกันคือ

1. พอเพียงสำหรับทุกคน ทุกครอบครัว ไม่ทอดทิ้งกัน

2. จิตใจพอเพียง สามารถที่จะรักและเอื้ออาทรต่อผู้อื่นได้

3. สิ่งแวดล้อมพอเพียง ได้แก่ การรู้จักที่จะอนุรักษ์และเพิ่มพูนสิ่งแวดล้อม รอบ ๆ ตัว เพื่อให้เอื้อประโยชน์ต่อการยังชีพและทำมาหากินในชีวิตประจำวันได้

4. ชุมชนเข้มแข็งพอเพียง คือ การที่ชุมชนสามารถรวมตัวกัน มีความสามัคคี ต่อกัน เพื่อสร้างความเป็นปึกแผ่นมั่นคง รวมตัวกันเป็นชุมชนที่มีความเข้มแข็ง ซึ่งจะทำให้สามารถแก้ไขปัญหาต่าง ๆ ง่ายดาย ส่งผลให้ชีวิตมีความสุข มีชีวิตที่ดี

5. ปัญญาพอเพียง มีการเรียนรู้สิ่งต่าง ๆ ร่วมกัน และสามารถปรับตัวต่อสภาวการณ์ต่าง ๆ ที่เกิดขึ้นได้อย่างต่อเนื่อง

6. อยู่บนพื้นฐานวัฒนธรรมพอเพียง วัฒนธรรม คือการที่กลุ่มชนมีวิถีการดำเนินชีวิตที่สัมพันธ์กับสิ่งแวดล้อมและรากฐานทางวัฒนธรรมของตน ซึ่งการดำเนินชีวิตภายใต้รูปแบบของการมีวัฒนธรรมและสิ่งแวดล้อมที่เหมาะสมกับคนนั้น จะไม่ก่อให้เกิดผลกระทบใด ๆ ที่ร้ายแรงต่อคุณภาพชีวิตความเป็นอยู่ของตนได้ เนื่องจากสิ่งเหล่านั้นล้วนแต่เอื้อประโยชน์ต่อครรลองชีวิตของตนทั้งสิ้น

7. มีความมั่นคงในชีวิตพอเพียง ไม่ใช่วูบวาบ เดี๋ยวจนเดี๋ยวรวย เดี๋ยวมีเดี๋ยวไม่มี เพราะสิ่งเหล่านี้มีอิทธิพลต่อความมั่นคงทางจิตใจของมนุษย์เราทั้งสิ้น เมื่อใดก็ตามที่มนุษย์เรามีความมั่นคงในชีวิตพอเพียง ก็ส่งผลให้เป็นบุคคลที่สุขภาพจิตดี สามารถอดทนต่อสภาวะ ที่เกิดขึ้นและผันผวนมั่นคงได้

คณะกรรมการพัฒนาการเศรษฐกิจและสังคมแห่งชาติ (2554 : 1-2) ได้ให้ความหมายของปรัชญาเศรษฐกิจพอเพียง ว่าเป็นปรัชญาที่ชี้ถึงแนวทางการดำรงอยู่และปฏิบัติตนของประชาชนทุกระดับตั้งแต่ระดับครอบครัวระดับชุมชนจนถึงระดับรัฐทั้งในการพัฒนาและการบริหารประเทศให้ดำเนินไปในทางสายกลาง โดยเฉพาะการพัฒนาเศรษฐกิจเพื่อให้ ก้าวทันต่อโลกยุคโลกาภิวัตน์ โดยความพอเพียงหมายถึงความพอประมาณความมีเหตุผลรวมถึงจำเป็นจะต้องมีระบบภูมิคุ้มกันในตัวที่ดีพอสมควรต่อการมีผลกระทบใด ๆ อันเกิดจากการเปลี่ยนแปลงทังภายนอกและภายในทั้งนี้จะต้องอาศัยความรอบรู้ความรอบคอบและความระมัดระวังอย่างยิ่งในการนำวิชาการต่าง ๆ มาใช้ในการวางแผนและการดำเนินการทุกขั้นตอนและขณะเดียวกันจะต้องเสริมสร้างพื้นฐานจิตใจของคนในชาติโดยเฉพาะเจ้าหน้าที่ของรัฐ นักทฤษฎีและนักธุรกิจในทุกระดับให้มีสำนึกในคุณธรรมความซื่อสัตย์สุจริตและให้มีความรอบรู้ที่เหมาะสมดำเนินชีวิตด้วยความอดทนความเพียรมีสติปัญญาและความรอบคอบเพื่อให้สมดุลและพร้อมต่อการรองรับการเปลี่ยนแปลงอย่างรวดเร็วและกว้างขวางทั้งด้านวัตถุสังคมสิ่งแวดล้อมและวัฒนธรรมจากโลกภายนอกได้เป็นอย่างดี

เพ็ญนภา หัสรังค์ (2553 : 24) ได้ให้ความหมายของเศรษฐกิจพอเพียงว่า เศรษฐกิจพอเพียง หมายถึง การดำเนินชีวิตที่ตั้งอยู่บนทางสายกลาง เน้นให้คนรู้จักพึ่งตนเองก่อน โดยใช้ทุนต่าง ๆ เช่น ทุนทางสังคม ทุนทรัพยากรที่มีอยู่ให้เกิดประโยชน์สูงสุด โดยที่ต้องรู้จักพอประมาณ มีเหตุผล เตรียมพร้อมรับการเปลี่ยนแปลงที่อาจเกิดขึ้น ภายใต้เงื่อนไขของความรู้ ควบคู่คุณธรรม

จากทั้งหมดสามารถสรุปได้ว่า เศรษฐกิจพอเพียงหมายถึง ปรัชญาการดำเนินชีวิตบนทางสายกลาง ที่สามารถเป็นศูนย์รวมได้ทุกเรื่องคือ เรื่องพุทธศาสตร์ จิตใจ เศรษฐกิจ สังคม วัฒนธรรม ที่ยึดหลักการ ความพอประมาณ ความมีเหตุมีผล ความมีภูมิคุ้มกันที่ดี ภายใต้เงื่อนไขความรู้ และคุณธรรม ที่เกี่ยวข้องกับครอบครัว ระดับชุมชน ระดับรัฐบาลและระดับประเทศ เน้นการพึ่งพาตนเองด้วยความรอบคอบ รอบรู้ ความเพียรและความอดทน

ปรัชญาของเศรษฐกิจพอเพียงมีหลักพิจารณา 5 ส่วนคือ

1. กรอบแนวคิดเป็นปรัชญาชี้แนะแนวทางการดำรงอยู่และปฏิบัติตนในทางที่ควรจะเป็น โดยมีพื้นฐานมาจากวิถีชีวิตดั้งเดิมของสังคมไทย สามารถนำมาประยุกต์ใช้ได้ตลอดเวลาและเป็นการมองโลกเชิงระบบที่มีการเปลี่ยนแปลงอยู่ตลอดเวลา มุ่งเน้นการรอดพ้นจากภัยวิกฤติเพื่อความมั่นคงและความยั่งยืนของการพัฒนา

2. คุณลักษณะเศรษฐกิจพอเพียงสามารถนำมาประยุกต์ใช้กับการปฏิบัติได้ในทุกระดับ โดยเน้นการปฏิบัติบนทางสายกลางและการพัฒนาอย่างเป็นขั้นตอน

3. คำนิยามความพอเพียงจะต้องประกอบด้วย 3 คุณลักษณะพร้อม ๆ กัน ดังนี้

3.1 ความพอประมาณ หมายถึง ความพอดีที่ไม่น้อยเกินไปและไม่มากเกินไปโดยไม่เบียดเบียนตนเองและผู้อื่น เช่น การผลิตและการบริโภคที่อยู่ในระดับพอประมาณ

3.2 ความมีเหตุผล หมายถึง การตัดสินใจเกี่ยวกับระดับของความพอเพียงจะต้องเป็นไปอย่างมีเหตุผล โดยพิจารณาจากปัจจัยที่เกี่ยวข้องตลอดจนคำนึงถึงผลที่คาดว่าจะเกิดขึ้นจากการกระทำนั้น ๆ อย่างรอบคอบ

3.3 การมีภูมิคุ้มกันที่ดีในตัว หมายถึง การเตรียมตัวให้พร้อมรับผลกระทบ และการเปลี่ยนแปลงด้านต่าง ๆ ที่เกิดขึ้น โดยคำนึงถึงความเป็นไปได้ของสถานการณ์ต่าง ๆ ที่คาดว่าจะเกิดขึ้นในอนาคตทั้งใกล้และไกล

4. เงื่อนไขการตัดสินใจและการดำเนินกิจกรรมต่าง ๆ ให้อยู่ในระดับพอเพียงนั้น ต้องอาศัยทั้งความรู้และคุณธรรมเป็นพื้นฐานกล่าวคือ

4.1 เงื่อนไขความรู้ ประกอบด้วยความรู้เกี่ยวกับวิชาการต่าง ๆ ที่เกี่ยวข้อง อย่างรอบด้านความรอบคอบที่จะนำความรู้เหล่านั้นมาพิจารณาให้เชื่อมโยงกันเพื่อประกอบ การวางแผนและความระมัดระวังในขั้นปฏิบัติ

4.2 เงื่อนไขคุณธรรมที่จะต้องเสริมสร้าง ประกอบด้วยมีความตระหนักในคุณธรรม มีความซื่อสัตย์สุจริตและมีความอดทน มีความเพียรใช้สติปัญญาในการดำเนินชีวิต

5. แนวทางปฏิบัติ/ผลที่คาดวาจะได้รับจากการนำปรัชญาเศรษฐกิจพอเพียงมาประยุกต์ใช้ คือการพัฒนาที่สมดุลและยั่งยืนพร้อมรับต่อการเปลี่ยนแปลงในทุกด้าน ทั้งด้านเศรษฐกิจสังคมสิ่งแวดล้อม ความรู้และเทคโนโลยี

**2. การประยุกต์ใช้ปรัชญาของเศรษฐกิจพอเพียง**

คณะอนุกรรมการขับเคลื่อนเศรษฐกิจพอเพียง (2547 : 40-41) ได้กล่าวว่าเราสามารถนำปรัชญาเศรษฐกิจพอเพียงไปประยุกต์ใช้ในระดับปัจเจกบุคคล ชุมชน และระดับรัฐ ดังนี้

1. ในระดับปัจเจกบุคคล/ครอบครัว คือการที่สมาชิกในครอบครัวใช้ชีวิตบนพื้นฐานของการรู้จักตนเองสามารถพึ่งตนเองได้และดำเนินชีวิตอย่างพอกินพอใช้ โดยไม่เบียดเบียนผู้อื่นทำให้เกิดความสุขและความพอใจในการดำเนินชีวิตอย่างพอเพียงได้ในทุกสถานการณ์

2. ความพอเพียงในระดับชุมชน เกิดขึ้นเมื่อสมาชิกชุมชนมีความเพียงพอในระดับครอบครัวเป็นพื้นฐานแล้วสมาชิกสามารถนำหลักปรัชญามาขยายผลในทางปฏิบัติไปสู่ระดับชุมชนได้ รวมกลุ่มทำประโยชน์เพื่อส่วนรวมโดยอาศัยภูมิปัญญาและความสามารถที่ตนมีอยู่เป็นพื้นฐานประกอบการดำเนินชีวิต มีความช่วยเหลือแบ่งปันกันจนเป็นพื้นฐาน ให้เกิดการรวมกลุ่มในสังคม สร้างเป็นเครือข่ายเชื่อมโยงระหว่างกันต่อไป ซึ่งจะนำไปสู่ความเป็นอยู่ที่พอเพียงของชุมชนโดยรวมในการดำเนินชีวิตที่สมดุลอย่างแท้จริง

3. ความพอเพียงในระดับรัฐหรือระดับประเทศ เป็นเศรษฐกิจแบบก้าวหน้าเกิดขึ้นจากการรวมกลุ่มของชุมชนหลาย ๆ แห่งที่มีความพอเพียง มาร่วมแลกเปลี่ยนความเห็น และประสบการณ์ตลอดจนร่วมมือพัฒนาตามแนวทางเศรษฐกิจพอเพียง เพื่อสร้างเป็นเครือข่ายเชื่อมโยงระหว่างชุมชนด้วยหลักการแบ่งปันและช่วยเหลือซึ่งกันและกันจนเกิดเป็นสังคม แห่งความพอเพียงในที่สุดเมื่อรู้แจ้งเห็นจริงด้วยเหตุผลที่ว่าพื้นฐานของประเทศเป็นอย่างไร ก็สามารถวางนโยบายและกลยุทธ์ การพัฒนาให้สังคมเจริญก้าวหน้าได้โดยไม่เสี่ยงว่าการพัฒนาจะไม่ยั่งยืน

ดังนั้น การนำเศรษฐกิจพอเพียงไปประยุกต์ใช้ให้ได้ผลในการดำเนินชีวิตจำเป็นต้องเริ่มจากการมีความรู้ ความเข้าใจที่ถูกต้องว่า เศรษฐกิจพอเพียงหมายถึงอะไรและหลักการสำคัญอะไรบ้างที่จะนำไปใช้เป็นแนวทางในการปฏิบัติ ตลอดจนเห็นถึงประโยชน์จากการนำเศรษฐกิจพอเพียงไปประยุกต์ใช้จึงจะเกิดความสนใจที่จะทดลองนำปรัชญาฯ ไปใช้ในการดำเนินชีวิต หลังจากที่มีความเข้าใจอย่างถูกต้องแล้วก็จำเป็นต้องทดลองนำมา ประยุกต์ ใช้กับตนเอง ทั้งในชีวิตประจำวันและการดำเนินชีวิตต่าง ๆ ร่วมกับผู้อื่น โดยคำนึงถึงการพึ่งตนเองเป็นเบื้องต้น การเดินทางสายกลางที่ไม่สุดโต่ง การใช้เหตุผลในการตัดสินใจและ การกระทำต่าง ๆ การทำอะไร ที่ไม่เสี่ยงจนเกินไปที่จะทำให้ตนเองหรือคนรอบข้างเดือดร้อนในภายหลัง การใฝ่รู้อย่างต่อเนื่องและการใช้ความรู้ด้วยความรอบคอบและระมัดระวัง ความซื่อสัตย์ ความไม่โลภ ความรู้จักพอ ความขยันหมั่นเพียร การไม่เบียดเบียนกันการรู้จักแบ่งปันและช่วยเหลือซึ่งกันและกัน

สรุปได้ว่าเศรษฐกิจพอเพียงเป็นการดำเนินชีวิตแบบทางสายกลางโดยใช้ความพอประมาณ ความมีเหตุผล มีการสร้างระบบภูมิคุ้มกันที่ดีเพื่อเตรียมรับความเปลี่ยนแปลงที่จะเกิดขึ้นในอนาคตภายใต้ความรู้และคุณธรรม เพื่อให้สามารถพึ่งตนเองได้อย่างเข้มแข็งนำไปสู่การพัฒนาอย่างสมดุลและยั่งยืน สังคมสามารถอยู่ร่วมกันได้อย่างยั่งยืน

**หลักพุทธธรรม สัปปายะ 7**

พระพรหมคุณาภรณ์ (2558) กล่าวถึงปัญหาต่าง ๆ ที่เกิดขึ้นในสังคมปัจจุบัน เช่นปัญหาเศรษฐกิจ ปัญหาสังคม ก็เกิดจากฝีมือของคนเห็นแก่ตัว หวังเพื่อประโยชน์ส่วนตนทั้งสิ้น โดยไม่มองถึงความเดือดร้อนของคนอื่น เห็นความเดือดร้อนของคนอื่นเป็นเรื่องไกลตัว แต่ถ้าคนเราแก้ปัญหาตรงจุดนี้ได้ มองว่ามนุษย์เท่าเทียมกัน และคนเหล่านี้ไม่เอาเปรียบกันมีจิตสำนึกดี เชื่อว่าปัญหาต่าง ๆ ที่เกิดขึ้นในสังคมคงจะหายไป กระแสความเปลี่ยนแปลงทางเศรษฐกิจและสังคม และอิทธิพลของโลกาภิวัฒน์ ก่อให้เกิดผลกระทบต่อชุมชนและบุคคลในสังคม ทั้งร่างกาย จิตใจ สติปัญญา อารมณ์ และค่านิยม การแก้ปัญหาอย่างเป็นระบบ สิ่งที่สำคัญที่สุดคือการนำเอาหลักธรรมทางศาสนาประยุกต์เข้ากับการดำรงชีวิตในปัจจุบัน ควบคู่กับการสร้างคุณภาพชีวิตเยาวชนผู้เป็นประชากรใหม่ของสังคมในยุคต่อ ๆ ไป โดยสถาบันครอบครัวมีอิทธิพลต่อเยาวชนเป็นอย่างยิ่ง เพราะเป็นสถาบันแรกที่ให้การอบรมทางด้านจิตใจ ให้ความรัก ความอบอุ่น เอาใจใส่ดูแล ทะนุถนอม ปกครองดูแลอย่างถูกต้องแล้วก็จะสามารถให้เยาวชนเป็นบุคคลที่มีคุณภาพและคุณธรรมได้อย่างแน่นอน อีกทั้งยังช่วยลดปัญหาให้กับสังคม ส่งผลให้สังคมมีความสงบสุข เพราะเยาวชนในวันนี้ก็คือผู้นำและพัฒนาสังคมประเทศชาติในวันข้างหน้า

ประเทศไทยนั้นเป็นสังคมหนึ่ง ซึ่งยอมรับพระพุทธศาสนา และได้รับการหล่อหลอมจากหลักธรรม คำสอนในพระพุทธศาสนามายาวนาน วิถีชีวิตของคนไทยส่วนใหญ่ตั้งแต่กำเนิดจนถึงตาย จึงเกี่ยวโยงสัมพันธ์เป็นอันหนึ่งอันเดียวกันกับพระพุทธศาสนา แต่เมื่อสังคมโลกเปิดกว้างขึ้นทั้งในด้านสื่อสารมวลชน เศรษฐกิจ การเมืองและวัฒนธรรม จึงเป็นเหตุผลสำคัญที่นำพาให้สังคมไทยก้าวเข้าไปสู่กระแสแห่งยุคโลกาภิวัฒน์ ส่งผลให้สังคมไทยต้องเผชิญกับภาวะวิกฤติในหลาย ๆ ด้านพระพุทธศาสนา จึงเป็นกระบวนทัศน์ใหม่ที่จะสามารถนำหลักการสำคัญที่มีอยู่ในพระไตรปิฏกมาประยุกต์ใช้ในการแก้ปัญหาในแบบองค์รวม เพื่อจะทำให้การแก้ปัญหาเป็นไปอย่างครบวงจร อันจะส่งผลดีกับการแก้ไขปัญหาวิกฤติต่าง ๆ ของสังคมไทยต่อไป วิกฤติต่าง ๆ ที่เกิดขึ้นล้วนโยงใยถึงกันเป็นลูกโซ่ เป็นปัจจัยเกื้อหนุนซึ่งกันและกัน เมื่อเกิดวิกฤติขึ้นในด้านใดด้านหนึ่งของสังคมนั้นหมายถึงว่า ผลพวงจากวิกฤตินั้นย่อมกระทบต่อระบบในสังคมนั้นด้วย เช่น บ้านเมืองปัจจุบันเกิดภาวะวิกฤติ เพราะเป็นผลกระทบจากภาวะทางเศรษฐกิจทรุดตัว นักการเมือง บุคคลในสังคมหวังเพื่อจะกอบโกยผลประโยชน์เป็นส่วนตัวมากขึ้น ประชาชนอดอยากมากขึ้น จึงเป็นภาวะวิกฤติทางสังคมเมื่อบุคคลในสังคมมีมากขึ้นความเห็นแก่ตัวมากขึ้น สภาพสิ่งแวดล้อมรอบตัวจึงไม่มีคนเอาใจใส่ดูแลจนเกิดเป็นภาวะวิกฤติทางสิ่งแวดล้อม ถึงเวลาแล้วที่สังคมไทยจะต้องนำกระบวนทัศน์ทางพระพุทธศาสนามาปรับใช้ตามความเหมาะสมกับสถานการณ์ต่าง ๆ ในขณะนี้สามารถน้อมมาเป็นแนวทางชีวิตได้เป็นอย่างดี ในการที่เราจะมีสิ่งที่เหมาะกัน สิ่งที่เกื้อกูล ช่วยสนับสนุนให้ชีวิต และการทำงานต่าง ๆ ได้ผลดีเลิศด้วย องค์ประกอบ 7 ประการ คือ

1. สบายการอยู่ (อาวาสสัปปายะ) ที่อยู่เหมาะสม ไม่พลุกพล่านจอแจเกินไป

2. สบายการไป (โคจรสัปปายะ) แหล่งการกิน การเดินทางสถานที่สำคัญต่าง ๆ มีระยะพอเหมาะ ไม่ไกลเกินไปนัก เดินทางได้ง่าย

3. สบายพูดคุย (ภัสสสัปปายะ) การพูดคุยที่เหมาะสมในหมู่คนดี ไม่พูดมากหรือน้อยเกินไป

4. สบายคบคน (ปุคคลสัปปายะ) คบหาบุคคลที่ถูกกันเหมาะสมกันพากันไปในทางที่ดีมีผู้รู้เป็นที่ปรึกษา มีมิตรแท้ที่จริงใจ

5. สบายการกิน (โภชนสัปปายะ) รับประทานอาหารที่เหมาะสมต่อสุขภาพ เพศ วัย อย่างไม่ยากและไม่เป็นโทษต่อร่างกาย

6. สบายอากาศ (อุตุสัปปายะ) ดินฟ้าอากาศธรรมชาติแวดล้อมที่เหมาะสมไม่หนาวเกินไป ไม่ร้อนเกินไป น้ำไม่ท่วม ไม่มีภัยธรรมชาติ

7. สบายท่าทาง (อิริยาปถสัปปายะ) การอยู่ในอิริยาบถที่เหมาะสมกับเหตุการณ์เคลื่อนไหวได้สะดวก อิสระ วางตนได้เหมาะกับกาลเทศะ

หากเราสามารถนำตนและทำตนให้เดินตามแนวของสัปปายะ 7 นี้ได้บริบูรณ์ ก็จะทำให้มีชีวิตที่มีความสบายสอดคล้องกับวิถีชีวิตตามแนวเศรษฐกิจพอเพียงของพระเจ้าอยู่หัว สอดคล้องกับหลักของการดูแลสุขภาพตามวิถีธรรมชาติ

**บริบทของชุมชนตำบลดงหลวง**

พื้นที่ ตำบลดงหลวง อำเภอดงหลวง จังหวัดมุกดาหาร เป็นชุมชนชนบท ลักษณะภูมิประเทศทั่วไปเป็นที่ราบลุ่มสลับภูเขา มีป่าไม้อุดมสมบูรณ์ มีชลประทานมีอ่างเก็บน้ำขนาดเล็ก 3 แห่ง อ่างห้วยขี้หมู อ่างห้วยไร่ อ่างห้วยชะโนด และมีลำห้วยธรรมชาติไหลผ่านอีกหลายสายซึ่งเป็นแหล่งน้ำที่สำคัญในการเกษตรกรรม กสิกรรม และการใช้ในการอุปโภคบริโภค แบ่งพื้นที่การปกครองออกเป็น 12 หมู่บ้าน มี 1,452 หลังคาเรือน มีประชากรทั้งสิ้น 8,267 คน แยกเป็นเพศชาย 4,122 คน หญิง 4,145 คน อาชีพหลักของคนในชุมชน คือ เกษตรกรรม ได้แก่ ทำนา ทำไร่มันสำปะหลัง ทำสวนยางพารา ทำสวนอ้อย และ เลี้ยงสัตว์ อาชีพรอง คือ รับจ้างทั่วไป หาของป่า กลุ่มวัยแรงงานส่วนใหญ่ไปทำงานต่างจังหวัด โดยไป เป็นช่วง ๆ ตามฤดูกาล ไปนานประมาณ 3-4 เดือน แล้วก็กลับบ้านมาเพาะปลูก โดยไปรับจ้างกรีดยางพารา เก็บผลไม้ เก็บพริกไทย ที่จังหวัดระยอง จังหวัดจันทบุรี และบางส่วนไปทำงานโรงงานในกรุงเทพ ส่วนใหญ่มีรายได้เกิน 20,000 บาทต่อหลังคาเรือนต่อปี นอกจากนี้ประชาชนยังมีการรวมกลุ่มกันในรูปของวิสาหกิจชุมชน มีการจัดตั้งกลุ่มต่าง ๆ ในชุมชนหลายกลุ่มเช่นกลุ่มสานตระกร้าพลาสติก กลุ่มชาผักหวานชาวบรู กลุ่มทอผ้าพื้นเมือง กลุ่มเลี้ยงสัตว์ตามแนวเศรษฐกิจพอเพียง

การคมนาคมและการสื่อสาร สามารถติดต่อกับตำบลต่าง ๆ ในเขตอำเภอ จังหวัด และจังหวัดใกล้เคียงโดยทางรถยนต์ ระยะทางห่างจากจังหวัดมุกดาหาร 50 กิโลเมตร อยู่ในเขตอำเภอเมืองดงหลวง การสื่อสาร สามารถติดต่อสื่อสารได้ทางไปรษณีย์ โทรเลข โทรศัพท์ โทรสาร และอินเตอร์เน็ต

การศึกษา มีโรงเรียนประถมศึกษา 3 แห่ง มัธยมศึกษา 1 แห่ง ขยายโอกาส 1 แห่ง โรงเรียนอนุบาลของเอกชน 1 แห่ง มีศูนย์พัฒนาเด็กเล็กในหมู่บ้านโดยองค์กรปกครองส่วนท้องถิ่นกำกับการดูแลอีก 5 แห่ง ประชากรส่วนใหญ่ได้รับการศึกษาระดับประถมศึกษาร้อยละ 60 จบชั้นมัธยมร้อยละ 20 ระดับที่สูงขึ้นร้อยละ 10 อีกส่วนหนึ่งเป็นคนรุ่นเก่าที่อายุมากกว่า 60 ปีขึ้นไปที่ไม่ได้เรียนหนังสือ ในปัจจุบันมีความสะดวกสบายในการไปเรียนหนังสือมากขึ้น เพราะส่วนใหญ่จะมีรถเหมาเป็นรายเดือนในการเดินทางไปโรงเรียนโดยมีองค์กรปกครอง ส่วนท้องถิ่นสนับสนุนงบประมาณให้มีรถรับส่งนักเรียนภายในหมู่บ้าน สำหรับอุปกรณ์ การเรียน อาหารกลางวัน นม ได้รับการสนับสนุนจากนโยบายของรัฐบาล

การสาธารณูปโภค น้ำเพื่อการบริโภคส่วนมากใช้น้ำบ่อธรรมชาติและน้ำฝน ส่วนน้ำอุปโภคใช้น้ำประปาประจำหมู่บ้าน และน้ำจากประปาธรรมชาติโดยต่อท่อลงมาจากอ่างเก็บน้ำ การใช้ไฟฟ้า ส่วนใหญ่ประชาชนมีไฟฟ้าเข้าถึง มีบางหมู่บ้านยังไม่มีไฟฟ้าจะใช้ไฟฟ้าจากแบตตารี่ และพลังงานแสงอาทิตย์จากแผงโซล่าเซลล์

การคมนาคม ห่างจากจังหวัดมุกดาหาร 56 กิโลเมตร มีอาณาเขตติดต่อดังนี้ ทิศเหนือติดกับตำบลหนองแคน อำเภอดงหลวง จังหวัดมุกดาหาร ทิศใต้ติดกับ ตำบลคำป่าหลาย อำเภอเมือง จังหวัดมุกดาหาร ทิศตะวันออกติดต่อกับตำบลหนองบัว อำเภอดงหลวง จังหวัดมุกดาหาร ทิศตะวันตกติด กับเทือกเขาภูพาน อำเภอนาแก จังหวัดนครพนม ถนนภายในหมู่บ้านเป็นถนนคอนกรีต และบางช่วงเป็นถนนลูกรัง การเดินทางมีรถโดยสารประจำทางเข้าจังหวัด วันละ 2 เที่ยว ช่วงบ่าย และ ช่วงเช้า ซึ่งส่วนใหญ่ใช้รถส่วนตัวและรถเหมารับจ้าง

การสื่อสาร มีการสื่อสารข่าวสารต่าง ๆ จากทางราชการผ่านทางหอกระจายข่าวในทุกหมู่บ้าน มีการประชุมประจำเดือนในหมู่บ้าน มีการจัดโครงการอำเภอยิ้มทุกเดือนในแต่ละตำบลเพื่อสื่อสารข่าวสารของทุกหน่วยงานให้ประชาชนทราบ มีสถานีวิทยุชุมชนประจำตำบลที่สามารถรับฟังได้ทุกหมู่บ้าน โดยมีหน่วยงานราชการต่าง ๆ ได้หมุนเวียนจัดรายการให้ความรู้ แจ้งข่าวสารสาธารณะต่าง ๆ สำหรับสื่อโทรทัศน์ส่วนใหญ่จะมีทุกครัวเรือน ยกเว้นในพื้นที่ห่างไกลที่สัญญาณไปไม่ถึงจะติดตั้งจานดาวเทียม ที่มีช่องให้ความบันเทิงที่หลากหลาย การใช้โทรศัพท์ส่วนใหญ่ใช้โทรศัพท์มือถือและมีตู้โทรศัพท์สาธารณะในหมู่บ้านแต่ไม่นิยมเพราะส่วนใหญ่ตู้ชำรุด และไม่สะดวกใช้ สำหรับในชุมชนเมืองมีการติดต่อสื่อสารทางอินเตอร์เน็ตออนไลน์ โดยมีร้านอินเตอร์เน็ตให้บริการในตัวอำเภอ และมีการจัดให้บริการฟรีในสถานศึกษาและในสถานที่ราชการ

นันทนาการ ทุกหมู่บ้านมีสถานที่ออกกำลังกายโดยองค์กรปกครองส่วนท้องถิ่นได้จัดให้เป็นลานกีฬาและสวนสุขภาพ บางแห่งก็รกร้างไม่มีใครมาใช้ เนื่องจากประชาชนไม่ค่อยออกกำลังกาย จากการสำรวจพบว่าประชาชนส่วนใหญ่มีอาชีพเกษตรกรรมไม่มีเวลาออกกำลังกาย และบางส่วนคิดว่าการทำงาน การไปสวน ไปไร่ ก็ได้ออกแรงอยู่แล้ว จะมีการออกกำลังกายบ้างในกลุ่มวัยรุ่นที่ตั้งกลุ่มเล่นกีฬาที่โรงเรียนและในลานกีฬาที่หมู่บ้าน มีการแข่งกีฬาประจำปีในหมู่บ้าน มีแข่งกีฬาตำบลเพื่อสานสัมพันธ์และมีกิจกรรมร่วมกันของคนในหมู่บ้าน

สวัสดิการสังคม แหล่งบริการด้านสุขภาพมีโรงพยาบาลชุมชนขนาด 30 เตียง 1 แห่ง หน่วยควบคุมโรคมาลาเรีย 1 แห่ง มีการแพทย์ทางเลือก เช่น การแพทย์แผนไทย การรักษาด้วยสมุนไพร การนวดเพื่อสุขภาพ การผลิตยาสมุนไพร เปิดให้บริการทุกวันที่โรงพยาบาลดงหลวงการรับบริการส่วนใหญ่ใช้บริการของทางราชการ มีส่วนน้อยที่ไปรับการรักษาที่คลินิกเอกชนในตัวจังหวัดและเขตรอยต่อต่างจังหวัด บางส่วนยังคงรักษาตามความเชื่อทางไสยศาสตร์เช่นการเป่า การเหย่า การเลี้ยงผี การสู่ขวัญ การแก้เคล็ดต่าง ๆ บางส่วนซื้อยากินเองโดยส่วนใหญ่เป็นผลิตภัณฑ์โฆษณาทางวิทยุและการขายตรง เป็นยาแก้ปวดเมื่อย วิตามินและน้ำผลไม้ มีสวัสดิการทางสังคมที่องค์กรปกครองส่วนท้องถิ่นดูแลตามนโยบายรัฐบาล เช่นสวัสดิการผู้สูงอายุ ผู้พิการ ผู้ด้อยโอกาส

สิทธิด้านสุขภาพ ประชากรส่วนใหญ่มีสิทธิประกันสุขภาพถ้วนหน้าร้อยละ 84 สิทธิประกันสังคมร้อยละ 9 และสิทธิ์ข้าราชการร้อยละ 4 สิทธิอื่น ๆ ร้อยละ 3

สังคมและวัฒนธรรม ประชาชนส่วนใหญ่นับถือ ศาสนาพุทธ ร้อยละ 98 นับถือศาสนา คริตส์ ร้อยละ 2 การตั้งบ้านเรือนมักตั้งบริเวณที่ลุ่มและที่ราบเชิงเขารวมกันเป็นหมู่บ้าน ประชาชนร้อยละ 90 เป็นชนเผ่าบรู มีประเพณี วัฒนธรรมเป็นเอกลักษณ์เฉพาะ มีภาษาพูดเป็นภาษา ใช้การสื่อสารกันในกลุ่มชนบรู ด้วยกัน ส่วนการสื่อสารกับบุคคลภายนอก จะสื่อสารด้วยภาษาลาว หรือภาษาผู้ไทย มีประเพณีความเชื่อเรื่อง ผีปู่ตา ซึ่งถือว่าเป็นสิ่งที่ชาวเผ่าบรูเคารพนับถือมากที่สุด มีการเลี้ยงผี มีพิธีเหยา และมีประเพณีบุญ 3 ค่ำ เปิดประตูเล้า บรูไฮไทโซ่ โดยยึดถือแนวปฏิบัติตาม “ฮีตสิบสองครองสิบสี่” เหมือนกับคนภาคอีสานทั่วไป ชุมชนบรูรักสงบ รักธรรมชาติ มีความสามัคคี นับถือผู้อาวุโส เจ้าจ้ำ ยึดถือคำสั่งสอนของผู้นำ ผู้เฒ่าผู้แก่ที่เป็นหลักในหมู่บ้าน อยู่ร่วมกันโดยไม่มีความขัดแย้ง มีกฎกติกาข้อตกลงร่วมกันในชุมชน ส่วนการพัฒนาด้านต่าง ๆ ในหมู่บ้านก็รับนโยบายมาจากทางราชการ มีกฏกติกาตกลงที่ถือปฏิบัติร่วมกันเองในหมู่บ้าน เช่น ห้ามขายเครื่องดื่มของมึนเมาในงานบุญประเพณี ห้ามมีเรื่องชกต่อยกันในหมู่บ้าน มีการจัดตั้งกลุ่มทำกิจกรรมร่วมกันในแต่ละหมู่บ้าน เช่น กลุ่มผู้สูงอายุอนุรักษ์ประเพณี ศูนย์เรียนรู้วัฒนธรรม โซ่-บรู กลุ่มหมอเหยาเลี้ยงผีปู่ตา กลุ่มสตรีเข้มแข็ง กองทุนหมู่บ้าน ฌาปณกิจหมู่บ้าน กลุ่มเกษตรกรขายปุ๋ยราคาถูก กลุ่มเยาวชนอนุรักษ์โซ่ทั้งบั้ง กลุ่ม อสม.ดีเจ เล่าข่าวสุขภาพ เป็นต้น บางกลุ่มก็ยังดำเนินงานต่อเนื่องเข้มแข็ง บางกลุ่มก็ดำเนินกิจกรรมบ้างนาน ๆ ครั้ง กิจกรรมในชุมชนส่วนใหญ่จะเป็นกิจกรรมเกี่ยวกับการทำอาชีพเรื่องปากท้องส่วนใหญ่ สำหรับกิจกรรมในเรื่องสาธารณสุขการดูสุขภาพยังมีน้อยมาก ส่วนใหญ่จะเป็นหน้าที่ของผู้เกี่ยวข้องเช่นเจ้าหน้าที่สาธารณสุข อสม. และผู้นำ โดยกิจกรรมจะเป็นไปในด้านการประชาสัมพันธ์ข่าวสุขภาพทั่วไป การรณรงค์ควบคุมโรคระบาด โรคติดต่อ ตามฤดูกาลที่เป็นปัญหาในแต่ละพื้นที่

**งานวิจัยที่เกี่ยวข้อง**

วิชุพันธ์ ไทยโพธิ์ศรี (2553) ได้ศึกษาการปรับตัวและการดำรงอยู่ของชุมชนลาวโซ่ง กรณีศึกษาบ้านเกาะแรต อำเภอบางเลน จังหวัดนครปฐม การศึกษาพบว่า สภาพเศรษฐกิจของชุมชนลาวโซ่งบ้านเกาะแรต มีการขยายตัวมากขึ้นเป็นลำดับ ประชากรส่วนใหญ่ประกอบอาชีพจากทำนาเป็นการรับจ้างในโรงงานอุตสาหกรรม การกระจายอาชีพโอกาสทางการศึกษา มีมากขึ้น ในด้านการเปลี่ยนแปลงทางวัฒนธรรมพบว่าเกิดการแลกเปลี่ยนทางวัฒนธรรมกับกลุ่มคนชนอื่นผสมผสานร่วมกับวัฒนธรรมดั้งเดิมของตน เกิดการปรับเปลี่ยนขั้นตอนในการปฏิบัติพิธีกรรมให้สะดวกมากขึ้นตามยุคสมัย อีกทั้งอิทธิพลของระบบเศรษฐกิจและสังคมบางอย่างมีผลกระทบต่อภูมิปัญญาและวัฒนธรรมของลาวโซ่งที่เปลี่ยนแปลงไปอีกทั้งการปลูกฝังความเชือและค่านิยม ความสามัคคีปรองดองระบบความสัมพันธ์ทางเครือญาติและอิทธิพลของผู้นำชุมชนก็เป็นปัจจัยที่เกื้อหนุนการดำรงอยู่เช่นกัน

พุฒิภัณฑ์ พูลลาภ (2556) ได้ศึกษาการเปลี่ยนแปลงทางสังคมและวัฒนธรรมของกลุ่มชาติพันธุ์บรู : กรณีศึกษาตำบลกกตูม อำเภอดงหลวง จังหวัดมุกดาหาร เพื่อศึกษาประวัติความเป็นมา การเปลี่ยนแปลงทางสังคมและวัฒนธรรม ปัจจัยที่ทำให้เกิดการเปลี่ยนแปลงทางสังคมและวัฒนธรรมของกลุ่มชาติพันธุ์บรู ในตำบลกกตูม อำเภอดงหลวง จังหวัดมุกดาหาร พบว่าชาติพันธุ์บรู มีถิ่นกำเนิดอยู่ที่แขวงสะหวันเขต แขวงสาละวัน และแขวงอัตตะปือ สาธารณรัฐประชาธิปไตยประชาชนลาว ในปัจจุบัน บรูที่จังหวัดมุกดาหาร อพยพมาในสมัยรัชกาลที่ 3 เป็นกลุ่มชาติพันธ์เดียวกับขอม หรือเขมร ภาษาบรูเป็นภาษาในตระกูลออสโตรเอเชียติค มีภาษาพูดไม่มีภาษาเขียน การเปลี่ยนแปลงทางสังคมและวัฒนธรรมของชาติพันธุ์บรูในตำบลกกตูม เป็นการเปลี่ยนแปลงด้านศาสนา การบริโภค ภาษา การนันทนาการ การศึกษา สาธารณสุข การสื่อสาร ส่วนปัจจัยที่ทำให้เกิดการเปลี่ยนแปลงมี 2 ปัจจัย คือปัจจัยภายในหรือปัจจัยทางจิตวิทยา เช่น ความกดดันจากการถูกดูถูก การปรับตัวจากการพัฒนาด้านต่าง ๆ ปัจจัยภายนอก เช่น ความขัดแย้งทางการเมือง การต่อสู้ด้วยกำลังอาวุธของ พรรคคอมมิวนิสต์แห่งประเทศไทย นโยบายพัฒนาของรัฐบาล

วิลาวัลย์ วัชระเกียรติศักดิ์ (2556) ได้ศึกษาการพัฒนารูปแบบศูนย์การเรียนรู้ท้องถิ่นสมัยก่อนประวัติศาสตร์แหล่งอารยธรรมบ้านโนนวัด ตำบลพลสงคราม อำเภอโนนสูง จังหวัดนครราชสีมา มีวัตถุประสงค์เพื่อศึกษาข้อมูลด้านโบราญคดี เศรษฐกิจ สังคม วิถีชีวิตและวัฒนธรรมชุมชนเพื่อพัฒนารูปแบบการจัดตั้งศูนย์การเรียนรู้ท้องถิ่นแหล่งโบราณคดีสมัยก่อนประวัติศาสตร์ ผลการศึกษาได้ข้อมูลบริบทชุมชนเชิงชาติพันธุ์วรรณนา วิถีชีวิต ศิลปวัฒนธรรม สังคมของคนในชุมชน มีหลักฐานการอยู่ร่วมกันเป็นชุมชนอย่างต่อเนื่องจากยุคหินใหม่ สมัยก่อนประวัติศาสตร์ ยุคประวัติศาสตร์จนถึงปัจจุบัน โดยมีรูปแบบการพัฒนาศูนย์เรียนรู้ที่ต้องบรูณาการทุนทางสังคมวัฒนธรรมประเพณีของชุมชน การขับเคลื่อนทางเศรษฐกิจของชุมชนตามแนวทางวิสาหกิจชุมชน สามารถพัฒนาเป็นชุดความรู้ที่เป็นเอกสาร จัดนิทรรศการและเตรียมพัฒนาเป็นแหล่งเรียนรู้ท้องถิ่นชุมชนเป็นผู้ดำเนินการได้ด้วยตนเอง ภายใต้การหนุนเสริมของภาคีการพัฒนาที่ต้องเชื่อมโยงกันตามภารกิจของแต่ละภาคส่วน

พรรณิดา ขันธพัทธ์ (2558) ได้ศึกษาการปรับเปลี่ยนวิถีทางประเพณี พิธีกรรม ความเชื่อและอัตลักษณ์ของชาวไทใหญ่ ในจังหวัดเชียงใหม่ พบว่าอัตลักษณ์ของชาวไทใหญ่เป็นสิ่งที่เชื่อมโยงกับวัฒนธรรมเมื่อมีการปรับเปลี่ยนวิถีทางประเพณี พิธีกรรม และความเชื่อของชาวไทใหญ่ในมิติที่สัมพันธ์กับปัจจัยด้านแผนนโยบายการท่องเที่ยว สังคมและเศรษฐกิจ อัตลักษณ์ของชาวไทใหญ่ก็ปรับเปลี่ยนไปในลักษณะต่าง ๆ ด้วยเช่นกัน ซึ่งเป็นการปรับตัวตนทางอัตลักษณ์สู่สังคมและวัฒนธรรมภายนอกด้วย ผลของการปรับเปลี่ยนอัตลักษณ์สู่สังคมและวัฒนธรรมภายนอกของ ชาวไทใหญ่นั้นมีทั้งผลต่อสังคมไทยและต่อตัวชาวไทใหญ่เอง ผลต่อสังคมไทยคือทำให้องค์กรต่าง ๆ ให้ความช่วยเหลือและเผยแพร่ข้อมูลเกี่ยวกับชาวไทใหญ่และทำให้เกิดองค์ความรู้จุดประกายให้เกิดงานวิจัยเกี่ยวกับกลุ่มชาติพันธุ์ไทใหญ่เพิ่มขึ้นส่วนผลที่มีต่อชาวไทใหญ่คือหน่วยงานภาครัฐให้ความช่วยเหลือดูแลเรื่องสิทธิของชาวไทใหญ่

Geertz and Errington (1993) ได้ศึกษาตรวจสอบสองวาทกรรมที่สำคัญในท้องถิ่นในประเทศปาปัวนิวกินี พบว่าเยาวชนและผู้สูงอายุที่อนุรักษ์นิยมมีมากขึ้น ดังนั้นจึงมีวาทกรรมเกิดขึ้นโดยสามารถที่จะอธิบายและหาความความสัมพันธ์ที่เหมาะสมระหว่างวาทกรรมคำว่า "ดั้งเดิม" และ "สมัยใหม่" ซึ่งวาทกรรมทั้งสองเป็นช่องทางอธิบายความเป็นสมัยใหม่ คือ ความท้าทาย ความดั้งเดิม คือ อนุรักษ์นิยม ซึ่งวาทกรรมทั้งสองเป็นการอธิบายถึงความสำคัญของกันและกัน ทำให้สามารถศึกษาเรียนรู้การปรับเปลี่ยนเพื่อให้เท่าทันการเปลี่ยนแปลงที่เกิดขึ้นอย่างรวดเร็วในปัจจุบันได้

Picard and Wood (1997) ได้ศึกษาการขยายตัวของการท่องเที่ยวระหว่างประเทศในเอเชีย พบว่ามีการเปลี่ยนแปลงความสัมพันธ์ระหว่างกลุ่มชาติพันธุ์และรัฐทั่วโลกแต่กลุ่มคนในโลกสมัยใหม่ละเลยไม่เห็นความสำคัญของการท่องเที่ยวศึกษาในเชิงชาติพันธุ์ในพื้นที่ของตนเอง การศึกษาและริเริ่มพัฒนาการท่องเที่ยวเชิงอนุรักษ์และชาติพันธุ์ยังมีน้อย รัฐต้องมีนโยบายในการบริหารจัดการกลุ่มชาติพันธุ์และพัฒนาอัตลักษณ์ชาติพันธุ์และความสัมพันธ์ทางชาติพันธุ์ในสังคมเอเชียและแปซิฟิก พร้อมทั้งศึกษาผลกระทบของการท่องเที่ยวระหว่างประเทศที่ส่งผลต่ออัตลักษณ์ทางชาติพันธุ์และขนบธรรมเนียมประเพณีที่ดีงาม ซึ่งแต่ละประเทศมีความเป็นอัตลักษณ์ที่แตกต่างกัน ในการส่งเสริมการท่องเที่ยวและนโยบายของรัฐควรศึกษารายละเอียดด้านชาติพันธุ์ของแต่ละประเทศที่แตกต่างกัน ซึ่งประเทศจีน, สิงคโปร์, มาเลเซีย, ไทย, อินโดนีเซียและเกาะในมหาสมุทรแปซิฟิก เป็นประเทศที่อุดมไปด้วยชาติพันธุ์วิทยาที่หลากหลาย

[Eades](https://www.google.co.th/search?hl=th&tbo=p&tbm=bks&q=inauthor:%22J.+S.+Eades%22) (2000)ได้ศึกษาวิเคราะห์สังคมญี่ปุ่นพบว่าสังคมญี่ปุ่นเริ่มเป็นสังคมแบบใหม่โลกาภิวัตน์ทำให้เกิดการมีปฏิสัมพันธ์ระหว่างญี่ปุ่นและโลกภายนอกเร็วขึ้นการเปลี่ยนแปลงที่หลากหลายของสังคมญี่ปุ่นยังมีความร่วมสมัยอนุรักษ์และรับเอาสิ่งใหม่ซึ่งเกิดจากมีการย้ายถิ่นระหว่างประเทศ การปฏิรูปการศึกษ และมีการเปลี่ยนแปลงระดับพื้นที่โดยการจัดกลุ่มทางสังคมเพื่ออนุรักษ์วัฒนธรรมดั้งเดิมเช่นการปฎิบัติบูชาทางพุทธศาสนาและการปฏิบัติของการเคารพบูชาภูเขา บูชานักพรต ซึ่งแต่ละพื้นที่มีวิธีการในการรักษาอนุรักษ์ความเป็นวัฒนธรรมเพื่อป้องกันและต่อสู้กับการเปลี่ยนแปลงที่เกิดขึ้นจากกระแสโลกาภิวัฒน์แตกต่างกันตามบริบท

สรุปการการศึกษางานวิจัยพบประเด็นสำคัญร่วมกัน อิทธิพลของระบบเศรษฐกิจและสังคมบางอย่างมีผลกระทบต่อภูมิปัญญา การเปลี่ยนแปลงทางวัฒนธรรมเกิดการแลกเปลี่ยนผสมผสานร่วมกับวัฒนธรรมดั้งเดิมของชุมชน อีกทั้งแต่ละพื้นที่มีวิธีการในการอนุรักษ์ความเป็นวัฒนธรรมเพื่อป้องกันและต่อสู้กับการเปลี่ยนแปลงที่เกิดขึ้นจากกระแสโลกาภิวัฒน์แตกต่างกันตามบริบท การพัฒนาศูนย์เรียนรู้ต้องบรูณาการทุนทางสังคม วัฒนธรรม ประเพณีของชุมชนมาใช้ในการขับเคลื่อน ซึ่งสามารถพัฒนาเป็นชุดความรู้ที่เป็นเอกสาร จัดนิทรรศการและเตรียมพัฒนาเป็นแหล่งเรียนรู้ท้องถิ่นที่ชุมชนเป็นผู้ดำเนินการได้ด้วยตนเอง ภายใต้การหนุนเสริมของภาคีการพัฒนาที่ต้องเชื่อมโยงกันตามภารกิจของแต่ละภาคส่วน เป็นการผสานความรู้ใหม่กับความรู้ดั้งเดิมของชาวบ้านผ่านการจัดการความรู้และการมีส่วนร่วมโดยจัดกระบวนการเรียนรู้ที่สอดคล้องกับผู้เรียนโดยใช้บริบทวัฒนธรรม ประเพณี ความเชื่อ ของชุมชนเป็นฐาน ชาวบ้านคือผู้นำในการเรียนรู้เพื่อให้คนในชุมชนสามารถปรับเปลี่ยนวิถีการดำรงชีวิตท่ามการเปลี่ยนแปลงของโลกยุคโลกาภิวัฒน์ เกิดการดำรงอยู่ตามวิถีเพื่อให้มีคุณภาพชีวิตที่ดีท่ามกลางกระแสการเปลี่ยนแปลงโดยดำรงชีวิตตามวิถีเศรษฐกิจพอเพียงเป็นแนวทางที่พระบาทสมเด็จพระเจ้าอยู่หัวได้ทรงพระราชทานให้กับพสกนิกรชาวไทยไว้เพื่อเป็นแนวทางในการดำรงชีวิต และแสวงหาทางเลือกในการผลิต การจัดการทรัพยากรที่เป็นฐานของการผลิต รวมถึงการจัดการกลุ่มเครือข่ายชุมชนในการสร้างสุขภาวะให้เกิดขึ้นกับสังคม แต่อย่างไรก็ตามยังขาดงานวิจัยทางด้านการพัฒนานวัตกรรมเพื่อการพัฒนาการรูปแบบกิจกรรมการดำรงชีพของชุมชนที่จะทำให้สามารถดำเนินชีวิตให้อยู่ร่วมกับการเปลี่ยนแปลงที่เกิดขึ้นในโลกปัจจุบันได้อย่างสมดุลโดยคงความเป็นอัตลักษณ์ของชาติพันธุ์ธำรงรักษาไว้ ซึ่งขนบธรรมเนียมประเพณีดั้งเดิม โดยการปรับเปลี่ยนให้อยู่ร่วมสมัยกับการเปลี่ยนแปลงได้ซึ่งเป็นลักษณะการต่อยอดและสร้างความเข้มแข็งให้กับชุมชนทำให้ฐานโครงสร้างด้านสังคมและวัฒนธรรมมีความแข็งแกร่งรู้เท่าทันการเปลี่ยนแปลงสามารถปรับเปลี่ยนได้ตามกระแสโลกาภิวัฒน์

ดังนั้นผู้วิจัยจึงทำการศึกษาวิจัยการพัฒนารูปแบบการดำรงอยู่ของชาติพันธุ์บรูดงหลวงแบบร่วมสมัย เพื่อมุ่งหวังให้เป็นรูปแบบกิจกรรมสำหรับการจัดกระบวนการเรียนรู้ร่วมกัน สร้างความเข้าใจต่อสภาพความเป็นจริงของบริบททางสังคม การเมือง เศรษฐกิจและวัฒนธรรมที่เปลี่ยนแปลงไปอย่างรวดเร็วผสมผสานความรู้เก่ากับความรู้ใหม่เพื่อให้สามารถสืบทอดอัตลักษณ์ของชาติพันธุ์บรูให้อยู่ร่วมกับยุคสมัยของการเปลี่ยนแปลง ให้คนในชุมชนสามารถนำความรู้ความเข้าใจไปใช้ปรับเปลี่ยนวิถีการดำรงชีวิตของตนเองและส่วนรวม อันจะก่อเกิดความเข้มแข็งมั่นคงให้แก่ชุมชน ทำให้สามารถอยู่ได้ อยู่รอด อยู่ดี มีความสุข งานวิจัยชิ้นนี้ขับเคลื่อนนวัตกรรมโดยใช้แนวคิดหลักปรัชญาของเศรษฐกิจพอเพียง หลักพุทธธรรม และหลักการพัฒนาแบบมีส่วนร่วมของชุมชน โดยมีกรอบแนวคิดในการวิจัย ดังนี้

**กรอบแนวคิดการวิจัย**

**รูปแบบกระบวนการดำรงอยู่ของชาติพันธุ์บรูดงหลวงแบบร่วมสมัย**

**เงื่อนไขภายใน**

**1. บริบทชุมชน**

**2. ความเป็นมา**

**(ภูมิปัญญาท้องถิ่น**

**ประเพณี วัฒนธรรม ทรัพยากรธรรมชาติ)**

**3. สภาพสิ่งแวดล้อม**

**4. ทรัพยากรบุคคล (ผู้นำชุมชน คนในชุมชน ผู้รู้ องค์กรในชุมชน)**

**เงื่อนไขภายนอก**

**1. นโยบาย / แผนพัฒนาภาครัฐ**

**2. นโยบาย / แผนพัฒนาขององค์กรปกครองส่วนท้องถิ่น**

**3. สถาบันศึกษา/นักวิชาการ**

**4. เครื่อข่ายการเรียนรู้**

**5. องค์กรเอกชน**

**ปัจจัยเกื้อหนุนสู่ความสำเร็จ**

**1. การมีส่วนร่วมของภาคส่วนต่างๆ**

**2. ด้านการจัดการของชุมชน**

**3. เครือข่ายความร่วมมือของภาคีต่างๆทั้งภาครัฐ และเอกชน**

**4. ลักษณะทางกายภาพของพื้นที่**

**5. ต้นทุนทางสังคมและเศรฐกิจ**

**6. ลักษณะของผู้นำ และประชากร**

**แผนภาพที่ 1** กรอบแนวคิดในการวิจัย

**Proposed Model**

**การมีส่วนร่วม**

**ของชุมชน**

**ระยะที่ 1**

ศึกษาสถานการณ์และปัญหาการดำรงอยู่จากอดีตถึงปัจจุบัน

อำเภอดงหลวง จังหวัดมุกดาหาร จากอดีตถึงปัจจุบัน

2. เพื่อพัฒนากิจกรรมการดำรงอยู่ของชาติพันธุ์บรูดงหลวงแบบร่วมสมัย

3. เพื่อประเมินคุณลักษณะกลุ่มคนที่ผ่านกิจกรรมการดำรงอยู่แบบร่วมสมัยของชาติพันธุ์

บรูดงหลวง

**หลักพุทธรรม**

**สัปปายะ 7**

**แนวคิดหลักปรัชญาของเศรษฐกิจ พอเพียง**

**ระยะที่ 2**

พัฒนากิจกรรมการดำรงอยู่แบบร่วมสมัย

**ระยะที่ 3**

ประเมินคุณลักษณะผู้ที่ผ่านกิจกรรม

การเรียนรู้การดำรงอยู่แบบร่วมสมัย

**คุณลักษณะการดำรงอยู่แบบร่วมสมัย**

**1) ต้องมีวินัยในการใช้จ่ายไม่สร้างหนี้สิ้น**

**2) ใฝ่ศึกษาเรียนรู้เท่าทันการเปลี่ยนแปลง อยู่เสมอ**

**3) อนุรักษ์และรู้จักใช้ภูมิปัญญาในท้องถิ่นตนเอง**

**4) อนุรักษ์ธรรมชาติและสิ่งแวดล้อม**

**5) มีจริยธรรมคุณธรรม**

**6) ใช้หลักปรัชญาของเศรษฐกิจพอเพียงในการดำเนินชีวิต**

**แผนภาพที่ 2** Proposed Model